India Out Petition Ah Soe Hoadhan Raees Yaamin Rahrashah Vadaigahnavanee - Vaguthu\nއިންޑިއާ އައުޓް ޕެޓިޝަނަށް ސޮއި ހޯދަން ރައީސް ޔާމީން ރަށްރަށަށް ވަޑައިގަންނަވަނީ\nރައީސް ޔާމިން ޕީޕީއެމްގެ ބައްދަލުވުމުގައި ވާހަކަދައްކަވަނީ - ވަގުތު އިމޭޖްސް: އަހުމަދު އަޝްހާދު އަބްދުﷲ\nރާއްޖޭގައި ތިބޭ އިންޑިއާގެ ސިފައިން ރާއްޖެ އިން ބޭރުކުރަން ގޮވާލައި،ހިންގަމުން ގެންދާ ހަރަކާތުގައި ސޮއި ކުރަމުން ގެންދާ "އިންޑިއާ އައުޓް" ޕެޓިޝަނަށް ސޮއި ހޯދުމަށް ކުރީގެ ރައީސް އަބްދުﷲ ޔާމީން ރަށްރަށަށް ދަތުރުކުރައްވަން ނިންމަވައިފިއެވެ.\nޕީޕީއެމްގެ އޮފީހުގައި ރޭ އޮތް ޖަލްސާއެއްގައި ހުޅުމާލެ ދާއިރާގެ ކައުންސިލަރު އިބްރާހިމް ޝުޖާއު ވިދާޅުވީ "މިނިވަންކަމުގެ ދިފާއުގައި ދިވެހިން" ޕެޓިޝަނަށް ސޮއި ހޯދުމަށް އެމަނިކުފާނާ ރަށްރަށަށް ދަތުރުކުރައްވާނެ ކަމަށެވެ. މި ދަތުރުތަކުގައި އިދިކޮޅުގެ އިސްވެރިން ވެސް ބައިވެރިވާނެ އެވެ.\nނަމަވެސް ދަތުރުތައް ފަށާނެ އިރެއް ޝުޖާއު ވިދާޅެއް ނުވެއެވެ.\n"އަޅުގަނޑުމެން އަތޮޅު ތެރޭގެ ރަށްރަށަށް އެބަ ދަން ރައީސް ޔާމީނާ އެކީގައި. ތިޔަ ރައްޔިތުން މިވަގުތުން ފެށިގެން ކުރަންވީ ކަމަކީ އަޅުގަނޑުމެން މި ކޯލިޝަނުން ރައީސް ޔާމީން އިސްވެ ހުންނަވައިގެން އުފައްދަވައިފައި އޮތް މިނިވަންކަމުގެ ދިފާއުގައި ދިވެހިން މި ޕެޓިޝަނަށް ސޮއި ހޯދުން،" ޝުޖާއު ވިދާޅުވި އެވެ.\nރައީސް ޔާމީން ރަށްރަށަށް ވަޑައިގެން ރައްޔިތުން ކުރަމުން އަންނަ މަސައްކަތަށް ހިތްވަރު ދެއްވައި ޝުކުރު އަދާކުރައްވާނެ ކަމަށް ޝުޖާއު ވިދާޅުވި އެވެ.\nރައީސް ޔާމީން ވަނީ އިންޑިއާ އައުޓް ކެމްޕޭނަކީ އެމަނިކުފާނުގެ އިރުޝާދުގެ ދަށުން ފެށި، އެމަނިކުފާނު ވިދާޅުވާ ގޮތައް ކުރިއަށް ގެންދާ ކެމްޕޭނެއް ކަމަށް ވިދާޅުވެ ކެމްޕޭންގެ ޒިންމާ އުފުއްލަވާފައެވެ.\nމިދިޔަ ހުކުރު ދުވަހުގެ ރޭ އޮތް ޕީޕީއެމްގެ ޖަލްސާގައި އެމަނިކުފާނު ވިދާޅުވީ އެތައް ރައްޔިތުންނެއް ތަމްސީލް ކުރާ ލީޑަރެއްގެ ހައިސިއްޔަތުން އިންޑިއާ ސިފައިން ރާއްޖެ އިން ފޭބުމަށް ގޮވާލާ ކަމަށެވެ.\n"ރަސްމީކޮށް މި ދަންނަވަނީ، ރައީސް ކަން ކުރައްވާފައި ހުރި މީހެއްގެ ހައިސިއްޔަތުން މި ދަންނަވަނީ، ޕީޕީއެމް/ޕީއެންސީގެ ލީޑަރުގެ ހައިސިއްޔަތުން މި ދަންނަވަނީ، އެތައް ހާސް ރައްޔިތުން ތަމްސީލުކުރައްވާ ލީޑަރެއްގެ ހައިސިއްޔަތުން މި ދަންނަވަނީ، އަޅުގަނޑުމެންނެއް ބޭނުމެއް ނުވޭ އިންޑިއާގެ މިލިޓަރީގެ އެންމެ މީހަކު ވެސް، އެންމެ ބޫޓު ޖޯޑެއް ވެސް އަޅުގަނޑުމެންގެ ފަސްގަނޑުގައި ހުންނާކަށް،" ރައީސް ޔާމީން ވިދާޅުވިއެވެ.\nރާއްޖޭގެ ތިން ސަރަހައްދެއްގައި މިހާރު އިންޑިއާ ސިފައިން ތިބެއެވެ. އެއީ އައްޑޫ ސިޓީ ގަމާއި، ލ.ކައްދޫ/ފޮނަދޫ އަދި ހދ.ހަނިމާދޫގައެވެ.\nޑިސެމްބަރު 7, 2021 09:17\nބުދުދީނުގެ ސިފައިންގެ އެންމެ ބޫޓު ޖޯޑޭއްވެސް ދިވެހި ފަސްގަޑުގައި ބަހައްޓައިގެންނުވާނެ!\nޑިސެމްބަރު 7, 2021 13:11\nޕްލީޒް ޕްލީޒް ހުރިހާ ރަށަކަށް ވަޑައިގަންނަވައްޗޭ.\nއެއްވެސް ރަށެއް ދޫކޮށްލައްވައިފިނަމަ އެރަށު ރައްޔިތުން ދެރަވާނެ. ތިއީ ރައްޔިތުންގެ ރައީސް. އެއްވެސްރައްޔިތަކަށް ތަފާތު ނުކުރައްވާތި.\nޑިސެމްބަރު 7, 2021 09:26\nމަނިކުފާންގެ ހަޤީޤީ ސަޕޯޓަރުން ތިބީ ރަށްރަށުގަ މަނިކުފާން އަވަހަށް އެމީހުން ކައިރިޔަށް ދިއުމަށް މިތިބީ ކެތްމަދުވެފަ. މިހާރުވެސް މާލަސްވެއްޖަހެން ހީވަނީ މަނިކުފާން ދެކެ އެއްމެލޯބިވާ މަނިކުފާނަށް ހެޔޮއެދޭ އޯގާތެރި ރައްޔަތުން މިތިބީ މަނިކުފާނާ ބައްދަލު ކޮށްލާހިތުން ކަރުހިއްކާގެންފަ އަވަހަށް ވަޑައިގަންނަވާ.އާދޭހާ އެކު ދަންނަވަން މަނިކުފާން.\nޑިސެމްބަރު 7, 2021 10:10\nމަރުޙަބާ އަވަހަށް ވަޑައިގަންނަވާ އިސްލާމް ދީނާއި ދިވެހި ޤައުމުގެ ދިފާއުގައި ކުރާ ކޮންމެކަމެއް ގައި އަޅުގަނޑު މެންގެ އެއްބާރުލުން ލިބޭނެ، މިކަމުގައި ސަޕޯޓް ކުރާ ކުލަޔަށް ބެލުމެއް ނޯންނާނެ. މިކަމުގައި އޮންނާނީ އިސްލާމްދީން އާއި ދިވެހި ޤައުމު.\nޑިސެމްބަރު 7, 2021 10:39\nއާދޭ އާދޭ މިތިބީ ސޮއިކުރަން ތައްޔާރައް މިދުނިޔެއައްވެސް ދަކއްކާދީފި ކުށެއް ނެއް މައުސޫމު ވެރިޔެއް ކަން ވވވވވއުފާވެފަ މިތިބީ އިންޝާ ﷲ\nޑިސެމްބަރު 7, 2021 16:57\nތިގޮތަށް އިންޑިޔާ އައުޓްކޮއްލަން އުޅެނިކޮށް އިންޑިޔާ އަންހިންވެރިންނުކުމެ ޔާމީން އައުޓް ކޮއްލަފާނެ


SunOnline: Nepal ge enme molhu kulhuntheriyaa ge award TC ge keeper Limbu ah\nޓީސީއަށް ކުޅެމުންދާ ނޭޕާލް ކީޕަރު ލިމްބޫ ކިރަން ކުމާރް: ނޭޕާލްގެ އެންމެ މޮޅު ކުޅުންތެރިޔާ 2016އަށް ހޮވުނީ އޭނާ --- ސަން ފައިލް ފޮޓޯ/ ފަޔާޒް މޫސާ\nނޭޕާލްގެ އެންމެ މޮޅު ކުޅުންތެރިޔާގެ އެވޯޑު ޓީސީގެ ކީޕަރު ލިމްބޫއަށް\n9 މަސް2ހަފްތާ ކުރިން - 12 ސެޕްޓެމްބަރ 2017 0\nރާއްޖޭގެ ޓީސީ ސްޕޯޓްސް ކްލަބަށް ކުޅެމުންދާ ގޯލްކީޕަރު ލިމްބޫ ކިރަން ކުމާރް، ނޭޕާލްގެ ޕަލްސާ ސްޕޯޓްސް އެވޯޑް 2016ގެ އެންމެ މޮޅު ކުޅުންތެރިޔާގެ އެވޯޑު ހޯދައިފިއެވެ.\nނޭޕާލް ގައުމީ ޓީމުގެ ވެސް ގޯލް ބަލަހައްޓަމުންދާ ލިމްބޫ ކިރަން ކުމާރަށް އެ އެވޯޑާއެކު އިނާމެއްގެ ގޮތުގައި ޕަލްސާ މޮޓޯ ސައިކަލެއް ވެސް ވަނީ ލިބިފައެވެ.\nޓީސީއާއެކު އުރީދޫ ދިވެހި ޕްރިމިއާ ލީގުގައި ވާދަކުރުމަށް މާލޭގައި ހުރުމުން ލިމްބޫއަށް ވަނީ ކަތަމަންޑޫގެ ނޭޕާލް އެކަޑަމީ ހޯލްގައި ބޭއްވި ޕަލްސާ ސްޕޯޓްސް އެވޯޑު ރަސްމިއްޔާތުގައި ބައިވެރި ނުވެވިފައެވެ. ލިމްބޫގެ ބަދަލުގައި އެވޯޑާ ހަވާލުވީ އޭނާގެ މަންމައެވެ.\nލިމްބޫ ވަނީ މިދިޔަ އަހަރުގެ އޭއެފްސީ ސޮލިޑާރިޓީ ކަޕް ޗެމްޖޮންގަށް ކާމިޔާބުކޮށްދީ، މިއަހަރުގެ ކުރީކޮޅު ބަނގުލަދޭޝްގައި ކުރިއަށްދިޔަ ޝެއިޚް ކަމާލް އިންޓަނޭޝަނަލް ކަޕް ޓީސީއަށް ކާމިޔާބު ކޮށްދިނުމަށް އެހީތެރިކަން ފޯރުކޮށްދީފައެވެ. މިއަހަރުން ފެށިގެން ލިމްބޫ ފެނިގެން ދަނީ ޓީސީންނެވެ. އޭނާ ވަނީ ޓީސީއަށް މިއަހަރުގެ މާލޭ ލީގުގެ ގަދަ ހަތަރެއް ހޯދައިދިނުމަށް ވެސް އިސް ދައުރެއް އަދާކޮށްދީފައެވެ.\nނޭޕާލްގެ އެންމެ މޮޅު ޓީމަކަށް ގައުމީ ވޮލީބޯޅަ ޓީމު ހޮވުނުއިރު، އެންމެ މޮޅު ޒުވާން ކުޅުންތެރިޔާގެ އެވޯޑު ހޯދީ ޖޫޑޯ ކުޅުންތެރިޔާ މަނީތާ ޝްރެސްތާ ޕްރަދާންއެވެ. ނޭޕާލްގެ އެންމެ މޮޅު ކޯޗަކަށް ހޮވުނީ އެތުލެޓިކްސް ކޯޗު ޕުޝްޕާ ރާޖް އޮޖްހާއެވެ. އެންމެ ގިނަ ވޯޓު ހޯދައިގެން ޕީޕަލްސް ޗޮއިސް އެވޯޑު ހޯދީ ދުވުންތެރިޔާ ކަންޗީ މާޔާ ކޯޖޫއެވެ. ލައިފް ޓައިމް އެވޯޑު ގޮލްފް ކުޅުންތެރިޔާ ގަންޝިޔަމް ތާޕާ ހޯދިއިރު، އެންމެ މޮޅު އަންހެން ކުޅުންތެރިޔަކަށް ހޮވުނީ ބެޑްމިންޓަން ކުޅުންތެރިޔާ ނަލްސަންގް ތަމަންގެވެ.\nފުޓްބޯޅަ ނޭޕާލް ޓީސީ ސްޕޯޓްސް ކްލަބް ކުޅިވަރު 2017\nކޭންއަށް ހެޓްރިކް، އިންގްލެންޑަށް ތާރީހީ މޮޅެއް! 1 ގަޑި 21 މިނެޓް ކުރިން\nސެނެގާލް ކައިރީ ފިޒިކަލްކޮށް ނުކުޅެވޭނެ، ބޭނުންކުރަން ޖެހޭނީ ސިކުނޑި!6ގަޑި 31 މިނެޓް ކުރިން\nއަނިޔާގެ ސަބަބުން މިއަދުގެ މެޗުގައި ޑެލީ އަލީ ނުފެންނާނެ 12 ގަޑި 59 މިނެޓް ކުރިން\nޒަކާއާއި ޝަކީރީގެ ގޯލް ސެލެބްރޭޝަންގެ މައްސަލަ ފީފާގައި! 12 ގަޑި 50 މިނެޓް ކުރިން\nފަހު ވަގުތު ކްރޫސް ޖެހި ހިތްގައިމު ލަނޑާއެކު ޖަރުމަނަށް އުންމީދެއް 20 ގަޑި 47 މިނެޓް ކުރިން


ނަންބަރ : IUL)MMPRC-PRO/1/2019/61)\n2020 ވަނަ އަހަރު މި ކޯޕަރޭޝަންގެ ފަރާތުން ރާއްޖެއާއި ރާއްޖެއިން ބޭރުގައި ބައިވެރިވާ ފެއަރ އަދި އެހެނިހެން ފަތުރުވެރިކަން އިޝްތިހާރުކުރުމަށް ބައިވެރިވާ ހަރަކާތްތަކުގައި ބޭނުންކުރާނެ" މޯލްޑިވްސް ކަލަންޑަރ 2020" މި ކޯޕަރޭޝަނުން ފޯރުކޮށްދޭ ޑިޒައިނާއި އެއްގޮތަށް ތައްޔާރުކޮށްދީ މި ކޯޕަރޭޝަނަށް ފޯރުކޮށްދޭނެ ފަރާތެއް ހޯދަން ބޭނުންވެއްޖެއެވެ.\nވީމާ، މިމަސައްކަތް ކޮށްދިނުމަށް ޝައުޤުވެރިވެލައްވާ ފަރާތްތަކުން، 2019 ސެޕްޓެމްބަރ 09ވާ ހޯމަ ދުވަހުގެ ހެނދުނު 10:00 އަށް، ހ. ޒޮނޭރިޔާ، ދެވަނަ ފަންގިފިލާގައި ހުންނަ މި ކޯޕަރޭޝަންގެ އޮފީހަށް ވަޑައިގެން މަޢުލޫމާތު ސާފުކުރެއްވުމަށްފަހު، 2019 ސެޕްޓެމްބަރ 16ވާ ހޯމަ ދުވަހުގެ ހެނދުނު 10:00 އަށް ވަޑާއިގެން އަންދާސީ ހިސާބު ހުށައެޅުއްވުން އެދެމެވެ. މަޢުލޫމާތު ސާފުކުރެއްވުމަށް ވަޑައިނުގަންނަވާ ފަރާތްތަކުގެ އަންދަސީ ހިސާބު ބަލައިނުގަނެވޭނެ ވާހަކަ މަޢުލޫމާތަށްޓަކައި ދެންނެވީމެވެ.\n03 މުޙައްރަމް 1441ޙ.\n02 ސެޕްޓެމްބަރ 2019މ.


Talibanun Hadhany Dhogu, Ehves Gulhumeh Nubaahvaanan: France - Vaguthu\nތާލިބާނުން ހަދަނީ ދޮގު، އެއްވެސް ގުޅުމެއް ނުބާއްވާނަން : ފްރާންސް\n4 މަސް ކުރިން ( ސެޕްޓެމްބަރު 12, 2021 )\nފްރާންސުގެ ފޮރިން މިނިސްޓަރ ޔޯން-އީވްސް ލީ ޑްރިޔާން\nއަފްޣާާނިސްތާނުގެ ވެރިކަމާ ހަވާލުވި ތާލިބާން ޖަމާއަތުން ހަދަނީ ދޮގު ކަމަށާއި، އެ ޖަމާއަތާ ގުޅުން ނުބާއްވާނެ ކަމަށް ފްރާންސުގެ ފޮރިން މިނިސްޓަރު ޔޯން-އީވްސް ލީ ޑްރިޔާން ވިދާޅުވެއްޖެއެވެ.\nޑްރިއާން މިފަދައިން ވިދާޅުވެފައިވަނީ މިއަދު އަފްޣާނިސްތާނުން މީހުން ބޭރުކުރުމާ ގުޅިގެން އިތުރަށް މަޝްވަރާ ކުރުމަށް ގަތަރަށް ފުރުމުގެ ކުރިންނެވެ.\n"އެމީހުން ބުނި އަފްޣާނުގެ މީހުންނާއި އެގައުމުން ބޭރު މީހުންނަށް ރާއްކާތެރިކަމާއި މިނިވަންކަމާއެކު ގައުމު ދޫކޮށް ދެވޭނެކަމަށް، އެކަމަކު އެއީ ހުސް ދޮގު" ޑްރިއާން ވިދާޅުވިއެވެ.\nއޭނާ ވިދާޅުވީ ފްރާންސުން ތާލިބާންގެ ސަރުކާރު ބަލައި ނުގަންނަ ކަމަށާއި، އެ ސަރުކާރާއެކު އެއްވެސް ގުޅުމެއްވެސް ނުބާއްވާނެ ކަމަށެވެ.\nއޭނާ ވިދާޅުވީ ތާލިބާނުންގެ އަމަލުތަކުން ކަންކަން ސާބިތުކޮށްދޭން ޖެހޭނެ ކަމަށާއި، ބައިނަލްއަގްވާމީ ގުޅުންތަކާއި އިގްތިސާދީ ހަރަކާތްތައް ހިންގުމަށް ތާލިބާނުން ބޭނުންވާ ކަމަށެވެ. އެ ކަންކަން ހާސިލްކުރުމަށް މަސައްކަތްކުރަންޖެހޭނީ އެ ޖަމާއަތުން ކަމަށް ވިދާޅުވިއެވެ.\nފްރާންސުގެ ޕެރިސްއަށް މިހާތަނަށް 3،000 މީހުން ގެންގޮސްފައިވާއިރު، އަފްޣާނިސްތާނުން ދޫކޮށްދާން ބޭނުންވެފައިވާ ފްރާންސުގެ ގިނަ އަދަދެއްގެ ރައްޔިތުންނާއި އެ ގައުމާއި ގުޅުން އޮންނަ އަފްޣާނިސްތާނުގެ ގިނަ އަދަދެއްގެ ރައްޔިތުން އަދިވެސް އެބަތިއްބެވެ.\nޑްރިއަން މިއަދު ގަތަރަށް ވަޑައިގެންނެވީ ރައްކާތެރިކަމާއެކު އެ މީހުން އަފްޣާނިސްތާނުން ގެންދެވޭނެ ގޮތްތަކެއް ދެނެގަތުމަށެވެ. އޭނާ ވިދާޅުވީ އެ މީހުން ރައްކާތެރިކަމާއި، މިނިވަންކަމާއެކު އެނބުރި ގައުމަށް ގެންދެވޭނެ ގޮތެއް ހޯދުމަށް ތާލިބާން ޖަމާއަތާއެކު މީގެ ކުރިންވެސް މަޝްވަރާ ކޮށްފައިވާ ކަމަށެވެ.\nއަފްޣާނިސްތާނަށް އައި ބާރުގަދަ ބިންހެލުމެއްގައި 26 މީހުން މަރުވެއްޖެ\nއަފްޣާނުގެ ސަފީރަކަށް މުސާރަ ނުދޭތާ ހަ މަސްވުމުން އިސްތިއުފާ ދެއްވައިފި\nސެޕްޓެމްބަރު 12, 2021 17:39\nތޯލިބާނުން ބުނަންވީ ދެން ތިމަންނަމެން ފްރާންސްގެ ސަރުކާރު ބަލައެއް ނުގަންނަމޭ...ދެން ތަޅާފޮޅާ ކުށެއް ނެތް މީހުން މަރަން ފަށާ....ފްރާންސްއިން ބަލައިގަންނާނެ ކަމަށް ތާލިބާނުން އުޅޭހެން ހީނުވޭ\nސެޕްޓެމްބަރު 13, 2021 08:29\nފްރާންސްގެ ރައީސް ކަންކަށިމަތީގަ ޖެހި ޒުވާނާބުނީ "ޖެހުނީތީ ފަޚުރުވެރިވަމޭ" އަދިވެސް ނުޖަހައިފިއްޔާ ކިތަންމެހާވެސް ރަނގަޅު..\nސެޕްޓެމްބަރު 13, 2021 08:30\nރައީސްގެ މަންކަށިމަތީ ޒުވާނަކު ޖެހީ ތިހެން ވެގެންތާ!


Ep. 1 — Vindhey Thiee | Safuhaa\nތުނިތުނިކޮށް ވެހެމުންދިޔަ ވާރޭ ބޯކޮށްލައިފި އެވެ. އިމާރާތެއްގެ ބިއްލޫރިތައް ކުދިކުދިވެގެން މުޅި ހިސާބަށް ބުރައިގެން ދިޔަ އެވެ. ވާރޭގެ ތިކިތަކާއި އެކުވެގެން ދެމުނު ލޭގެ ކޯރު އައިސް ނިމުނީ، މަގުމަތީގައި ހުރި ފިރެހެން ކުއްޖާ އަރައިގެން ހުރި ބޫޓާއި ހަމައިންނެވެ. ލޭކޯރުގެ ތެރެއަށް އަޅާލި ފުރަތަމަ ފިޔަވަޅާއިއެކު އެކުއްޖާއަށް ހުއްޓެން މަޖުބޫރު ވެއްޖެ އެވެ. ބިންމަތީގައި އެއޮތީ ޒަޚަމްވެފައި އޮތް މީހެކެވެ. ހަރަކާތް ކެނޑިފައިވާ އެ ހަށިގަނޑު އޮތީ ލެއިން ކަޅިވެފަ އެވެ.\nސަނީސައިޑް ގޭގެ ތަނަވަސް ކޮޓަރި ހީވަނީ ދިރޭ ފުރާނައެއް ނެތް ފަޅު ތަނެއް ހެންނެވެ. މާހައުލުގެ ހަމަހިމޭންކަން ގެއްލިފައިވީ، ކޮޓަރީގައި ހަރުކޮށްފައިވާ އެއާކޯނުގެ އަޑުންނެވެ. ދޮރުގެ ފެންލައިޓުން އެޅިފައިވާ ފަނޑު އަލިކަން ފިޔަވައި އިތުރު އަލިކަމެއް އެތަނުގައި ނުވެ އެވެ.\nކޮޓަރީގެ އެއް ފަރާތު ބިތުގައި ޖައްސާފައިވާ ބޮޑު އެނދު މަތީގައި އޮތީ، ޒުވާން ފިރެހެނެކެވެ. ނިދީގެ ފުން ކަނޑެއްގެ ތެރެއަށް އެ ނަފުޞު ވަނީ ޤަރަޤުވެފަ އެވެ. އުނދަގޫ ގޮތަކަށް ނޭވާލަމުން ދިޔައިރު، ދެލޮލުގެ ހިމަކޮޅުން ކަރުނައިގެ ރޮނގެއް ދެމިފައި ވިއެވެ. ނިދީގެ އަރާމުކަމުގެ ބަދަލުގައި ވޭނެއް ތަހަންމަލް ކުރަމުންދާކަން ޤައިމެވެ. ޒުވާނާ ލައިގެން އޮތް ޓީޝާޓު ތެމި ފޯވަމުން ދިޔައީ، އޭނާގެ ގައިން އޮހެރެމުންދިޔަ ދަލުންނެވެ.\n"އައިވަން!... ދަރިފުޅާ މި ބޮކިވެސް ނުދިއްލަނީތަ؟..."\nކޮޓަރީގެ ހަމަހިމޭންކަން ގެއްލުނީ، ދޮރު ހުޅުވައިލާފައި އެތެރެއަށް ވަން ފާރޫޤުގެ އަޑުންނެވެ. ނިދާފައި އޮތް ޒުވާން ދަރިފުޅުގެ ކައިރިއަށް ގޮސް، އެ މޫނަށް އޭނާ ފުން ނަޒަރެއް ދިނެވެ. ވަރުބަލިކަން ފެންނަމުންދިޔަ އެ މޫނުމަތިން އޭނާއަށް ފެނުނީ އައު އަސަރެއް ނޫނެވެ. އެޙާލުގައި ދަރިފުޅު ވާތަން އޭނަ ދުށް އެއީ ފުރަތަމަ ފަހަރެއް ވެސް ނޫން މެއެވެ. މަޑުމަޑުން އެނދުގައި އިށީނދެފައި ދަރިފުޅުގެ ބޮލުގައި އޭނަ ފިރުމައިލި އެވެ.\n"ދަރިފުޅާ!... ކިހާ ދުވަހަކު؟... ކިހާ ދުވަހަކު ތިޔަ ވޭން ތަހަންމަލް ކުރާނަންތަ؟..." ފާރޫޤުގެ ދުލުކުރީގައިވީ ޝަކުވާގެ ޖުމްލަތަކެވެ. ހިތާމަ އާއި ހިތްދަތިކަން އެކުވެގެން ނުކުތް އެ ޖުމްލަ އިވުނީ އޭނާގެ އަމިއްލަ ނަފުސަށެވެ. އެ އަޑު ދަރިފުޅުގެ ކަންފަތާއި ހަމައަށް ފޯރު ކުރުމަކީ އޭނަގެ ގަސްތެއް ނޫނެވެ. ނިދީގެ ތެރޭގައި އޮތް އައިވަން އަށް ބަލަން އިންއިރު، އޭނަގެ ދެލޯ ފެންކަޅިވަމުން ދިޔަ އެވެ.\nމާޒީގެ ހިތި ސަފުހާތަކުގެ ތެރޭގައި ފާރޫޤުގެ މުޅި ނަފުޞު ޤައިދުވެ ނުދަނީސް، އައިވަން ދެލޯ ހުޅުވައިލި ތަން ފެނުނެވެ. އަމިއްލަ ނަފުޞު ހަމައަކަށް އަޅުވަމުން، އޭނަ ހިނިތުންވެލައިފި އެވެ.\nއައިވަން ތެދުވެ، އެނދުގެ ހެޑްބޯޑުގައި ލެނގިލި އެވެ. ބައްޕަގެ މޫނަށް އޭނަ ބަލައިލީ، ނުތަނަވަސްވެފައި އިނދެ އެވެ. ނިދީގައި އޭނަ ތަހަންމަލް ކުރި ވޭން ބައްޕައަށް އަންގަން އޭނަ ބޭނުމެއް ނުވި އެވެ. އެހެނަސް، ފާރޫޤުގެ މޫނުމަތީގެ އަސަރުތަކުން، ސިއްރު ކުރާނެ އިތުރު ކަމެއް ނެތްކަން އޭނައަށް އެނގިއްޖެ އެވެ.\n"ހަގަޑި ބައިވެއްޖެއޭ ދަރިފުޅާ... އަވަހަށް ތެދުވޭ... ބައްޕަ ބުނި ގަޑިއަށް ކޮންމެހެންވެސް ޖެޓީއަށް ނުކުންނާތި..." ހިތުގެ އުދާސްތައް ދަރިފުޅަށް ސިއްރު ކުރަމުން ފާރޫޤު ތެދުވި އެވެ.\nއައިވަން އެއްޗެއް ބުނަން އުޅެފައި ވެސް ހުއްޓައިލީ ފާރޫޤު ހިނގައިގަތް ތަން ފެނުމުންނެވެ. ފެނުނު ހުވަފެނެއްގެ ސަބަބުން އޭނަގެ ތަބީއަތު ވަނީ މުޅީންހެން ބަދަލުވެފަ އެވެ. ނިދީގެ އަރާމުން އޭނަ މަޚުރޫމުވެފައިވާތާ އަހަރުތަކެއް ވެއްޖެ އެވެ. އެހެނަސް ކޮންމެ ހުވަފެނަކަށްފަހު، އެ އުދާސްތަކުގެ ތެރޭގައި އޭނަގެ ޖިސްމު ޤައިދުކޮށްލަނީ، ހީނުކުރާފަދަ ހިތްދަތި ގޮތަކަށެވެ.\nހޫރު ޕަރީއެއް ފަދައިން ޖަރީވެލައިގެން އިން އަނަމްގެ އަންހެންވަންތަކަން އިތުރުވެފައިވީ، އޭނާގެ ލޫޅާފަތި ހަށިގަނޑުގައި ހިފާލާފައިވާ ރީތި ހެދުމުގެ ސަބަބުންނެވެ. ފަސްބައި ދިގު އެ ހެދުމުގައި ހަރުކޮށްފައިވާ ކުދި އެސްތަކުން ހެދުމަށް އިތުރު ފުރިހަމަ ކަމެއް ގެނެސްދީފައި ވިއެވެ. ރަތް ކުލައިގެ އެ ހެދުން އޭނަގެ ދޮން ހަންގަނޑާއި ވަރަށް ވެސް ގުޅެ އެވެ. ކޮނޑަށްވުރެ ތިރިއަށް އޮތް ބުޅި އިސްތަށިގަނޑުގައި ކުލަ ޖައްސާފައި ހުރުމުން، ގިނަ މީހުން ހީކުރަނީ އެއީ ރާއްޖެއިން ބޭރު ކުއްޖެއް ކަމަށެވެ.\n"ތަތް އަންހެނާ!..." ކޮޓަރިއަށް ވަތް ނައިނާ ދެފަރާތަށް ބޯ ހޫރާލި އެވެ.\nތުންފަތުގައި ގަދަ ރަތްކުލަ ޖައްސަން އިން އަނަމް ފަސްއެނބުރި ބަލައިލީ، އޭނަ ކުރަން އިން ކަންތައް ނިންމާލާފަ އެެވެ. ތެދުވެ، ހަށިގަނޑު ސީދާކޮށްލަމުން އެންމެ ގާތް އެކުވެރިޔާއަށް ލުއި ހިނިތުންވުމެއް ހަދިޔާކޮށްލި އެވެ. އޭރު ނައިނާ ދެފަރާތަށް ބޯ ހޫރަމުން އައިސް އޭނަގެ ކައިރީގައި ހުއްޓިއްޖެ އެވެ.\n"ހޫން ހޫން... ރީއްޗޭ ރީއްޗޭ... ދެންވެސް އަވަހަށް ހިނގާބަލަ... އެންމެންތައް ގޮއްސިއޭ... މަގޭ މިއައީ ޝާކިރުބެ ކައިރީ ބުނެފަ، އަހަރެމެން ދާނީ ސައިކުގައޭ... އެމީހުން ނައްޓާލައިފި ކާރުގަ..." އަނަމްގެ ބުރަކަށީގައި އަތްއަޅައި ކޮއްޕައިލަމުން ނައިނާ ބުންޏެވެ.\nނައިނާގެ ސައިކަލު ފަހަތުގައި އިން އަނަމްގެ ތުންފަތް މަތީގައިވީ ލުއި ހިނިތުންވުމެކެވެ. އޭނަގެ ބައްޕަ ޝާކިރުގެ ނަން މަޝްހޫރު ކުންފުނީގެ އަހަރީ ދުވަސް ފާހަގަ ކުރުމަށް ސަފާރީގައި ބާއްވާ އާއިލީ ކެއުމުގައި ބައިވެރިވުމަށް އޭނަ އެދަނީ، ދާހިތުންނެވެ. ވިޔަފާރީގެ ކަންކަމުގައި އުޅެން ފޫހިވާ އަނަމް، މޫދުގައި ކުރާ ކޮންމެ ކަމެއްގައި ބައިވެރި ވަނީ ހިތުން ރުހުމުންނެވެ.\n"މިއަދު އާނީ ފެނިފަ ކޮންމެވެސް ފިރެހެނަކު ދީވާނާ ވާނެކަން ޔަޤީން..." ސައިކަލު ދުއްވަމުންދިޔަ ނައިނާ ދިމާކުރަން ފެށި އެވެ.\nއަނަމް ހީގަތެވެ. އަތުގައި އޮތް ދަބަސް ހުޅުވައިލާފައި އޭނަ ނެގީ ހުދުކުލައިގެ ސްކާފެކެވެ.\n"ދެނެއް ނުވާނެ އިނގޭ... މޫނު ފޮރުވީ މި..." ސްކާފުން މޫނު ނިވާކޮށްލަމުން އަނަމް ބުންޏެވެ.\nފަސްއެނބުރި ބަލައިލަން އުޅެގެން ނައިނާއަށް ހުންގާނު ހިފަހައްޓައިލަން އުނދަގޫ ވިއެވެ. ސައިކަލުގެ މިޝްރާބު ގެއްލި، ފިހާރައެއްގެ ބިއްލޫރިގަނޑާއި ދިމާއަށް ދިޔަ އެވެ.\nއަނަމްގެ އަނގައިން ނުކުތީ ތޫލި ހަޅޭކެއްގެ އަޑެވެ. އަތުގައި އޮތް ސްކާފް ދޫވެގެން ވަޔާއިއެކު އެ ހިނގައްޖެ އެވެ. ނައިނާގެ ގައިގައި އޭނައަށް ބާރަށް ހިފަހައްޓާލެވުނީ، ޖެހިލުންވީ ވަރުންނެވެ. ނައިނާގެ ޙާލު އަދި މާ ބޮޑެވެ. ބިރުވެރިކަން ހަފަރާތް ވަށައިލުމުން، ބުރަކި ޖައްސައިލަން ވެސް އޭނަ ހަނދާން ނެތުނެވެ.\nމާޒީގެ ޚިޔާލުތަކުގެ ތެރޭގައި އިނދެ ސައިކަލު ދުއްވަމުންދިޔަ އައިވަންގެ މޫނުގައި އައިސް އެޅުނީ ފޮތިިކޮޅެކެވެ. އޭނަގެ ހުށިޔާރުކަމުން ސައިކަލުގެ ބުރަކި ޖައްސައި، ހުއްޓައިފި އެވެ. މޫނުގައި އެޅިފައިވާ ފޮތިކޮޅު ނަގައި އެއަށް އޭނާ ފުން ނަޒަރެއް ދިނެވެ. އެއީ އަންހެން ކުއްޖެއްގެ އެއްޗެއް ކަން އޭނާއަށް ކަށަވަރުވީ، އެ ސްކާފުން އޭނަގެ ނޭފަތުގައި ހަރުލި އަންހެންވަންތަ ލުއި ސެންޓުގެ މީރު ވަހުންނެވެ.\n"އާނާ..." ސްކާފުގެ ތިރީގައި އިނގިރޭސިން ލިޔެފައިވާ ނަން ކިޔާލި އައިވަން ވަށައިގެން ނަޒަރު ހިންގައިލި އެވެ.\nއެއްވެފައިވާ މީހުންތަކުގެ ތެރެއިން އޭނަގެ ކަޅި ހުއްޓުނީ ރަތް ކުލައިގެ ހެދުމެއް ލައިގެން ހުރި އަންހެން ކުއްޖާ އަށެވެ. މަގުގެ އެއްފަރާތުގައި ސައިކަލު ޕާކު ކުރުމަށްފަހު، އޭނަ އެދިމާއަށް ހިނގައިގަތެވެ. މީހުންތަކުގެ ފަހަތުން ގޮސް، އެތެރެއަށް ވަދެވޭތޯ އޭނަ މަސައްކަތް ފެށި އެވެ. މީހުން ގިނަ ކަމުން، އޭނައަށް ދެވުނީ ވަކި ހިސާބަކަށެވެ. އެވަރުންވެސް، ފުރަގަސްދީގެން ހުރި އެ އަންހެން ކުއްޖާގެ މޫނު އޭނައަށް ފެންނަވަރެއް ނުވި އެވެ.\nއަނަމް ތެދުވެގެން ސައިކަލަށް އެރީ، ދެއަތުން މޫނު ފޮރުވަމުންނެވެ. ކެމެރާތަކުގެ އަމާޒަކަށް އޭނަ ވެފައިވާތީ ލަދުން އޭނަ ހަލާކުވަނީ އެވެ. ސައިކަލު އަރިވިގޮތުން ނައިނާ ނުވެއްޓި ސަލާމަތްވި ނަމަވެސް، އޭނަ ބިންމައްޗަށް ވެއްޓުނީ އެވެ. ރޭގަނޑުގެ ވަގުތުގައި ވެސް މީހުންނަށް އޭނައަކީ ކާކު ކަން އެނގިއްޖެ އެވެ. މާ ބޮޑު އަނިޔާއެއް ނުލިބި ސަލާމަތްވިކަން އެއީ އޭނަގެ ނަސީބެވެ.\nއައިވަންއަށް އަނަމްގެ މޫނު ފެންނަވަރެއް ނުވި އެވެ. އެއްފަހަރު އެ އަންހެން ކުއްޖާއަށް އަނެއްފަހަރު އަތުގައި އޮތް ސްކާފަށް އޭނަ ބަލައިލި އެވެ. އަނަމް އާއި ދިމާއަށް އޭނަ ހިނގައިގަތުމުގެ ކުރީން އެ ސައިކަލު ނައްޓާލައިފި އެވެ. ދެކޮނޑު އަރުވައިލުމަށްފަހު އޭނަ އެ ސްކާފް ލީ ޖީބަށެވެ.\nސަފާރީގައި އޮތް ކެއުމަށް ދަޢުވަތު ދީފައިވީ، ޝާކިރުގެ އާއިލާ އަށާއި، އޮފީސް މުވައްޒަފުންގެ އިތުރުން ގާތް މީހުންނަށެވެ. މީހުންތަކުގެ ތެރެއިން ލާފައި ގޮސް ބައްޕަގެ ކައިރިއަށް ހުއްޓުނު އަނަމްގެ ނަޒަރު މުޅި ހިސާބަށް ދަތުރުކޮށްލި އެވެ. މާހައުލުގެ ފުރިހަމަ ކަމަށް، އޭނައަށް ހިތުގެ އަޑިން ތައުރީފު ކޮށްލެވުނެވެ. ޝާކިރާއި ނަސްމާގެ ކައިރިއަށް ގޮސް އިރުކޮޅަކު ހުރެލާފައި އޭނަ މިޝްރާބުޖެހީ، ކުރިމަތިން ފެންނަން ހުރި ސިޑި އާއި ދިމާއަށެވެ. މައްޗަށް އެރޭގޮތަށް ހުރި ސިޑިން އަރަމުން ދިޔައިރު، ފަހަތުން މީހަކު އައިކަމެއް އޭނައަކަށް ނޭނގެ އެވެ.\nއަނަމްގެ ތުންފަތް މައްޗަށް ލުއި ހިނިތުންވުމެއް ވެރިވީ، އެތަނުގައި އިތުރު މީހަކު ނެތުމުންނެވެ. އޭނަ ދެލޯ މަރައިލީ، ޖެހިލި ފިނިފިނި ރޯޅިން ހަށިގަނޑަށް އިހުސާސް ކުރެވުނު އަރާމު ކަމަކުންނެވެ. ވަށައިގެން އެނބުރިލަމުން އޭނަ ނަޒަރު ހުއްޓައިލީ އުޑުމައްޗަށެވެ. ގިނަ އަދަދެއްގެ ތަރިތައް ވިދާ ބަބުޅަމުންދިޔަ ރެއެކެވެ. އުޑުމަތީގައި ރަސްކަން ކުރަމުންދިޔަ ބުރުހަމަ ހަނދުގެ ރިހި އަލިން މުޅި ހިސާބު އޮތީ ދިއްލާލާފަ އެވެ.\n"ހާދަ އެކަނިވެރިވެފަ..." އިވުނީ، ޒުވާން ފިރެހެނެއްގެ އަޑެވެ.\nއަނަމް ސިހުނެވެ. އޭނަ ފަސްއެނބުރި ބަލައިލިއިރު، އެ ތުންފަތް މަތީގައިވި ހިނިތުންވުން ފިލައި ގޮސްފި އެވެ. ކުރިމަތީގައި އެހުރީ އޭނަ ދަންނަ ޒުވާނެއް ނޫނެވެ. ހުދުކުލައިގެ އަތްދިގު ގަމީހަކާއި ކަޅު ފަޓުލޫނުގައި އެ ޒުވާނާ ފެންނަލެއް ހިތްގައިމެވެ. ނަމަވެސް އޭނަގެ ޝައުޤުވެރިކަމެއް ނެތެވެ.\nއަނަމް ބަލައިލުމާއިއެކު ރާވިންގެ ތުންފަތް މައްޗަށް ވެރިވީ ފުޅާ ހިނިތުންވުމެކެވެ. ފިނިފެންމަލެއްފަދަ ރީތި އަންހެން ކުއްޖާ ހަމަލޮލަށް ފެނުމުން، އޭނަގެ ހިތަށް ގޮތެއް ވެގެން ދިޔަ އެވެ. އެ ރީތިކަމަށް ހިތުގެ އަޑިން ތަޢުރީފު ކުރެވުނެވެ. ބުނާނޭ އެއްޗެއް ނޭނގިފައި އޭނަ އެގޮތުގައި ހުއްޓައި ފެނުނީ، އަނަމް އެތަނުން ދިޔުމަށް ހިނގައިގެން ތަނެވެ.\n"މަޑުކޮށްބަލަ..." ރާވިން އަވަސް އަވަހަށް ބުންޏެވެ.\nއަނަމްއެއް ނުހުއްޓުނެވެ. ފަސްއެނބުރި ބަލައެއްވެސް ނުލި އެވެ. މަދު އިސްތިހާރުތަކެއް ކުޅެގެން، ކުޑަ ދުވަސްކޮޅެއްގެ ތެރޭގައި މަޝްހޫރުކަން ހޯދި އަނަމް ވަނީ ފިރެހެން ކުދިންގެ ހިތްތަކުން ޚާއްސަ ޖާގައެއް ހޯދާފަ އެވެ. ޒުވާން ފިރެހެން ކުދިންގެ އުނދަގޫ އޭނައަށް ކުރިމަތިވާލެއް މަދެއް ނޫނެވެ. އެ ހުރިހާ ކަމަކާއިއެކު، ނުދަންނަ މީހުންނާއި ގުޅުން ބަދަހި ކުރާކަށް އޭނަ ބޭނުމެއް ނުވެ އެވެ.\n"އަހަންނަށް ކިޔަނީ ރާވިން... ނަން ބުނެލާފަ ދާންވީނު..." ބުނެވުނު އެއްޗެއް ރޭކައިލިއިރު، ރާވިންގެ ދުލުން އެ ޖުމްލަތައް ބޭރުވެއްޖެ އެވެ.\nރާވިން އާއި ދިމާއަށް ފާޑަކަށް ބަލައިލާފައި އަނަމް އެތަނުން ދިޔައީ އޭނަގެ އެއްވެސް ސުވާލަކަށް ޖަވާބު ދިނުމެއް ނެތި އެވެ. އަނަމް އަކީ މަޝްޙޫރު އަންހެން ކުއްޖެކެވެ. އެފަދަ އަންހެން ކުއްޖެއްގެ ނަން އެނގޭކަމަށް ހަދައިނުލެވުނީ އޭނަ އެ އަންހެން ކުއްޖާއަށް ވާހަކަ ދައްކަން ބޭނުންވި ވަރުންނެވެ. ކުރެވުނު މޮޔަ ކަމަކުން، އޭނައަށް ބޮލުގައި އަތުން ޖަހާލެވުނެ އެވެ.\n"ކޮން ބިޓެއް ސެޓުކޮށްލާފަ ތިއައީ؟..." ހަލުވި ފިޔަވަޅުތަކެއްގައި ސިޑިން ފައިބައިގެން އައި އަނަމް ފެނުމުން، ނައިނާ ދިމާކޮށްލި އެވެ.\n"ކްރޭޒީ ފޭންއަކަށް ވާނީ..." އަނަމް އަވަސްއަވަހަށް ބުންޏެވެ.\n"ތިހެން ބުނާނީ... އިރުކޮޅަކުން ފެންނާނީ..." ނައިނާ އުޅުނީ އަނަމް އާއި ދިމާކުރާށެވެ.\nއަނަމް އޭނަގެ އަނގަމަތީގައި އަތް އަޅައި ހުއްޓުވި އެވެ. ނައިނާގެ އަތުގައި ހިފައިގެން އޭނަ ހިނގައިގަތީ، މީހުންތަކާއި ދުރަށެވެ. މީހުން މަދު ހިސާބަކަށް ގޮސްފައި ހުސްކޮށް ހުރި މޭޒެއްގެ ކައިރީގައި އޭނަ އިށީނެވެ.\n"ދެ ކޯކު..." ވެއިޓަރަކަށް އަތުން އިޝާރާތްކޮށްލަމުން އަނަމް ބުންޏެވެ.\nވެއިޓަރު ދިޔުމުން، އޭނަގެ ނަޒަރު ނައިނާއަށް ހުއްޓައިލި އެވެ.\n"ރާވިން އޯ... އަމިއްލަޔަށް ނަން ވެސް ބުނެފި... އަހަރެންގެ ނަން އޭނައަށް ނޭނގި ހުންނާނެތަ؟..." ލުއި ހިނިގަނޑެއް ޖަހައިލަމުން އަނަމް ބުންޏެވެ.\n"އެޔޮއް ދަނީ އޭނަ... ގޮވަންތަ؟..." ނައިނާ ބުންޏެވެ. އަނަމް ދެފަރާތަށް ބޯ ހޫރާލި އެވެ. އޭނަގެ ނަޒަރު ނައިނާ ދެއްކި ދިމާއަށް ހުއްޓުނުއިރު، ރާވިން އެދިމާއަށް އަންނަ ތަން ފެނުނެވެ.\n"އޭތް ރާވިން..." ނައިނާ ގޮވައިލި އެވެ.\n"ނާނާ ނޫން..." އަނަމް ބުންޏެވެ. އޭނައަށް އިތުރު ކަމެއް ނުކުރެވިގެން އުޅެނިކޮށް، ރާވިންގެ ނަޒަރު އެމީހުންނަށް ހުއްޓުނުތަން ފެނުނެވެ. އަނަމްގެ ދެލޯ ބޮޑުވި އެވެ.\n"ގޮވިންތަ؟..." ރާވިންގެ ނަޒަރު ނައިނާގެ މޫނުން އަނަމްއަށް ހުއްޓުނެވެ.\nއަނަމް އެއްޗެއް ނުބުނެ އެވެ. ފޯނު ނަގައިގެން އެއާއި ކުޅޭކަމަށް ހެދިގެން އޭނަ އިނެވެ.\nހަފުލާގެ ކަންކަން އިންތިޒާމް ކުރުމުގައި އަވަދިނެތި އުޅުނު ފާރޫޤުގެ ކައިރީގައި އައިސް ހުއްޓިލި ޝާކިރުގެ މޫނުމަތިން ފެންނަމުން ދިޔައީ ހަމަޖެހުމުގެ އަސަރެވެ. ކަންކަން ހަމަޖެހިފައިވާލެއް ފުރިހަމަކަމުން، އޭނަގެ ހުރިހާ ތައުރީފެއް ހުސްކުރީ ފާރޫޤަށެވެ.\n"ކޮބާ ދަރިފުޅު އައިއްސިތަ؟... މިއަދު ވާނެ ކޮންމެހެން ވެސް އަހަރެމެންގެ ދަރިން ތައާރަފުކޮށްލަން..." ވަށައިގެންވި މާހައުލަށް ނަޒަރު ހިންގައިލަމުން ޝާކިރު ބުންޏެވެ. "އަހަރެންގެ އަނަމް ވެސް ވެއްޖެ ކޮންމެވެސް ހިސާބެއްގަ..."\nފާރޫޤަށް ދޫކޮށްލެވުނީ ފުން ނޭވާ އެކެވެ. ދަރިފުޅުގެ އިންތިޒާރުގައި އޭނަ ހުންނަތާ، އެތައް ވަގުތެއް ފާއިތުވެގެން ހިނގައްޖެ އެވެ. އައިވަންއަށް ކަމެއް ދިމާވީބާއޭ އޭނަގެ ހިތަށް އެރި އެވެ. ގުޅަން ފޯނު ނަގާ ކޮންމެ ފަހަރަކު ކޮންމެވެސް ކަމެއް ޖެހިގެން އޭނައަށް އެކަން ވެސް އޮތީ ނުވެފަ އެވެ.\n"އޭނަ އަންނާނެ..." އަތުކުރީގައި އޮތް ގަޑިއަށް ބަލައިލަމުން ފާރޫޤު ބުނީ ޔަޤީންކަމާއި އެކުގަ އެވެ.\nޝާކިރު ބޯ ޖަހާލުމަށްފަހު އެތަނުން ދިޔައީ އެވެ. އައިވަންގެ ފޯނަށް ގުޅަމުން، އޭނަ ހިނގައިގަތީ މީހުންތަކާއި ދުރަށެވެ.\n"ކުޑަ ކަމެއް ޖެހުނީ... އާޖެންޓްކޮށް ތާކަށް ދާންޖެހިގެން މިދަނީ... ސޮރީ ބައްޕާ..." ފާރޫޤަށް އެއްޗެއް ނުބުނެވި އުޅެނިކޮށް، އައިވަން ބުނި އަޑު އިވުނެވެ.\nދަރިފުޅުގެ ޖަވާބުން ހިތަށް ލިބުނު ނުތަނަވަސްކަމުގައި ދެކޮޅަށް ހިނގަހިނގައި ހުރި ފާރޫޤަށް ސިހުމެއް ލިބުނީ އަނަމްގެ ކުރިމަތީގައި އިށީނދެލައިގެން އިން ރާވިން ފެނުމުންނެވެ. އައިވަން ގުޅައިގެން ހުރިކަން ވެސް އޭނަ ހަނދާން ނެތުނެވެ. އޭނައަށް އަވަސް ނަޒަރެއް ދެވުނީ، ބަޔަކާއި ވާހަކަ ދައްކަން ހުރި ޝާކިރަށެވެ.\nބާރު ދުވެލީގައި ދުއްވާފައި ދިޔަ ސައިކަލު ގޮސް މަޑުކޮށްލީ، އުސް އިމާރާތެއްގެ ކުރިމައްޗަށެވެ. ސައިކަލުން ފޭބި އައިވަންގެ ނޭވާ ވަނީ އަވަސްވެފަ އެވެ. ހަލުވި ފިޔަވަޅުތަކެއްގައި އޭނަ އެތެރެއަށް ވަދެގެން ދިޔައިރު، ވަށައިގެންވި މާހައުލުގައި ހިނގަމުންދިޔަ އެއްވެސް ކަމަކަށް ކުޑަވެސް ޝައުޤުވެރިކަމެއް ނެތެވެ.


ޕީއާރސީ ބެޑްމިންޓަން ޓޯނަމަންޓް ފަށައިފި\nޕްރިޒަން ރިކްރިއޭޝަން ކްލަބުން އިންތިޒާމް ކޮށްގެން ކުރިއަށްގެންދާ “ޕީއާރސީ ބެޑްމިންޓަން ޓޯނަމަންޓް 2017” ރޭ ފަށައިފިއެވެ.\nމާފުށީ ޖަލުގެ އިންޑޯ ބެޑްމިންޓަން ކޯޓުގައި ބާއްވާ މި މުބާރާތް އިފްތިތާހް ކޮށްދެއްވީ މާފުށީ ޖަލުގެ ޑައިރެކްޓަރ އޮފް ޕްރިޒަން އޭއެސްޕީ އަބްދުﷲ އަމީން އެވެ. އޭއެސްޕީ އަމީންގެ ވާހަކަފުޅުގައި އެހެން ޖަލުތަކުން މި މުބާރާތަށް ލިބިފައިވާ ސަޕޯޓް ކުޑަކަމަށް ވިދާޅުވިއެވެ.\nމި މުބާރާތަކީ މޯލްޑިވްސް ކަރެކްޝަނަލް ސަރވިސްގެ ހުރިހާ އޮފިސަރުންނާއި މުވައްޒަފުންނަށް ބައިވެރި ވެވޭގޮތަށް ހުޅުވާލައިގެން ކުރިއަށް ގެންދާ މުބާރާތެކެވެ. މި މުބާރާތުގެ ސިންގަލްސް ބައިގައި 12 ކުޅުންތެރިން ވާދަކުރާއިރު ޑަބަލްސް ބައިގައި7ޓީމް ވާދަކުރާނެއެވެ.\nމި މުބާރާތުގައި ރޭ ވަނީ ޑަބަލްސް ދެމެޗް ކުޅެފައެވެ. ފުރަތަމަ މެޗް ކާމިޔާބުކުރީ އެފްސީޕީއޯ މަދީހު ރިއްފަތާއި ޕީއެސްޖީޓީ އަންވަރު މޫސާގެ ޓީމެވެ. ދެވަނަ މެޗް ކާމިޔާބުކުރީ ސީޕީއޯ އަހުމަދު ރިޒާ އާއި އެފްސީޕީއޯ ހުސެއިން ސީނިޔާޒްގެ ޓީމެވެ.


Ummathuge Fakhuru: Anhen Saahibun (Aasiyathuge faanuge Vaahaka) | Dhiislam\nއުންމަތުގެ ފަޚުރު: އަންހެން ސާހިބުން (އާސިޔަތުގެފާނުން ގެ ވާހަކަ)\nވާހަކަ ކިޔައިދޭ ރަޙުމަތްތެރިޔާ މާރޗް 22, 2017\nމިއީ 30 ނޮވެމްބަރ 2011 ގައި ދިއިސްލާމްގައި ޝާއިއުކޮށްފައިވާ ލިޔުމެކެވެ.\n1. ތިމަން ނަޔަކީ ކަލެއް ކަމަށް ދައުވާ އުފުލި ފިރުޢައުނުގެ އަނބިންގެ ތެރޭގައި ސާލިޙް އަންހެން މުއުމިން ބެއި ކަނބަލަކު އުޅުއްވި އެވެ. އެކަމަނާ ގެ އިސްލާމްކަން ފޮރުވައިގެން އުޅުއްވަނިކޮށް އެކަން ފިރުޢައުނަށް ފަޅާ އެރިދުވަހެވެ. ލަސްކުރުމެއްވެސް ނެތި މި ނުބައި ޖައްބާރު އައިސް އެ އަންހެން ސާހިބަށް އަނިޔާދެއްކި އެވެ. އަދި އެވަރު ނުވެގެން ގާރޑުންގެ ކައިރީގަވެސް ބުނެ އެމީހުންލައްވާވެސް އަނިޔާކުރުވިއެވެ. ނަމަވެސް ގައިގެ އެތަންމިތަންފެޅި، ލެޔާތަތްތެޅި، ވާނުވާ ނޭންގޭ ޙާލުކޮޅުގައި އޮންނަވާވެސް ﷲ އަށް ހެޔޮހިތުން ދުޢާކުރެއްވެވިއެވެ. "ޔާ ﷲ! ތިމަން އަޅާއަށް ސުވަރުގޭގައި ގެކޮޅެއް އަޅުއްވައި ދެއްވައި ފިރުޢައުނާއި އޭނަގެ ޢައުވާނުން ގެ ކިބައިން ސަލާމަތް ކުރައްވަވާންދޭވެ".\nއެދުވަހު އެ މުއުމިން އަންހެނާ، އެ ހިތްވަރުގަދަ ފަހުލަވާނު، ﷲ ގެ މަގުގައި ކެތްކޮށްލި "އަންހެން" ސާހިބު ވިދާޅުވިކަމަށް ރިވާވެގެން ވާގޮތުން، އުޑުތައް ހުޅުވިގެން ގޮސް އެކަމަނާޔަށް އެކަމަނާ އެދިވަޑައިގެން ގެކޮޅު (ގަނޑުވަރުކޮޅު) ދެއްކެވިއެވެ. އަދި އެހިނދު އަނިޔާކުރަމުން ދިޔަ މީސްތަކުން ހައިރާން ކުރަނިވި ހިނިތުންވުމެއް އެ މޫނުމައްޗަށް ވެރިވެގެން ދިޔައެވެ. ފިރުޢައުނަށްވެސް މިމަންޒަރު ފެނުނެވެ. ދެން އޭނާ އިހުނަށްވުރެން ޖައްބާރުކަން އިތުރު ކޮށް ވަރުގަދަ ބޮޑު ހިލަގަނޑެއް ގެނެސް އެކަމަނާ ގެ މައްޗަށް ވައްޓާލާ ޗިސްކޮށްލުމަށް އަމުރު ކުރިއެވެ. ސުބުޙާނަﷲ.\nއާދެ މި ހިތްވަރުގަދަ އަންހެން މީހަކީ ޢާޝިޔަތ ނަމަކަށްކިޔުން ކަމަނާއެވެ. ﷲ އެކަމަނާގެ ދުޢާ އިޖާބަކުރައްވަވާ އެފިރުޢައުނުގެ ނުބައި ކަމުން ސަލާމަތްކުރެއްވީއެވެ. މުސްލިމުންގެ އެންމެހާ ފިރިހެނުންނާއި އަންހެނުންނަށް މިސާލު ދައްކައިދީފައެވެ.\n2. މި މަންމައަކީ ނަމާދަށްލޯބި ހުރި މައެކެވެ. ދަމުނަމާދުވެސް ކޮށްހަދާމި މަންމަ އެއްރޭ އޭނަގެ ދަރިފުޅަށް ގޮވައިގެން ދަރިފުޅަށް އާދެވުން އިރު މަންމަ ވާވެގެން ވާ ޙާލު ސަޖިދައިގައެވެ. ޑަކްޓަރަށް ގެންދިޔުމުން އެ ބޭފުޅުންވެސް ބައްލަވާފައި ވިދާޅުވީ ސަލާމަތް ވާން އިނީ ވަރަށްވެސް ކުޑަ ޗާންސް އެއްކަމަށެވެ. އެވަގުތު އެ މަންމަ އެ ދަރިފުޅުގާތުގައި އަލުން އަނބުރާ މަންމަގެ ކޮޓަރިޔަށް މަންމަގެ މުސައްލަ މައްޗަށް ކުރިންވެސް އޮތް ޙާލަތަށް ގެންގޮސް ދިނުމަށް އަމުރު ކުރިއެވެ. އެ މަންމަ އެސަޖިދައިގައި އޮވެ ﷲ އާއި މި ފިރިހެން ދަރި ޙަވާލުކޮށްފައި އެރޭ ދުނިޔެ ދޫކުރީއެވ.\nދަންނާށެވެ. މާދަމާ މަޙުޝަރު ދުވަހު އެންމެން މަރުވާ އިރު އެހުރި ޙާލަތެއްގައި ހުރެ ތެދުވެވޭއިރު މި މައިމީހާ ތެދުވާނީ ﷲ ގެ ޙަޘްރަތަށް ސަޖިދަ ކުރާ ޙާލު އޮވެ އެވެ. ސުބުޙާނަﷲ.\n3. ޝައިޚް މުޙައްމަދު ޙަސަން ވިދާޅުވިއެވެ: ތިމަން އެއްދުވަހަކު "އަލް-މަންސޫރާ" ގައި ތިމަން ވަނިކޮށް މަޔަކު އޭނަގެ ދަރިފުޅަކު ތިމަންގެ ގާތަށް ފޮނުވިއެވެ. އެ ކުއްޖާ އައިސް ތިމަންގެ ގާތުގައި "ޝައިޚް އޭ މާފް ކުރައްވާށޭ، ނަމަވެސް ތިމަންނަޔަށް މިހެން ބުނަން އެބަޖެހެޔޭ" ބުނުމުން ތިމަން އާދޭހޭ އައްސަވާށޭ ދެންނެވީމެވެ. ދެން އެކުއްޖާ، ތިމަން މި އައީ ތިމަންގެ މަންމަ ޝައިޚްގެ ގާތަށް ފޮނުވައިގެން ނޭ ބުނެ ތިމަންގެ މަންމަ ޝައިޚް ހޯއްދަވާ ކަމުގައި ބުނެފިއެވެ.\nދެން އެރޭ ތިމަންމެން2މީހުން ވަރަށް އެކަހެރި ހިސާބެއްގައި ހުރި ވަރަށް ފަޤީރު ގެޔަކަށް ދިޔައީމެވެ. އެ އަންހެން މީހާ އަކީ އުމުރުން 70 އެތައް އަހަރެއްވެފައި ވާ މުސްކުޅިއެކެވެ. ތިމަން ދުށީ އެ އަންހެން މީހާ ހުއްޓާވެސް ނުލާ ޒިކުރު ކުރާތަނެވެ. އަބަދުވެސް ރަސޫލުﷲ ގެފާނުންނަށް ސަލަވާތް ކިޔަވަނީއެވެ. ހިނދުކޮޅަކަށްވެސް ހުއްޓާނުލައެވެ. ސަލާމް ބަލައިގަނެފައިވެސް ފަށަނީ އެކަމެވެ. ތިމަން ގެ ހިތް މި ހެޔޮލަފާ މައި މީހާގެމައްޗަށް ތިރިވި އެވެ. އަދި ތިމަން އޭ މަންމާއެވެ! މަންމަ ބުނެގެން ތިމަން އައިސް ހުރީމޭ، މަންމަ ބޭނުންވީ ކޮންކަމެއްތޯ ދަންނަވާބައްލަވާށޭ އެހީމެވެ. އަދި ތިމަން "ﷲ އިރާދަ ކުރެއްވިއްޔާ ބޭސްވެރިޔަކު (ޑަކްޓަރަކު) ތިމަންގެ އަޚަކު އަންނަ ހަފްތާގައި މިގެޔަށް ގެނެސްދޭނަމޭ" މިހެންވެސް ބުނީމެވެ.\nއެވަގުތު އެ މައި މީހާ ވަރަށް ލޯތްބާއި އެކު ތިމަންނަޔަށް ހިނިތުންވެލާފައި ތިމަންނަޔަށް ތިމަންގެ މި ބައްޔާ އޭގެ ޝިފާ އިނގެޔޭ އޭ ދަރިފުޅާއޭ ބުންޏެވެ. ތިމަން އެއީ ކޮން ކަމެއްތޯ އެހުމުން އެމައިމީހާ ކިޔައިދިނެވެ. "ތިމަންގެ ލޯބިވާ ރަސޫލުﷲ ސައްލަﷲ ޢަލައިހި ވަސައްލަމް ތިމަން ގެ ހުވަފެނުން ބައްދަލު ނުވާތާ3ރޭ މި ފާއިތުވަނީ" އެވެ. ތިމަން ހައިރާންކަމާއި އެކީ "އޭގެ މާނަޔަކީ މަންމަގެ ހުވަފެނުން ކޮންމެ ރެޔަކު ރަސޫލުﷲ ފެނިލައްވާތޯއޭ؟" އެހީމެވެ.\nއެވަގުތު އެ މައިމީހާ ދެންނެވިއެވެ: "ﷲ ގަންދީ ބުނަމެވެ. އެންމެ ރެޔަކުވެސް އެކަލޭގެފާނުން ނުފެނިއްޖެ ނަމަ ތިމަން ބަލިވާނެއެވެ." ޔާ ﷲ. ސުބުޙާނަﷲ...\nފަޤީރު ގެޔެއްގައި އިނަސް... މުޅި ޤައުމުގެ އެންމެ މާތް އިންސާނާ ނޫންކަމެއްވެސް ނޭންގެއެވެ. މާޝާﷲ... އަހުރެމެން ފިރިހެނުން މިފަދަ ވާހަކަ ލިޔަންވެސް ލަދު ކަމަކަށް ވެއެވެ. ނަމަވެސް މިހާރު މިއުޅޭ އަންހެނުންގެ ހުތުރުކަން މައްޗަށް ހިތަވަރު އައިސްގެން މިހެން ލިޔެވެނީއެވެ.\nﷲ މި މުސްލިމު އަންހެނުތަކުންނަށް ހެޔޮވިސްނުން ދެއްވާށި. އާމީން، ޔާރައްބަލް ޢާލަމީން\n30 ނޮވެމްބަރ, 2011 | 8:51\nމި މުސްލިމު ފިރިހެނުން ތަކަށް ވެސް ހެޔޮވިސްނުން ދެއްވާށި. އާމީން.\n30 ނޮވެމްބަރ, 2011 | 10:00\nމިފަދަ ވާހަކަތައް ގިނަގިނައިން ލިޔުއްވުން އެދެން. މިފަދަ ވާހަކަތަކުން އިބްރަތް ޙާސިލްވެ އީމާންތެރިކަން ވަރުގަދަވެއެވެ. އަލްހަމްދުލިﷲ\n1 ޑިސެމްބަރ, 2011 | 4:13\nމާޝާ ﷲ ވަރަށް ފުރިހަމަ ޢިބްރަތްތެރި…. ﷲ އަޅަމެން އެންމެނަށް ހެޔޮވިސްނުން ދެއްވާންދޭ. އަދި ޚާއްސަކޮށް މަގު ގެއްލިފައިވާ އުޚްތުންނަށް ސީދާ މަގު ދައްކަވާންދޭ އާމީން\n8 ޑިސެމްބަރ, 2011 | 9:21\nވ.ރީތި ވާހަކަ ތައް،ކިޔާލުމުން ހިތަށް ހަމަޖެހުމާއި އުފާވެރިކަން ލިބޭ.


Parole ge dhashun nerey gaidheennah STELCO in vazeefaa dhenee\nއެކަމުގެ އެއްބަސްވުމުގައި ސޮއިކުރުމުގެ ރަސްމިއްޔާތުގެ ތެރެއިން--\nޕެރޯލްގެ ދަށުން ނެެރޭ ގައިދީންނަށް ސްޓެލްކޯއިން ވަޒީފާ ދެނީ\n08 އޮކްޓޯބަރ 2020 - 19:51:07\nއެކި ކުށްތަކަށް ހުކުމް ތަންފީޒުކުރަމުންދާ މީހުންގެ ތެރެއިން ޕެރޯލުގެ ދަށުން ދޫކުރާ މީހުންނަށް މީހުންނަށް ސްޓެލްކޯ އިން ވަޒީފާ ދޭން ނިންމައި، އެކަމުގެ އެއްބަސްވުމުގައި އެ ކުންފުންޏާއި ހޯމް މިނިސްޓްރީއާ ދެމެދު ސޮއިކޮށްފި އެވެ.\nސްޓެލްކޯގައި މިއަދު ބޭއްވި ރަސްމިއްޔާތެއްގައި ހޯމް މިނިސްޓްރީގެ ފަރާތުން އެކަމުގެ އެއްބަސްވުމުގައި މިނިސްޓަރު އިމްރާން އަބްދުﷲ ސޮއިކުރެއްވިއިރު ސްޓެލްކޯގެ ފަރާތުން ސޮއި ކުރެއްވީ އެކުންފުނީގެ މެނޭޖިން ޑިރެކްޓަރު ހަސަން މުގުނީ އެވެ. އަދި ކަރެކްޝަންސްގެ ފަރާތުން ކޮމިޝަނާ އޮފް ޕްރިޒަންސް އަހުމަދު މުހައްމަދުފުޅު ވަނީ އެއްބަސްވުމުގައި ސޮއިކުރައްވާފަ އެވެ.\nއެއް އަހަރު ދުވަހުގެ މުއްދަތަކަށް ސޮއި ކުރި އެ އެއްބަސްވުމުގެ ދަށުން ވަޒީފާދޭއިރު ބޮޑަށް އިސްކަންދޭނީ ޖަލުގައި އެކި ހުނަރު ދަސްކޮށްދޭ ޕްރޮގްރާމުތައް ފުރިހަމަކޮށްފައިވާ ގައިދީނަށެވެ.\nއެ ރަސްމިއްޔާތުގައި މިނިސްޓަރު އިމްރާން ވިދާޅުވީ ކުށުގެ ވެއްޓަށް ހުށަހެޅޭ ޒުވާނުންގެ ސަބަބުން މުޖުތަމައުގެ ދުޅަހެޔޮކަމަށް ވަރަށް ބޮޑަށް ނޭދެވޭ އަސަރުކުރާ ކަމަށާއި އާންމުކޮށް މީހުން ކުށަށް ހުށަހެޅެނީ އިގްތިސޯދީ ފުއްދުންތެރިކަން ނެތުމުން ކަމަށެވެ.\nއެހެންވެ ގައިދީން އަނބުރާ މުޖުތަމައަށް ނެރޭއިރު މަސައްކަތްތެރި ބަޔަކަށް ހަދައި އަމިއްލަ ފައިމައްޗަށް ތެދުވޭނެ މަގު ފަހިކޮށްދޭން ޖެހޭކަން މިނިސްޓަރު ފާހަގަކުރެއްވި އެވެ.\nއޭގެ އިތުރުން އެ ރަސްމިއްޔާތުގައި ސްޓެލްކޯގެ މެނޭޖިން ޑިރެކްޓަރު ވަނީ އެކުންފުންޏަކީ މަސައްކަތްތެރި ޒުވާނުންތަކެއް ހިދުމަތް ގައުމަށް ފޯރުކޮށްދީ މުހިއްމު ޒިންމާއެއް އަދާކުރާ ކުންފުންޏެއްކަން ފާހަގަކުރައްވާފަ އެވެ. އަދި ވިދާޅުވީ ޕެރޯލުގެ ދަށުން އަނބުރާ މުޖުތަމައަށް ނިކުންނަ ފަރާތްތަކަށް ދެވެން ހުރި ފުރުސަތުތަކާއި އެއްބާރުލުން ދިނުމަކީ ހުރިހާ ދާއިރާތަކަކުން ވެސް ކޮށްދޭން ޖެހޭ ކަމެއް ކަމަށް ގަބޫލުކުރައްވާ ކަމަށެވެ.


Shiyam Vidhaalhuvanee Faruvaa Ah Fahu Nikuhnnavaanee Kuriyah Vureh Varugadha Roohehggai Kamah - Vaguthu\nޝިޔާމް ވިދާޅުވަނީ ފަރުވާ އަށްފަހު ނިކުންނަވާނީ ކުރިޔަށްވުރެ ވަރުގަދަ ރޫހެއްގައި ކަމަށް\nޕީޕީއެމް ގެ ނައިބު ރައީސް އަހުމަދު ޝިޔާމް\nގާނޫނުއަސާސީ އިސްލާހު ކުރުމުގެ ގޮތުން މިދިޔަ ހޯމަ ދުވަހުގެ ރޭ މަޖިލީހުގެ ބޭއްވި ޖަލްސާގައި މަޖިލީހުގެ ރިޔާސަތުން ނައިފަރު ދާއިރާގެ މެންބަރު އަހުމަދު ޝިޔާމްގެ ނަން އިއްވުމުން ހިނގާދިޔަ ހަމަނުޖެހުންތަކުގައި ލިބުނު އަނިޔާތަކަށް ފަރުވާ ހޯދުމަށްފަހު ކުރިޔަށްވުރެ ވަރުގަދަ ރޫހެއްގައި ސިޔާސީ މަސައްކަތަށް ނިކުންނަވާނެ ކަމަށް އެމަނިކުފާނު ވިދާޅުވެއްޖެއެވެ.\nމަޖިލީހުގެ އެރޭގެ ޖަލްސާގައި ހިނގާދިޔަ ކަންތައްތަކާއި އަދި މިހާރުގެ ހާލަތު ބަޔާންކޮށް ޝިޔާމް ނެރުއްވި ބަޔާނެއްގައި ވިދާޅުވީ މަޖިލީހުގެ ރިޔާސަތުގައި އިންނެވި މަޖިލިސް ރައީސް، ރައީސް މުހައްމަދު ނަޝީދު އޭނާގެ ނަން އިއްވެވީ އެއްވެސް ނަސޭހަތެއް ދިނުމެއް ނެތި ކަމަށެވެ. ރައްޔިތުން މަޖިލީހުގެ މެންބަރެއްގެ ނަން އިއްވުމުގައި މަޖިލީހުގެ ގަވާއިދުގައި ބުނެފައިވާ އެއްވެސް އިޖުރާއަތެއް ފުރިހަމަ ކޮށްފައި ނުވާ ކަމަށް ޝިޔާމްގެ ބަޔާނުގައި އޭނާ ވަނީ ވިދާޅުވެފައެވެ.\nޝިޔާމް ވިދާޅުވީ އޭނާ މަޖިލީހުގެ ތަޅުމުން ބޭރު ކުރުމަށް އެމްޑީޕީގެ ޕާލިމަންޓްރީ ގްރޫޕުގެ މެންބަރުންނަށް އެންގެވީ މަޖިލީހުގެ ރިޔާސަތުގައި ހުންނެވި މަޖިލީހުގެ ރައީސް، މުހައްމަދު ނަޝީދު ކަމަށެވެ. އަދި އެއީ ކަނޑައެޅިގެން މަޖިލީހުގެ ގަވާއިދާއި ހިލާފަށް މަޖިލީހުގެ ރައީސް އެންގެވި އެންގުވުމެއްކަން ފާހަގަކުރައްވާ ޝިޔާމް ވިދާޅުވީ މަޖިލީހުގެ ރައީސްގެ އެ އެންގެވުމުގެ ސަބަބުން ހެލްތު ޕްރޮޓެކްޝަން އެޖެންސީ (އެޗްޕީއޭ)ގެ ގައިޑްލައިންތަކާއި އުސޫލުތަކާއި ވެސް މުޅިން ހިލާފަށް އޭނާ މަޖިލީހުން ނެރުމަށް ކަމަށް ބުނެ ގިނަގުނަ އަނިޔާތަކެއް އޭނާ އަށް ދީފައިވާ ކަމަށެވެ.\nއެކަމުގެ ސަބަބުން އޭނާ އަށް ލިބިގެން ދިޔަ އަނިޔާތަކަށް ފަރުވާ ހޯދުމުގެ ކަންކަން ކުރަމުން އަންނަ ކަމަށް ޝިޔާމް ވިދާޅުވިއެވެ. އަދި އޭނާ މަޖިލީހުން ނެރުމަށް ކަމަށް ބުނެ އެމްޑީޕީގެ މެންބަރުން ހިންގި އަމަލަކީ ޖިނާއީ އަމަލެއް ކަމަށް ގަބޫލުކުރާ ކަމަށާއި އެހެންކަމުން އެ މައްސަލަ ތަހުގީގު ކޮށްދެއްވުމަށް އެދި ފުލުހުންނަށް ހުށަހަޅާފައިވާ ކަމަށްވެސް ޝިޔާމްގެ ބަޔާނުގައި ވިދާޅުވެފައިވެއެވެ. މީގެއިތުރުން އެ މައްސަލަ މިހާރު ފުލުހުން ތަހުގީގު ކުރަމުން އަންނަ ކަމަށާއި އުއްމީދަކީ އިންސާފުވެރިކަމާއި އެކުގައި އެ މައްސަލަ ބެލިގެން ދިއުން ކަމަށް ޝިޔާމްގެ ބަޔާނުގައި ވަނީ ފާހަގަކުރައްވާފައެވެ.\nޝިޔާމް ވަނީ އެ ހާލަތުގައި އޭނާ އަށް ޕީޕީއެމް އަދި ޕީއެންސީގެ މަޖިލިސް މެންބަރުންނާއި މިނިވަން މެންބަރެއް ކަމަށްވާ ނޮޅިވަރަމް ދާއިރާގެ މެންބަރު މުހައްމަދު ނަޝީދާއި ޕީއެންސީގެ ރައީސް އަބްދުއްރަހީމް އަބްދުﷲ ގެ ފަރާތުން ލިބިގެން ދިޔަ އެހީތެރިކަން ފާހަގަކުރައްވާފައެވެ. އަދި އެ ހައްސާސް ވަގުތުގައި އޭނާއަށާއި އޭނާގެ އާއިލާ އަށް ލިބިގެން ދިޔަ ހިތްދަތި ކަމާއި ނުތަނަވަސް ކަމުގެ ވަގުތުގައި އޭނާގެ ހާލު ބެލި އެންމެންނަށްވެސް ޝުކުރު އަދާ ކުރައްވާފައެވެ.\nއޭނާ ވިދާޅުވީ ލިބިގެން ދިޔަ އަނިޔާތަކަށް އިތުރު ފަރުވާ ހޯދުމުގެ ގޮތުން ރާއްޖެއިން ބޭރަށް ދާންޖެހިދާނެ ކަމުގެ އިޝާރާތެއް ޑޮކްޓަރުން ކުރައްވާފައިވާ ކަމަށާއި އެކަމުގެ ތައްޔާރީތައް ވަމުން އަންނަ ކަމަށެވެ.\n"މާތްﷲ ގެ ވާގިފުޅާއިއެކު ތިޔަ އެންމެ ބޭފުޅުންގެ ލޯތްބާއި ހެޔޮއެދުމާއިއެކު އަޅުގަނޑަށް ލިބިފައިވާ އަނިޔާތަކަށް ފަރުވާ ލިބި އިރާދަކުރެއްވިއްޔާ ކުރިޔަށްވުރެ ވަރުގަދަ ރޫހެއްގައި އަޅުގަނޑު އެނބުރި އަންނާނަމެވެ،" ޝިޔާމް ވިދާޅުވިއެވެ.\nރައްޔިތުންގެ މަންދޫބެއްގެ ހައިސިއްޔަތުން ގާނޫނުއަސާސީ ނަގަހައްޓާ ދެމެހެއްޓުމަށް ކުރަން ޖެހޭ ކޮންމެ މަސައްކަތެއް ވެސް ސާބިތު ކަމާއިއެކުގައި ކުރައްވާނެ ކަމުގެ ފުރިހަމަ ޔަގީންކަން ޝިޔާމްގެ ބަޔާން ނިންމާލައްވަމުން ވަނީ ދެއްވާފައެވެ.\nޖޫން 6, 2020 15:29\nވަޑާންގެ އަށް ވަދެ ވައްގަޑަށް އަތްކޮއްޕާފަ ފައިސާ ނަގައިގެން ގޮސް މާކަރީ ހޮޓަލުން ސައި ބޮވުނު ދުވަސް ހިގައްޖެ.\nޖޫން 6, 2020 16:33\nރޫހު ކިތަންމެވަރުގަދަޔަސް ހިތްވަރާ ބުންވަރު ހުރެގެން ތިކަަންތައްވާނީ.\nޖޫން 6, 2020 17:06\nސާބަހޭ ދަރިޔާ ހިތްވަރު ލިބިގައްނާނީ ﷲ ހުގެ ހަޒުރަތުން. ސުކުރިިއްޔާ.\nޖޫން 6, 2020 18:32\nރޫހުގެ ބަލިފައި ޝިޔާމަށް އެގިއްޖެ ދޯ؟ އަހަރެމެންގެ ރޫހު އަހަރެމެނަށް ލޮލުންވެސް ނުފެނޭ. ޝިޔާމް ވަރަށް ނަސީބުގަދަވީމަ ބަލިވެފައޮތް ރޫހު ލޮލަށްފެނި ފަރުވާދީ ވަރުގަދަ ތިކޮށްލަނީ.\nޖޫން 6, 2020 19:27\nސޭބަހޭ ނޭފަރުގެ ފެޚްރޭތީ. ހިތްވަރު ގަދަ ބަޠަލެއްތީ. ޤާބިލް ޒުވާނެއް. ރައްޔިތުންގެ ފުރިހަމަ ތާއީދުއެބައޮތް. މިޤައުމަށްޓައި މާތްވި އިސްލާމްދީނަށްޓަކައި ވެސް އެންމެ ތަންފުކެއްވެސް ފަހަތަށް ނުޖެހޭތި. އަބަދުވެސް ޙައްޤު ލިބޭނީ ނަޞްރަށް\nޖޫން 6, 2020 20:01\nޔާމީނުވެރިކަމުގަ ގޯނިގޯންޏަަަށް އަޅައިގެން ވަގުފައިސާ ބެހިގޮތަށް ބަހަންނުލިބޭތީ ބުއްދިގޯސްވެފަތިހުރީ އެކަމަށް ބޭސްކުރީމަ ރަގަޅުވާނެ.\nޖޫން 6, 2020 22:36\nކަލޯ ޔާމީން ދައުރުގައި ގޯނި ގޯންޏަށް ފައިސާ އަޅައިގެން ބެހީ އަދީބު އާއި ޒިޔަތު!! ދެން އޭނާގެ އައުވާނުން!! އެކަން ކުރި މީހުން މަޖްލީހަށް ހޮވިފައި ނެތް މިފަހަރު!! ގޯނި ގޯންޏަށް އަޅައިގެން ބެހި ފައިސާ އެންމެ ގިނައިން ލިބުނީ ރީނދޫ މުއްލާ އަށާއި ކިނބުލަށާ މިހާރު ކަލޭމެންގެ ސަރުކާރުގެ މަތިވަޑާންގަނޑުގައި އުޅުނު ގިނަ މީހުނަށާ މަޖްލިސްގައި ތިބި ރީނދޫ ގުންޑާއިންގެ ބޮޑުންނަށް!! އެކަން ކަލެއަށްވެސް އެނގޭނެ!! ކަލެއަށް އެނގޭތަ އެމްއެމްޕީއާރުސީގެ މައްސަލައާއި ގުޅިގެން އެފައިސާ ނެގި 220 މީހުންގެ މައްސަލަ އޮތްތާ އޮތްކަން އަތްލާން ނުކެރި!! އޭގެތެރޭގައި ތިބީ ގިނައިން ކަލޭމެންގެ ބޮޑުން! ޔާމީން ސަރުކާރުގައި އެވައްކަން ކުރި މީހުން ވަޒީފާއިން ވަކިކޮށް އެމައްސަލަ ބަލަން ފެށީ ޔާމީނުކަން ކަލެއަށް ނޭގޭތަ؟ އަދިވެސް އަނގަ ފުޅާކޮށްފަ ކަލޭ ވާހަކަ ދައްކާ!! ކަލޭމެން ޑީލް ހަދައިގެން ޔާމީނު ޖަލަށްލާންވެގެން އަދީބު އާއި ޒިޔަތު ލައްވާ ޔާމީނާ ދެކޮޅަށް ދޮގުބަޔާން ހޯދައިގެން އިސްލާމީ ޝަރީއަތުގައިވެސް ބަލައިނުގަންނަ ސައްޙަނޫން މަގަކުން ކުރިކަމެއް ކުރުވާ މިބުނި ދެ ފާސިގުން ލައްވާ ޑްރާމާ ކުޅުވައިގެން ނުޙައްގުން ޔާމީން ޖަލަށްލާފައި އެވަނީ!! މޮޅު އަނގަތަޅާނީ އެއްޗެއް އެނގިގެން!!\nޖޫން 9, 2020 06:43\nމިވެސް އަދި ފައިސާ ކައިގެން މޮޔަވެފައި ހުރިމީހެއް. ކަލޭ ދުރުމިއަޅައިގެން ކިތަންމެ ވަރަކަށް ބެލިޔަސް ޔާމީނު ދެންމިގައުމުގަ ވެރިކަން ކުރާތަނެއްް ނުފެނަނާނެ. ޗަކޮއެމެން ތިބެންޖެހޭނީ ޗަތަނުގަ މުޒޭހެރޭ ކޮށްކޮށް.\nޖޫން 6, 2020 20:33\nއިންޝާﷲ އަވަސް ޝީފާއަކަށްއެދެން!\nޖޫން 9, 2020 06:46\nޗަކޮއެ ސޭބޮއެގެން ވޭޓަރު މައްޗައް ވޭ ޖައްސާލަން ދާންވީ އެއްނު.


Dhiraagu In Cloud VPN Tha’aaraf Kohfi - Vaguthu\nރާއްޖޭގައި މުއާސަލާތީ ހިދުމަތް ދޭ މައި ކުންފުނި ދިރާގުން ކަސްޓަމަރުންނަށް ފަސޭހައަށް ކްލައުޑް ވީޕީއެން ތައާރަފް ކޮށްފިއެވެ.\nކޮންމެ ތާކު ކޮންމެ ވަގުތެއްގައި ވެސް ފަސޭހަކަމާއެކު އިންޓަނެޓްގެ ހިދުމަށް ހޯދުމަށް ދިރާގުން ކްލައުޑް ވީޕީއެން ތައާރަފް ކުރިއިރު މީގެ ސަބަބުން ވަޒީފާގައި އުޅޭ ފަރާތްތަކަށާއި ކިޔަވާ ކުދިންނަށް ގިނަ ފަސޭހަތަކެއް ލިބިގެންދާނެ ކަމަށް ދިރާގުން ބުނެއެވެ.\nކޮވިޑް-19 ގެ ސަބަބުން ގިނަ އޮފީސްތަކާއި ކިޔަވާކުދިންވެސް އޮންލައިންކޮށް މަސައްކަތް ކުރިޔަށް ގެންދާއިރު މިފަދަ ދަނޑިވަޅެއްގައި މިފަދަ ވީޕީއެން އެއް ތައާރަފް ކުރުމުން އެފަރާތްތަކަށް ގިނަ ފަސޭހަތަކެއް ލިބިގެންދާނެއެވެ.\nދިރާގުން ބުނީ އެ ކުންފުނީގެ ވީޕީއެން ދިރާގު ފައިބަރު ބްރޯޑްބޭންޑް ކަސްޓަމަރުންނާއި މޯބައިލް ބްރޯޑްބޭންޑް ކަސްޓަމަރުންނަށްވެސް ލިބޭނެ ކަމަށެވެ. މި ވީޕީއެން އަކީ ފަސޭހައިން މެނޭޖްކުރެވޭ ގޮތަށް ފަރުމާކުރެވިފައިވާ ހަދާފައިވާ ވީޕީއެން އެކެވެ.\nއެހެނިހެން ވީޕީއެންތަކުގައި ހާޑްވެއާ އަދި ސޮފްޓްވެއާ އަށްވެސް ބޮޑު ހަރަދެއް ކުރަންޖެހޭއިރު ދިރާގުގެ ވީޕީއެންއަށް މިފަދަ އެއްވެސް ހަރަދެއް ކުރާކަށް ނުޖެހޭނެއެވެ. އަދި ވީޕީއެން ބޭނުންކުރާއިރު ވީޕީއެންއަށް ހާއްސަކޮށް ޑޭޓާއެއް ނުދާނެއެވެ.\nއިއްޔެ ދިރާގުން ވަނީ ވިޔަފާރިތަކުގައި ބޭނުންކުރާ މުހިންމު ޑާޓާތަކާއި ސިސްޓަމްތައް ރައްކާތެރިގޮތުގައި ބޭނުންކުރުމަށް ފަސޭހަކުރުމަށް ކްލައުޑް ޔުނިފައިޑް ތްރެޓް މެނޭގްމެންޓް (ޔޫޓީއެމް) ވެސް ތައާރަފް ކޮށްފައެވެ.\nކްލައުޑް ޔޫޓީއެމްގެ އެހީގައި ޓްރެފިކް އެނަލައިޒްކޮށް ބޭނުން ކުރެވޭ މިންވަރު ވަގުތުން މެނޭޖްކުރެވޭނެއެވެ. ގެސްޓް ހައުސް، ހޮޓެލްސް، ކުޑަ އަދި މެދުފަންތީގެ ވިޔަފާރިތަކުގައިވެސް ބޭނުންކުރެވޭނެ ގޮތަށް ހަދާފައިވާ މި ސެކިއުރިޓީ ސިސްޓަމްގެ ދަށުން ދިރާގު ބިޒް ފައިބަރ ބްރޯޑްބެންޑް ބޭނުންކުރާ ފަރާތްތަކަށް އިތުރަށް ރައްކާތެރިކަން ލިބިގެން ދާނެއެވެ.


Mathee court thah ijuraa'athu ge gaanoonah vure ves mathee gai?! | Mihaaru\nހައި ކޯޓު: އިޖްރާއާތުގެ ގާނޫނު އަޔަސް، މަތީ މަރުހަލާގެ ކޯޓުތަކުގެ އިސްތިއުނާފް ޝަރީއަތްތަކުން އެއްވެސް ތަފާތެއް ނުފެނޭ .-- ފޮޓޯ/މިހާރު\nމަތީ ކޯޓުތައް ޖިނާއީ އިޖްރާއާތުގެ ގާނޫނަށް ވުރެ ވެސް މަތީގައި؟!\n15 ޖެނުއަރީ 2020 - 09:036comments\nލިޔެފައިވާ ތަފްސީލީ އުސޫލެއް ނުވަތަ އިޖްރާއާތެއް ނެތި ޝަރީއަތް ކުރި ޒަމާން މިހާރު ހިނގައްޖެ އެވެ. ޖިނާއީ އެކި މައްސަލަތަކުގައި އެކި ގޮތަށް ކޯޓުތަކުން އަމަލުކުރަމުން ދިޔަ ދިއުން ނިމުމަކަށް ގެނައީ ޖިނާއީ އިޖްރާއާތުގެ ގާނޫނުންނެވެ. އާދައިގެ މީހަކަށް ވިޔަސް، އަދި ސިޔާސީ ބޭފުޅެއްގެ މައްސަލައަކަށް ވިޔަސް މިހާރު ހިނގާނީ އެއް އުސޫލެކެވެ.\nދަށު މަރުހަލާގެ ކޯޓުތަކުގެ ޝަރީއަތްތަކުން މިހާރު މަޑުމަޑުން އެ މަންޒަރު އެބަ ފެނެ އެވެ. މައްސަލައަށް ވީނުވީ ގޮތެއް ނޭނގި އެތައް އަހަރެއް ވަންދެން އޮންނަ އޮތުން މަދުވެއްޖެ އެވެ. ތައްޔާރުވާން ވަގުތު ލިބޭނެ ގޮތާއި ޝަރީއަތް ހިނގާނެ ގޮތް ވެސް ދުރާލާ އެނގެ އެވެ. އެކަމަކު އިސްތިއުނާފް މަރުހަލާގައި މަތީ ކޯޓުތަކާ ހަމައިން މިއިން އެއްވެސް ބަދަލެއް ނުވަތަ ތަފާތެއް ނުފެނެ އެވެ. އަދިވެސް އޮތީ ކުރީގެ އުސޫލުތަކެވެ.\nޖިނާއީ ތުހުމަތެއް އުފެދޭ ވަގުތުން ފެށިގެން ތަހުގީގާއި ދައުވާ އުފުލުމާއި ޝަރީއަތް ހިންގައި، ހުކުމް ކުރުމާ ހަމައަށް އަމަލު ކުރަން ޖެހޭ ހުރިހާ އިޖްރާއާތެއް ތަފްސީލުކޮށް ޖިނާއީ އިޖްރާއާތުގެ ގާނޫނުގައި އެބަ އޮތެވެ. އެކަމަކު އިސްތިއުނާފް މަރުހަލާގެ އުސޫލުތަކެއް ނެތެވެ. ހަމައެކަނި އޮތީ ޖިނާއީ މައްސަލަތަކުގައި ނެރޭ އަމުރުތަކާއި ހުކުމްތައް ހައި ކޯޓާއި ސުޕްރީމް ކޯޓުގައި ދައުލަތަށް ނުވަތަ ދައުވާ ލިބޭ މީހާއަށް ވެސް އިސްތިއުނާފް ކުރެވިދާނެ ކަމެވެ. އިތުރު އެއްވެސް ތަފްސީލެއް ނެތެވެ.\nމިގޮތަށް އޮތުމުން ދަށު ކޯޓުތަކުން ފުރިހަމަ ކުރަން ޖެހޭ އިޖްރާއާތުތަކުގެ ތެރެއިން އިސްތިއުނާފް މަރުހަލާގައި މަތީ ކޯޓުތަކުން ވެސް އަމަލު ކުރަން ޖެހެނީ ނުވަތަ ނުޖެހެނީ ކޮން އުސޫލުތަކެއް ކަމެއް އަދި އަމަލު ކުރަން ޖެހެނީ ކިހާ މިންވަރަކަށް ކަމެއް ސާފެއް ނުވެ އެވެ. ވަކި ޚާއްސަ އުސޫލުތަކެއް އިސްތިއުނާފް މަރުހަލާއަށް ދީފައި ނެތްއިރު، އެ ގާނޫނަށް އަމަލު ކުރުމުގައި ވަކި ޚާއްސަ އިސްތިސްނާއެއް ވެސް މަތީ ކޯޓަކަށް ނެތެވެ.\nމީގެ ދޮޅު އަހަރެއްހާ ދުވަސް ކުރި އެވެ. މަޝްހޫރު ބޭފުޅެއްގެ އިސްތިއުނާފް އަޑުއެހުމެއް ފެށުމާ އެކު، ދިފާއީ ވަކީލުންގެ ޓީމުގައި އިންނެވި މަޝްހޫރު ވަކީލަކު އިޖްރާއީ ނުކުތާއެއް ނެންގެވީ ޖިނާއީ އިޖްރާއާތުގެ ގާނޫނުގެ ދަށުން ހަދާފައިވާ ޝަރީއަތް ކުރުމާ ބެހޭ ޖިނާއީ އިޖްރާއާތުގެ ގަވާއިދުގެ ދަށުން ފުރިހަމަ ކުރަން ޖެހޭ ކަމެއް ފުރިހަމަ ނުކޮށް އަޑުއެހުން ފެށުމުންނެވެ. އެއީ ކޮންމެ އަޑުއެހުމެއް އަޑުއެހުން ފެށުމުގެ ކުރިން، އެއީ ކޮން މައްސަލައެއް ކަމާއި ދައުވާކުރާ ފަރާތާއި ދައުވާ ލިބޭ ފަރާތާއި އެ މައްސަލަ ބައްލަވާ ފަނޑިޔާރުންގެ މައުލޫމާތު އިއުލާން ކުރުމެވެ.\nއެކަން އެ ވަކީލް ފާހަގަކުރެއްވުމުން ފަނޑިޔާރުންގެ ބެންޗުން ނިންމެވީ ގަވާއިދުގެ އެ އުސޫލު ހިނގާނީ ދަށު ކޯޓުތަކަށް ކަމަށާއި އެއީ މަތީ ކޯޓުތަކަށް ހިނގާނެ އުސޫލެއް ނޫން ކަމަށެވެ. އެ ހިސާބުން، އަޑުއެހުން ކުރިއަށް ގެންގޮސް ދިފާއީ ވަކީލުންގެ ތެރެއިން ތިން ވަނަ ވަކީލު ވާހަކަ ދައްކަވަން ފެއްޓެވުމުން ދައުލަތުން ވެސް އިޖްރާއީ ކަމެއްގެ ގޮތުގައި ނެގީ ހަމަ އެ ގަވާއިދުގެ މާއްދާއެކެވެ. އެއީ ދެ ވަކީލުންނަށް ވުރެ ގިނަ ވަކީލުންނަށް ޝަރީއަތުގައި ވާހަކަ ދެއްކުމުގެ ފުރުސަތު އެ ގަވާއިދުން ނުލިބޭތީ އެކަމެވެ.\nއެ ނުކުތާއަށް ރައްދު ދިނުމުގެ ބަދަލުގައި ދިފާއީ ވަކީލު ފާހަގަކުރީ އެ ގަވާއިދުގެ އުސޫލުތައް މަތީ ކޯޓުތަކަށް ނުހިނގާނެ ކަމަށް އޭގެ ކުޑަ ވަގުތުކޮޅެއް ކުރިން ފަނޑިޔާރުންގެ ބެންޗުން ނިންމެވި ކަމެވެ. ގަވާއިދުގައި އޮތަސް، ދެ ވަކީލުންނަށް ވުރެ ގިނަ ވަކީލުންނަށް ވާހަކަ ދެއްކުމުގެ ފުރުސަތު އެ ހިސާބުން ލިބުނީ އެވެ.\nއެހެން މިސާލެއްގެ ގޮތުން ޝަރީއަތްތަކުގެ ތާވަލް ކަނޑައެޅުމުގެ މައްސަލަ އެވެ. ޖިނާއީ އިޖްރާއާތުގެ ގާނޫނު ބުނާ ގޮތުން ކޮންމެ މައްސަލައެއްގެ ވެސް ޝަރީއަތް ކުރިއަށް ގެންދާނެ ގޮތުގެ ތާވަލެއް ކޯޓުން ދުރާލާ ކަނޑައެޅުމަށް ދެ ފަރާތަށް ވެސް ދޭން ޖެހެ އެވެ. އޭގެ ބޭނުމަކީ އެކަށީގެންވާ ވަގުތާއި ފުރުސަތު ދީގެން ޝަރީއަތްތައް ކުރިއަށް ގެންދަން ބާރު އެޅުމާއި އެތައް އަހަރެއް ވަންދެން މައްސަލައަށް ވީނުވީ ނޭނގި އޮތުމުގެ ފުރުސަތު ނުދިނުމެވެ.\nގާނޫނީ ގޮތުން ލާޒިމްވާ އެ ތާވަލް ކަނޑަނާޅައި ދަށު ކޯޓުތަކުން ހިންގި މައްސަލަތަކުގައި، އެއީ ގާނޫނާ ޚިލާފް ކަމެއް ކަމަށް ކަނޑައަޅައި، ދަށު ކޯޓުގެ ހުކުމްތައް ހައި ކޯޓުން ބާތިލް ކޮށްފައި އެބަ ހުއްޓެވެ. އެކަމަކު އިސްތިއުނާފް ޝަރީއަތްތަކުގައި ހައި ކޯޓުން އަދި ސުޕްރީމް ކޯޓުން ވެސް އެ ތާވަލެއް ނުދެ އެވެ. ނަތީޖާއެއްގެ ގޮތުން، ނިމޭނެ ދުވަހެއް ނޭނގި، ތިން ހަތަރު އަހަރު ވީ ޖިނާއީ ބޮޑެތި އެތައް މައްސަލައެއް މިހާރު ވެސް ހައި ކޯޓާއި ސުޕްރީމް ކޯޓުގައި އެބަހުއްޓެވެ.\nކޯޓު ރޫމެއް -- ފޮޓޯ/މިހާރު\nކުށްވެރިވެފައި ތިބޭ މީހުންނަށް އިސްތިއުނާފް މަރުހަލާގައި ކަފާލާތު ދިނުމުގެ މައްސަލައަށް ވީ އެފަދަ ގޮތެކެވެ. ކުށް ސާބިތުވެފައިވާ މީހާ ވެސް އިސްތިއުނާފް ނިމެންދެން ކަފާލާތުގެ ދަށުން ބަންދުން ދޫކުރުމުގެ ބާރު އެ ގަވާއިދުގެ ދަށުން އޮތުމުން ޖަލު ހުކުމުގައި ކުރިން ތިއްބެވި ސިޔާސީ ބައެއް ބޭފުޅުން ރިޔާސީ އިންތިޚާބަށް ފަހު ހައި ކޯޓުން ކަފާލާތުގެ ދަށުން ބަންދުން މިނިވަންކޮށްދިނެވެ. އެކަމަކު އޭރު ހައި ކޯޓުން އަމަލުކުރި ގޮތާ މެދު މިހާރު މި އޮތީ ސުވާލު އުފެދިފަ އެވެ.\nސަބަބަކަށް ވީ ޖިނާއީ އިޖްރާއާތުގެ ގާނޫނުގައި، އިސްތިއުނާފް މަރުހަލާގައި ކަފާލާތު ދެވޭނީ ދަށު ކޯޓުން ކުށް ސާބިތުނުވި މީހެއްގެ މައްސަލަ ދައުލަތުން އިސްތިއުނާފް ކުރުމަށް ފަހު އިސްތިއުނާފް ނިމެންދެން އޭނާ ބަންދު ކުރަން ދައުލަތުން އެދޭ ހާލަތުގައި ކަމަށް އޮތުމުންނެވެ. ދަށު ކޯޓުން ކުށް ސާބިތުވެފައިވާ މީހާއަށް އިސްތިއުނާފް މަރުހަލާގައި ކަފާލާތު ދެވޭނެ ކަމެއް ނުވަތަ ނޫން ކަމެއް އެ ގާނޫނަކު ނެތެވެ. އެހެންވެ، ކުރީގެ ރައީސް އަބްދުﷲ ޔާމީން ކަފާލާތުގެ ދަށުން މިނިވަން ކޮށްދޭން ހައި ކޯޓުގައި އެދުމުން މިހާރު އޮތީ ބޮޑު ބަހުސަކަށް ގޮސްފަ އެވެ.\nއިސްތިއުނާފް މަރުހަލާގައި ކަފާލާތުގެ ފުރުސަތު ޔާމީނަށް އެބަ އޮތް ކަމަށް ވިދާޅުވާ ބޭފުޅުންގެ ހުއްޖަތަކީ ޖަލު ހުކުމެއް އޮތް ބޭފުޅުންނަށް ހައި ކޯޓުން ކުރިން ކަފާލާތު ދިނުމުން ޖިނާއީ އިޖްރާއާތުގެ ގާނޫނުގައި ނެތަސް، ހައި ކޯޓުގެ ގަވާއިދުގެ ދަށުން އެއީ ކުރެވިދާނެ ކަމެއް ކަމަށް އެ ކޯޓުން ގަބޫލުކުރާ ކަމުގެ ގާނޫނީ އުސޫލެއް އޮތުމެވެ. އަދި އެ ނިންމުމަށް މިހާތަނަށް ވެސް ބަދަލެއް އައިސްފައި ނެތުމެވެ.\nއެކަމާ ދެކޮޅު ބޭފުޅުން މިހާރު ވިދާޅުވާ ގޮތުން ޖަލު ހުކުމެއް އޮތް ބޭފުޅުންނަށް ހައި ކޯޓުން އޭރު ވެސް ކަފާލާތު ދިނީ ޖިނާއީ އިޖްރާއާތުގެ ގާނޫނާ ޚިލާފަށެވެ. އެ ގާނޫނު އައުމާ އެކު، އެފަދަ މީހުންނަށް ކަފާލާތު ދިނުމުގެ ބާރު ހައި ކޯޓަށް މިހާރު ގެއްލިފައިވާ ކަމަށް އެ ބޭފުޅުން ދެކެވަޑައިގަންނަވަ އެވެ. އެ ގާނޫނަށް އަމަލު ކުރަން ފެށުމާ އެކު، ޖިނާއީ އިޖްރާއާތުގެ އާންމު އުސޫލުތައް އުވިގެން ގޮސްފައިވާތީ ހައި ކޯޓުގެ ގަވާއިދުގެ އެ މާއްދާ އުވުނީ ކަމަށް ވެސް އެ ބޭފުޅުން ދެކެވަޑައިގަންނަވަ އެވެ.\nހައި ކޯޓުން ކަފާލާތު ދިނުމުން އޭރު ޕްރޮސެކިއުޓާ ޖެނެރަލްގެ އޮފީހުން ވެސް ބުނެފައިވަނީ އެއީ ހައި ކޯޓުގެ ގަވާއިދުގެ ދަށުން އެ ކޯޓަށް އޮތް ބާރެއް ކަމަށެވެ. ފާހަގަކޮށްލަން ޖެހޭ ކަމަކީ ކުށްވެރިވެފައި ތިބޭ މީހުންނަށް ކަފާލާތު ދިނުމުގެ ވާހަކަ އޮތީ ހައި ކޯޓުގެ ގަވާއިދުގައި އެކަނި ނޫން ކަމެވެ. ސުޕްރީމް ކޯޓުގެ ގަވާއިދުގެ ދަށުން އެ ކޯޓަށް ވެސް އެ ފުރުސަތު އޮވެ އެވެ. އެކަމަކު ކަފާލާތުގެ މައްސަލައެއް ސުޕްރީމް ކޯޓާ ހަމައަށް ގޮސްފައި ނެތުމުން އެ ބަހުސް އެ ހިސާބަށް އަދި ގެންދާކަށް ނުޖެހެ އެވެ.\nކުރިއަރާފައިވާ ބައެއް ގައުމުތަކުގައި ވަކި ބާވަތުގެ ކުށްތަކެއްގައި ކުށްވެރިވެފައިވާ މީހާއަށް އިސްތިއުނާފް މަރުހަލާގައި ކަފާލާތުގެ ދަށުން ބަންދުން މިނިވަންވުމުގެ ފުރުސަތު އޮވެ އެވެ. ރާއްޖޭގައި އެ ފުރުސަތު ލިބެން އޮތް ކަމާ މެދު މިހާރު އުފެދިގެން އުޅޭ ބަހުސްގެ ފެށުމަކަށް ވީ ޖިނާއީ އިޖްރާއާތުގެ ގާނޫނުގައި އެކަމާ މެދު ވަކި އެއްޗެއް ބުނެފައި ނެތުމުންނެވެ. ކުރިން ވެސް ފާހަގަކުރިހެން، އިސްތިއުނާފީ ކޯޓުތަކުގެ މައްޗަށް ހިނގާނެ އުސޫލުތައް ޖިނާއީ އިޖްރާއާތުގެ ގާނޫނުގައި ސާފުކޮށެއް ނެތެވެ.\nއެކަމަކު ޖިނާއީ އިޖްރާއާތުގެ ގާނޫނުގައި އިސްތިއުނާފް މަރުހަލާއަށް ވަކި ޚާއްސަ އިސްތިސްނާއެއް ނެތުމުން އެ ގާނޫނަށް މަތީ ކޯޓުތަކުން ވެސް ފުރިހަމައަށް އަމަލު ކުރަން ޖެހޭ ކަމަށް ބެލުމުގެ ފުރުސަތު އެބަ އޮތެވެ. އެކަމަކު ދަށު ކޯޓުތަކުގެ ޝަރީއަތްތަކަށް ލިޔެފައިވާ ހުރިހާ އިޖްރާއާތުތަކަށް މަތީ ކޯޓުތަކުން އަމަލު ކުރަން ޖެހިއްޖެ ނަމަ، ނުކުންނަ އެހެން މައްސަލައެއް އޮވެ އެވެ. އެއީ ދަށު ކޯޓުތަކާ ޚިލާފަށް އިސްތިއުނާފް މަރުހަލާގައި ޝަރީއަތްތައް ހިނގާ ގޮތާއި މައްސަލަތައް ބެލުމުގެ އުސޫލު ތަފާތުވުމުންނެވެ.\nދަށު ކޯޓުތަކުގައި ޝަރީއަތް ހިނގާއިރު، ދައުވާއަށް ޖަވާބުދާރީވާން ފުރުސަތު ދިނުމާއި ހެކި ހުށަހެޅުމާއި ހެކިބަސް ނެގުމާއި މިފަދަ އެތައް މަރުހަލާއެއް ފުރިހަމަކުރަން ޖެހުނަސް، އިސްތިއުނާފީ ކޯޓުތަކުގައި އެ މަރުހަލާތަކެއް ނޯވެ އެވެ. ވަރަށް މަދު ހާލަތްތަކެއްގައި ފަހުން ހާމަވާ އާ ހެއްކެއް އިސްތިއުނާފް މަރުހަލާގައި ހާޒިރު ކުރިޔަސް، އާންމު އުސޫލުން އިސްތިއުނާފް މަރުހަލާގައި އޮންނާނީ ދަށު ކޯޓަށް ހުށަހެޅި ހެކިތަކާއި ކަންކަމަށް ރިއާޔަތްކޮށް، ދަށު ކޯޓުގެ ނިންމުން ރިވިއު ކުރުމެވެ.\nގާނޫނީ ބައެއް ބޭފުޅުން ވެސް ދެކެވަޑައިގަންނަވާ ގޮތުގައި މުޅި ޖިނާއީ އިޖްރާއާތުގެ ގާނޫނަށް ހައި ކޯޓާއި ސުޕްރީމް ކޯޓަށް އަމަލު ކުރުމުގައި ދަތިތަކެއް ކުރިމަތިވެދާނެ އެވެ. ސަބަބެއްގެ ގޮތުގައި އެ ބޭފުޅުން ވެސް ފާހަގަކުރައްވަނީ މަތީ ކޯޓުތަކުން މައްސަލަތައް ބެލުމުގެ އުސޫލު ދަށު ކޯޓުތަކާ މުޅިން ތަފާތުވުމެވެ. އެކަމަކު ގާނޫނުގައި ބުނާ ހުރިހާ އިޖްރާއާތުތަކެއް ފުރިހަމަ ނުކުރެވުނަސް، އަމަލު ކުރެވެން ހުރި މާއްދާތަކަށް މަތީ ކޯޓުތަކުން ވެސް އަމަލު ކުރަން ޖެހޭ ކަމަށް އެ ބޭފުޅުން ދެކެވަޑައިގަންނަވަ އެވެ.\n"މުޅި ގާނޫނަށް އެއްވެސް ގޮތަކަށް އަމަލު ނުކޮށް ދޫކޮށެއް ނުލެވޭނެ. އަމަލު ކުރެވެން ހުރި ކަންކަން ފުރިހަމަ ކޮށްފައި އަމަލު ކުރެވެން ނެތް ކަންކަން ދޫކޮށްލެވިދާނެ. މިސާލަށް ޝަރީއަތުގެ ކުރީގެ ހުށަހެޅުންތަކަށް ފުރުސަތު ދިނުން ބުނެވިދާނެ އެއީ އަމަލު ނުކުރެވޭނެ ކަމެކޭ އިސްތިއުނާފް މަރުހަލާގައި. އެކަމަކު ޝަރީއަތުގެ ތާވަލް ދިނުން ފަދަ ކަންކަން އެއީ ކުރެވޭނެ ކަންކަން،" ވަކީލަކު ވިދާޅުވި އެވެ.\nއެހެން ބައެއް ބޭފުޅުން ވިދާޅުވަނީ އެ ގާނޫނު އޮތް ގޮތުން އިސްތިއުނާފް މަރުހަލާއަށް ހިނގާނެ އުސޫލުތަކާއި ނުހިނގާނެ އުސޫލުތައް މުޅިން ސާފު ނޫން ކަމަށެވެ. އެކަމަކު އަމަލު ކުރެވެން ހުރި ކަންކަން މަތީ ކޯޓުތަކުން ފުރިހަމަ ކުރަން ޖެހޭނެ ކަމަށް އެ ބޭފުޅުން ވެސް ދެކެވަޑައިގަންނަވަ އެވެ.\nޖިނާއީ އިޖްރާއާތުގެ ގާނޫނަކީ ހަމައެކަނި ވަކި މަރުހަލާއެއްގެ ކޯޓުތަކަކަށް ހިނގާ އެއްޗަކަށް ވެ، އެ ގާނޫނު ވުޖޫދަށް ގެނައި މަގްސަދު މަތީ ކޯޓުތަކާ ހަމައިން ގެއްލުމުގެ ފުރުސަތު އޮވެގެން ނުވާނެ އެވެ. ޚާއްސަ އުސޫލުތަކެއް ސާފުކޮށް ބަޔާން ނުކުރިޔަސް، ދަށު ކޯޓުތަކެކޭ އެއްގޮތަށް މަތީ ކޯޓުތަކުން އަމަލު ކުރެވެން ޖެހޭ ކަންކަން އެބަ ސާފުވާން ޖެހެ އެވެ.


މޭވާކެނޑުމުގައި އަވަސްއަރުވާ ނުލުން2– DhiSalafiyyah\nމޭވާކެނޑުމުގައި އަވަސްއަރުވާ ނުލުން 2\n07/12/2017 އަޚްލާޤްއައްޝައިޚް ޢިމްރާން މުޙައްމަދު ޢަލީ\nބައެއް ޢިލްމުވެރިން، ބައެއް ފޮތްތަކާއެކު ގިނަ އަހަރުތަކަށް ހޭދަކުރައްވައެވެ. އިބްނު ޙަޒަމް ވިދާޅުވިއެވެ.\n“ތިމަންކަލޭގެފާނުގެ އެފޮތާއެކު، ތިމަންކަލޭގެފާނުގެ ޢުމުރުގެ ބޮޑުބައެއް ހޭދަކުރެއްވީމެވެ.” އެކަލޭގެފާނު އިޝާރާތްކުރައްވާފައި އެވާ ފޮތުގައިވަނީ 80 ޞަފްޙާއެވެ. އަދި އިބްނު ހަޖަރުވަނީ ޞަޙީޙުލް ބުޚާރީގެ ޝަރަޙަކަމުގައިވާ ފަތުޙުލް ބާރީ ލިޔުއްވުމުގައި 25 އަހަރު ހޭދަކުރައްވާފައެވެ.\nދަޢުވަތުދޭމީހާ، އެމީހެއްގެ ދަޢުވަތުގެ މޭވާއަކީ އިޖާބާދޭމީހުން ގިނަވުންކަމުގައި ނުހަދާށެވެ. އަދި ކިއެއްހެއްޔެވެ. އެބައިމީހުންގެ މަސައްކަތަކީ ބަޔާންކުރުމާއި ދަޢުވަތުދިނުމެވެ. ހިދާޔަތުގެ މަގަށް އެނބުރުމާއި ހިތްތައް ބަދަލުކުރުމަކީ އެބައިމީހުންގެ އަތްމަތީގައިވާކަމެއް ނޫނެވެ. ﷲ ތަޢާލާ ވަޙީކުރެއްވިއެވެ.\n﴿ما عَلَى الرَّسُولِ إِلَّا الْبَلَاغُ وَاللَّـهُ يَعْلَمُ مَا تُبْدُونَ وَمَا تَكْتُمُونَ﴾ [سورة المائدة ٩٩]\nމާނައީ: “ރިސާލަތު އިއްވެވުން މެނުވީ، ރަސޫލާގެ މައްޗަކަށް ނުވެއެވެ. އަދި ތިޔަބައިމީހުން ފާޅުކުރާ ކަންތަކާއި، ވަންހަނާކުރާ ކަންތައް، ﷲ ދެނެވޮޑިގެންވެތެވެ.”\nފަހެ ތިބާ ފޯރުކޮށްދޭށެވެ. ހެޔޮމަގަށް ބަދަލުކުރެއްވުންވަނީ ތިބާގެ ވެރިރައްބުގެ ޙަޟްރަތުންނެވެ.\n﴿وَمَا رَمَيْتَ إِذْ رَمَيْتَ وَلَـكِنَّ اللَّـهَ﴾ سورة الأنفال ١٧]\nމާނައީ: “އަދި ކަލޭގެފާނު (ހިލަ މުށެއް) އުއްކަވައިލެއްވިހިނދު، އުއްކަވައިލެއްވީ ކަލޭގެފާނެއް ނޫނެވެ. އެހެނެއްކަމަކު، އުއްކަވައިލެއްވީ، ﷲ އެވެ. (އެބަހީ: ކަލޭގެފާނު އުއްކެވިހިނދު އޭގެން އަޘަރުކުރުވީ ކަލޭގެފާނެއް ނޫނެވެ. އެހެނެއްކަމަކު އޭގެން އަޘަރުކުރުވީ ﷲ އެވެ.) “\nނަބިއްޔާ صلى الله عليه وسلم ގެ ބޮޑުބޭބެ، އަބޫ ޠާލިބު އިސްލާމުވޭތޯ އެކަލޭގެފާނު ކިހާ މަސައްކަތެއް ކުރެއްވި ހެއްޔެވެ. ނަމަވެސް އެކަލޭގެފާނަށް އެކަން ކާމިޔާބު ނުވެއެވެ.\n﴿إِنَّكَ لَا تَهْدِي مَنْ أَحْبَبْتَ وَلَـكِنَّ اللَّـهَ يَهْدِي مَن يَشَاءُ وَهُوَ أَعْلَمُ بِالْمُهْتَدِينَ﴾ [سورة القصص ٥٦]\nމާނައީ: “ހަމަކަށަވަރުން، ކަލޭގެފާނު އެދިވަޑައިގަންނަވާހާ މީހަކަށް ކަލޭގެފާނަކަށް ތެދުމަގެއް ނުދެއްކެވޭނެތެވެ. އެހެނެއްކަމަކު، ﷲ، އެއިލާހު އިރާދަކުރެއްވި އަޅަކަށް ތެދުމަގު ދައްކަވަތެވެ. އަދި ތެދުމަގު ލިބެނިވި މީހުން މޮޅަށް ދެނެވޮޑިގެންވަނީ އެއިލާހެވެ.”\nބައެއް ނަބީބޭކަލުން އެބޭކަލުންގެ ޤައުމުގެ މީހުންނަށް ދަޢުވަތުދެއްވުމުގައި ގިނަ އަހަރުތަކެއް ހޭދަކުރެއްވިއެވެ. ނަމަވެސް އެބޭކަލުންނަށް އެބައިމީހުން އިޖާބަނުދިނެވެ. ނަބިއްޔާ صلى الله عليه وسلم ޙަދީޘްކުރެއްވިއެވެ.\n((عُرِضَتْ عَلَيَّ الأُمَمُ، فَجَعَلَ يَمُرُّ النَّبِيُّ مَعَهُ الرَّجُلُ، وَالنَّبِيُّ مَعَهُ الرَّجُلاَنِ، وَالنَّبِيُّ مَعَهُ الرَّهْطُ، وَالنَّبِيُّ لَيْسَ مَعَهُ أَحَدٌ)) [رواه البخاري]\nމާނައީ: ތިމަންކަލޭގެފާނަށް އުންމަތްތައް ފެނިވަޑައިގަތެވެ. ބައެއް ނަބީބޭކަލުން ހުރަސްކުރެއްވީ އެންމެ މީހަކާއެކީގައެވެ. އަދި އަނެއްބައި ނަބީބޭކަލުންނާއެކުވީ ދެމީހުންނެވެ. އަދި ބައެއް ނަބީބޭކަލުންނާއެކު ޖަމާޢަތެއްގެ މީހުންވިއެވެ. އަދި ބައެއް ނަބީބޭކަލުންނާއެކު އެކަކުވެސް ނުވެއެވެ.”\nފަހެ އިޚްލާޞްތެރިކަމާއެކު ޞާލިޙު ޢަމަލުކުރާށެވެ. އަދި ޢަމަލުގެ މޭވާއަށް މާބޮޑަށް ނުބަލާށެވެ.\n مداواة النفوس ص: 5


ރަސޫލާ ހަދީޡް ކުރައްވާފައިވެއެވެ. ”ސަދަގާތަކީ މުދަލުން އުނިވާ އުނިވުމެއް ނޫނެވެ” – Haftha\nFri, 21 January, 2022, 6:41 am\nރަސޫލާ ހަދީޡް ކުރައްވާފައިވެއެވެ. ”ސަދަގާތަކީ މުދަލުން އުނިވާ އުނިވުމެއް ނޫނެވެ”\nމާތް ﷲ އިންސާނުންގެ ތެރެއިން ބައެއް މީހުންނަށް ރިޒުގު ތަނަވަސްކޮށްދެއްވައި، ތަފާތު ބާވަތްބާވަތުން މުއްސަނދިކަން ދެއްވަނީ، އެބައިމީހުން އިމްތިހާނު ކުރެއްވުމަށްޓަކައި ކަމަށް މިއަދުގެ ހުކުރު ހުތުބާގައި ބުނެފިއެވެ.\n“ޒަކާތްދިނުން” މި މައުޟޫއަށް މިއަދު ދިން ހުކުރު ހުތުބާގައި ބުނީ، ޒަކާތް ދިނުމަކީ އިސްލާމް ދީނުގެ ރުކުންތަކުގެ ތެރެއިން އެއް ރުކުން ކަމަށާއި ކީރިތި ޤުރުއާނުގައި ނަމާދު ގާއިމުކުރުމަށް ކުރައްވާފައިވާ އަމުރުފުޅާ ގުޅިގެން ޒަކާތުގެ ވާހަކަ ބަޔާންކުރައްވާފައި ވުމުން އިސްލާމް ދީނުގައި ޒަކާތަށް ދެވިފައިވާ ގަދަރު ވަރަށް ރަނގަޅަށް ފާޅުވާ ކަމަށެވެ.\nމާތް ﷲ ޒަކާތް ފަރުޟު ކުރައްވާފައި ވަނީ ވަރަށް މަތިވެރި ހިކުމަތަކަށްޓަކާކަން ފާހަގަކުރައްވައި ހުތުބާގައި ބުނީ، ޒަކާތުގެ ސަބަބުން އަޅުތަކުންގެ ހިތްތައް ދަހިވެތިކަމުގެ ނުބައި ސިފައިން ސަލާމަތްވާ ކަމަށެވެ. އަދި އެބައިމީހުންގެ މުދަލުގައި މާތް ﷲ ބަރަކާތް ލައްވައި، އިތުރު ކުރައްވާ ކަމަށް ބުންޏެވެ.\nކީރިތި ރަސޫލާ ހަދީޡް ކުރައްވާފައިވާ ބަސްފުޅެއްގެ މާނައިގައިވެއެވެ. “ސަދަގާތަކީ މުދަލުން އުނިވާ އުނިވުމެއް ނޫނެވެ.”\nހުތުބާގައި ބުނީ ޒަކާތް ދިނުމަކީ މާތް ﷲ މުދާ ތާހިރު ކުރައްވައި، ރައްކާތެރިކޮށްދެއްވާނެ ކަމެއް ކަމަށެވެ. ނަމަވެސް ޒަކާތް ދިނުމުން މަނާވެގަތުމަކީ ބޮޑުވެގެންވާ ފާފައެއް ކަމަށާއި އެއީ ވޭންދެނިވި އަޒާބު ހުރި ކަމެއް ކަމަށް ބުންޏެވެ.\nއަދި މުސްލިމުންގެ ފުރަތަ ހަލީފާ އަބބަކުރުއްސިއްދީގުގެ ހިލާފަތުގެ ދުވަސްވަރު، ޒަކާތް ދިނުމުން މަނާވެގަތް މީހުންނާ ދެކޮޅަށް ހަނގުރާމަ ކުރައްވާފައިވާ ކަމަށް ބުންޏެވެ.\nހުތުބާގައި ބުނީ، މުދަލަކީ މާތް ﷲ ދެއްވާ އެއްޗެއް ކަމަށާއި އެކަލާނގެ އިރާދަ ކުރެއްވި އަޅަކު، މުއްސަނދި ކުރައްވާ ކަމަށެވެ. އަދި އިސާހިތަކު މީހެއްގެ މުއްސަނދިކަން ފަގީރުކަމަށް ބަދަލުކުރައްވާ ކަމަށްވެސް ބުންޏެވެ.


Addoon cement husve, construnction massiaykatha huras elhifai\nއައްޑޫން ސިމެންޓް ހުސްވެއްޖެ\n1 Sep 20, 2016, 10:56 ހުސެއިން މިރުސާދު\nއައްޑޫން ސިމެންޓް ހުސްވެގެން ކޮންސްޓްރަކްޝަން މަސައްކަތްތަކަށް ހުރަސް އެޅިއްޖެ އެވެ.\nއައްޑޫގައި އާންމުކޮށް ސިމެންޓް ވިއްކަނީ އެސްޓީއޯ އާއި ހިތަދޫ އެޕޯލޯއިންނެވެ. އެހެން ނަމަވެސް އެ ދެ ތަނުން ވެސް ސިމެންޓް ހުސްވެފައިވާތާ މިހާރު ދުވަސްކޮޅެއްޖެ އެވެ.\nއެސްޓީއޯގެ އޮފިޝަލަކު ވިދާޅުވީ އައްޑު އަށް ސިމެންޓް ގެނައުމުގެ މަސައްކަތް މިހާރު ކުރަމުން އަންނަ ކަަމަށެވެ. އޭނާ ވިދާޅުވީ ކުރިއަށް އޮތް ހަފުތާއެއްހާ ދުވަހުގެ ތެރޭގައި އައްޑު ސިމެންޓް ޝިޕްމަންޓެއް ލިބޭނެ ކަމަށެވެ.\nސިމެންޓް ލިބުން ދަތިވެގެން ކޮންްސްޓްރަކްޝަން މަސައްކަތް ކުރާ ފަރާތްތަކުން ދަނީ ކަންބޮޑުވުން ވެސް ފާޅު ކުރަމުންނެވެ.\n"ޑިމާންޑާ އެއްވަރަށް ނުގެނެވޭތީ މި މައްސަލަ ދިމާވަނީ. ސަރުކާރުގެ ކުންފުންޏަކުން މިކަހަލަ ވިޔަފާރިއެއް ކުރާ އިރު، ޑިމާންޑާ އެއްވަރަށް އަބަދު ސަޕްލައިކޮށް ދެވެން ޖެހޭނެ. އެހެން ނޫނީ މަސައްކަތްތައް ހުއްޓީ ދިގުލައިގެން ދާ ގޮތް ވާނީ،" ހިތަދޫގެ ކޮންސްޓްރަކްޝަން ކުންފުންޏަކުން ބުންޏެވެ.\nއޭނާ އަދި ބުނީ އައްޑޫގައި ކޮންސްޓްރަކްޝަން މަސައްކަތް ކުރާ ގިނަ ކުންފުނިތައް އެންމެ ބޮޑަަށް ބަރޯސާވަނީ އެސްޓީއޯ އަށް ކަމަށްވާތީ، ހުސް ނުވެ ސިމެންޓް އައްޑޫން ލިބޭނެ އިންތިޒާމް އެސްޓީއޯ އިން ހަމަޖައްސައި ދޭން ޖެހޭ ކަމަށެވެ.


Salman Khan "Insha Allah" dhookollee gaigoalhi manzaruthakaa hedhi | Mihaaru\nސަލްމާން ޚާން "އިންޝާﷲ" ދޫކޮށްލީ ގައިގޯޅި މަންޒަރުތަކާ ހެދި\n18 ސެޕްޓެމްބަރ 2019 - 08:274comments\nމިދިޔަ މަހު ޝޫޓިން ފަށަން ތައްޔާރުވެފައި ވަނިކޮށް ސަލްމާން ޚާން ނުކުޅެ ދޫކޮށްލި، ޑައިރެކްޓަރު ސަންޖޭ ލީލާ ބަންސާލީގެ ފިލްމު "އިންޝާﷲ" އޭނާ ދޫކޮށްލި ކަމަށް ބުނާ އެހެން ސަބަބެއް މީޑިއާތަކުން މިހާރު ދައްކަން ފަށައިފި އެވެ.\nކުރިން މީޑިއާތަކުން ރިޕޯޓްކޮށްފައިވާ ގޮތުގައި އާލިއާ ބަޓާ އެކު ސަލްމާން ކުޅެން އޮތް ފިލްމު ދޫކޮށްލި ސަބަބުތަކުގެ ތެރޭގައި ފިލްމުގެ ފީގެ މައްސަލާގައި އެއްބަސްވުމަކަށް ނާދެވުމާއި ބަންސާލީ ބޭނުންވި މުއްދަތަށް ތާރީހުތައް ދެވެން ނެތުމާއި އޭނާ ފިލްމަށް ގެންނަން ބޭނުންވި ބައެއް ބަތަލާއިންނަށް ބަންސާލީ ގަބޫލުނުވުން ހިމެނެ އެވެ. މީގެ އިތުރުން ފިލްމުގެ ސްކްރިޕްޓާ ދޭތެރޭ ވެސް ސަލްމާންގެ ހިތްހަމަނުޖެހުންތަކެއް ހުރި ކަމަށްވެ އެވެ.\nނަމަވެސް މިއިން އެއްވެސް ކަމަކާ ބެހޭ ގޮތުން ސަލްމާނާއި ބަންސާލީ ވެސް އެއްވެސް ވާހަކައެއް މިހާތަނަކަށް ނުދައްކަ އެވެ.\nފިލްމީ ޚަބަރުތައް ގެނެސްދޭ ބައެއް މީޑިއާތަކުން މިހާރު ބުނަމުން އަންނަ ގޮތުގައި ސަލްމާން "އިންޝާﷲ" ދޫކޮށްލީ ޒުވާން ބަތަލާ އާލިއާއާ އެކު ވަރަށް ގިނަ ގައިގޯޅި މަންޒަރުތަކެއް ކުޅެން ޖެހޭތީ އެވެ. އޭގެ ތެރޭގައި ތުންފަތަށް ބޮސްދިނުން ކަހަލަ މަންޒަރުތައް ފިލްމުގައި ގިނަ އަދަދަކަށް ހިމެނޭ ކަމަށްވެ އެވެ. އެހެންވެ އެފަދަ މަބްޒަރުތަކެއް ކުޅެން ބޭނުންނުވާތީ ބަންސާލީއާ ހިޔާލު ތަފާތުވެގެން ސަލްމާން ފިލްމު ދޫކޮށްލީ އެވެ.\nސަލްމާނަކީ މިހާތަނަށް އޭނާ ކުޅުނު އެއްވެސް ފިލްމެއްގައި ގައިގޯޅި މަންޒަރުތައް ކުޅުނު އެކްޓަރެއް ނޫނެވެ. އަދި އެ އުސޫލު އަބަދު ވެސް ދަމަހައްޓާނެ ކަމަށް އެތައް ފަހަރަކު އޭނާ ބުނެފައިވެ އެވެ. ސަލްމާން ބުނާގޮތުގައި އާއިލާ މީހުން އެއްކޮށް ތިބެގެން ބަލައިނުލެވޭ ކަހަލަ ފިލްމަކަށް އޭނާ ދުވަހަކު ވެސް އެއްބަހެއް ނުވާނެ އެވެ. އެހެންވެ "އިންޝާﷲ" ގައި ވެސް ގައިގޯޅި މަންޒަރުތަކެއް ކުޅެން އޭނާ ބޭނުންނުވީ ކަމަށްވެ އެވެ.\nމީޑިއާތަކުން ބުނެފައިވާ ގޮތުގައި އެ ފިލްމަކީ އެމެރިކާގައި ދިރިއުޅޭ ނުފޫޒު ގަދަ ދުވަސްވީ ވިޔަފާރިވެރިޔަކާއި އިންޑިއާގެ ޒުވާން ބަތަލާއަކާ ދެމެދު ހިނގާ އަސަރު ގަދަ ލޯބީގެ ހާދިސާތަކެއް ކިޔައިދޭ ފިލްމެކެވެ.\n"Insha Allah" huttaalumun2million dollar ge gellun\nސަލްމާން "އިންޝާﷲ" ދޫކޮށްލުމުން އެ ފިލްމު ނަހަދައި ވަނީ ހުއްޓާލައިފަ އެވެ. އެކަމަކު ބައެއް ރިޕޯޓްތައް ބުނާ ގޮތުން ސަލްމާންގެ ބަދަލުގައި އެހެން އެކްޓަރާ އެކު އެ ފިލްމު ބަންސާލީ ހަދައިފާނެ އެވެ. އެގޮތުން ރިތިކް ރޯޝަން ނުވަތަ ޝާހްރުކް ޙާނާ އެކު "އިންޝާﷲ" ހަދައިފާނެ ކަމަށް ވެސް ބައެއް ނޫސްތަކުން އަންނަނީ ބުނަމުންނެވެ.\nނަމަވެސް ބަންސާލީގެ ފޭނުން މިހާރު އަންނަނީ އޭނާގެ ދެން ހަދާ ފިލްމެއް ރަސްމީކޮށް އިއުލާންކުރާނެ އިރަކަށް އިންތިޒާރުކުރަމުންނެވެ. އިންޑިއާގެ އެންމެ މޮޅު އަދި ކާމިޔާބު ޑައިރެކްޓަރުންގެ ތެރޭގައި ހިމެނޭ ބަންސާލީ އެންމެ ފަހުން ގެނެސްދިނީ މިދިޔަ އަހަރުގެ "ޕަދުމާވަތު" އެވެ.\nބަންސާލީ ދެން ފިލްމެއް ހަދާނީ ޝާހްރުކާ އެކު


Fair ge therein Raajje ishthihaaru kurumah Equatic Vibe band ge...\nލުއި ޚަބަރު - އައިޓީބީ ފެއަރ\nފެއަރގެ ތެރެއިން ރާއްޖެ އިޝްތިހާރު ކުރުމަށް އިކުއެޓިކް ވައިބް ބޭންޑްގެ ހާއްސަ ލަވައެއް!\nމި ލަވައަކީ އަމިއްލަ ރާގެއް\nކ. މާލެ9މާރޗް 2019 | ހޮނިހިރު 18:28 4,770\nމޯލްޑިވިއަން ނައިޓްގައި އިކުއެޓިކް ބޭންޑްގެ މެމްބަރުން ލަވަ ހުށަހަޅައިދެނީ - އޭއެފްޕީ\nއައިޓީބީގެ ފެއަރގެ ތެރެއިން ރާއްޖެ އިޝްތިހާރު ކުރުމަށްޓަކައި ރާއްޖޭގެ މިއުޒިކް ބޭންޑެއް ކަމަށް އިކުއެޓިކް ވައިބް ބޭންޑުން "މަގޭ ރާއްޖެ"ގެ ނަމުގައި ހާއްސަ ލަވައެއް ލޯންޗުކޮށްފިއެވެ.\nމި ލަވައިގެ ތެރެއިން ދައްކުވައިދެނީ ރާއްޖޭގެ ރީތި ހިތްގައިމު މަންޒަރުތަކެވެ. ލަވައިގެ ޅެން ބޭންޑްގެ މެމްބަރު ޝަމްއޫނު މުހައްމަދު ހަދާފައިވާއިރު ލަވައިގެ ރާގަކީ އަމިއްލަ ރާގެކެވެ. މި ލަވައިގެ މަންޒަރުތައް ޝޫޓްކޮށްފައި ވަނީ ރާއްޖޭގެ ރަށްތައް ކަމުގައިވާ އައްޑޫ ސިޓީ އާއި އއ. އަތޮޅުގެ އިތުރުން ހއ. އަތޮޅުގައެވެ.\nފެއަރ އަށް ޒިޔާރަތްކުރި ގިނަ ބަޔަކަށް މި ލަވަ ކަމުގޮސްފައިވާއިރު ލަވައިގެ މަސައްކަތް އެއްކޮށް ނިންމާލުމަށްޓަކައި ތިން މަސް ހޭދަވި ކަމަށް އެ ބޭންޑުން ބުންޏެވެ.\n"މި ލަވަ ބޮޑަށް ސިފަކޮށްދީފައިވާނީ ދިވެއްސެއްގެ ލޮލުން. ޅެމުގައި ބޭނުންކުރީ ގިނަ ދިވެހިންނާއި ރަށްޓެހި ބަސްތައް. މި ލަވައަކީ ކޮންމެ ދިވެއްސެއް ވެސް ފަހުރުވެރިވާނެ ލަވައެއްކަން ޔަޤީން،" ބޭންޑްގެ މެމްބަރު ޝަމްއޫނު ބުންޏެވެ.\nއެހެން ލަވަތަކާ ހިލާފަށް މި ލަވައިގައި ބޮޑަށް ދައްކުވައިދެނީ ރާއްޖޭގެ ރަށްތަކުގެ ނަލަ މަންޒަރުތަކެވެ. ރާއްޖޭގެ ކަނޑު އަޑީގެ މަންޒަރުތަކާއި ރަށްތަކުގެ ފަޅާއި ފަރުގެ ދިރުން މި ލަވައިން ވަރަށް ބޮޑަށް ފެނިގެންދެއެވެ.\nއިކުއެޓިކް ވައިބް ބޭންޑަކީ މީގެ ކުރިން ވެސް އައިޓީބީ ފެއަރގައި ރާއްޖެ ތަމްސީލު ކޮށްފައިވާ ބޭންޑެކެވެ. މި ބޭންޑުގައި ޖުމްލަ ފަސް މެމްބަރުން ހިމެނޭއިރު ބޭންޑު އުފައްދާފައި ވަނީ 2010 ވަނަ އަހަރުއެވެ. މި ބޭންޑަކީ އާންމުންގެ މަޤްބޫލުކަން ހޯދާފައިވާ ބޭންޑެކެވެ.


Miee Kon Ehcheh? - Vaguthu\nބައެއް ފަހަރު ފޮޓޯތައް ނެގޭ ގޮތަކުން އޭގެ އަސްލު ހުންނަ ގޮތް ތަފާތުވެއެވެ. މިގޮތަށް ބޮޑު ތަފާތެއް އަންނަ އެކައްޗަކަށް ވަނީ ކުލައެވެ. ބައެއް ފަހަރު އޮންލައިންކޮށް އެއްޗެހި ގަންނައިރު، ގަންނަން ބޭނުންވާ އެތީގެ ހުރި ކުލަޔާއި ގަނެވުނު އެތީގެ ކުލަ ތަފާތެވެ.\nނަމަވެސް މިފަހަރު ދައްކަން މިއުޅެނީ އޭގެ ވާހަކައެއް ނޫނެވެ. ދައްކަން މިއުޅެނީ މިހާރު މީސް މީޑިއާގައި ދައުރުވަމުންދާ، ފޮޓޯއެއްގެ ވާހަކައެވެ. އެއީ އާދައިގެ ފޮޓޯއެއް ނޫނެވެ.\nއެ ފޮޓޯގައިވާ އެއްޗަކީ ސީދާ ކޮންއެއްޗެއްކަން އެއްވެސް ބަޔަކަށް ނޭނގިގެން އުޅޭ ވާހަކައެވެ. އެއް ބަޔަކު ބުނަމުންދަނީ އެއީ ކާޅެއް ކަމަށެވެ. އަދި ކަޅު ބުޅަލެއް ކަަމަށް ބުނަމުންދާ މީހުންވެސް މަދެއް ނޫނެވެ.\nމިދިޔަ ހޮނިހިރު ދުވަހު ރޮބާޓް މާގިއުރީ ޕޯސްޓް ކުރި އެ ފޮޓޯތައް ލައްކައަކަށްވުރެ ގިނަ ލައިކް ލިބިފައި ވެއެވެ. ޓްވިޓާ މެދުވެރިކޮށް އޭނާ އެ ފޮޓޯ ހިއްސާކުރީ، ވަރަށް ތަފާތު ކެޕްޝަންއަކާއެކުގައެވެ.\nއެ ފޮޓޯއިން ސީދާ އެއީ ބުޅަލެއް ކަމެއް ނުވަތަ ކާޅެއް ކަން ނޭނގެއެވެ. އެހެންވެ ގިނަ ބަޔަކު އެކި ގޮތްގޮތަށް އެ ފޮޓޯއާއި ގުޅޭގޮތުން ވާހަކަދައްކަމުން އެދަނީއެވެ. އެއް ބަޔަކު އެއީ މުސަޅެއް ކަމަށްވެސް ބުނަމުން ދެއެވެ. އަދި އެއީ އަސްދޫންޏެއް ކަމަށް ބުނާ މީހުންވެސް މަދެއް ނޫނެވެ.\nމިގޮތަށް ގިނަބަޔަކު ވާހަކަދައްކަމުން އަންނައިރު، ހަޤީޤަތުގައި މިއީ ބުޅަލެއް ކަމަށް ވެއެވެ.\nއޮކްޓޯބަރ 31, 2018 00:26\nއޮކްޓޯބަރ 31, 2018 07:04\nބަލަ އޭގަ ވަރަށް ސާފުކޮށް ލިޔެފަ ދޯ އޭނީ އެއީ ބުޅަލެކޭ! ދެން އެެއީ ކޮން އެއްޗެއްކަން ނޭގިގެން އުޅޭކަށް ނުޖެހޭނު؟؟\nއޮކްޓޯބަރ 31, 2018 07:22\nއޮކްޓޯބަރ 31, 2018 07:41\nކަނު މީހަކަށް ނޫނީ އެނގޭނެ ތިއީ ބުޅަލެއްކަން\nއޮކްޓޯބަރ 31, 2018 08:40\nއެއީ ސީދާ %100 ކޮތަރެއް. ކަލޭމެން ހީކުރީތަ މަށަށް އޮޅުވާލެވޭނެ އޭ!!!!\nއޮކްޓޯބަރ 31, 2018 10:22\nމިކަހަލަ ކުނި ހަބަރު ނުގެނެސް ބަލަ.. ހުވާ މިބުނީ،، ލިޔާނެ އެއްޗެއް ނޭނގެންޏާ މަޑުމަޑުން ތިބޭ..\nވަގުތު މީހުންނަކަށް ނުފެންނާނެ\nއޮކްޓޯބަރ 31, 2018 11:44\nއޮކްޓޯބަރ 31, 2018 11:45\nކަޅުގޮނޑިކޮއްކޮ!؟ އިސްތިއުފާދިން ލާދީނީގެ ގޮނޑިކޮއްކޮ ކިނބޫ އެއީ..\nއެއީ ތުންދިގު މީދަލެއް.\nއޮކްޓޯބަރ 31, 2018 23:17\nނަސީބެއްނުން މާކަނައެކޭ ނުބުނިކަން.\nއޮކްޓޯބަރ 31, 2018 15:59\nއޮކްޓޯބަރ 31, 2018 16:00\nފުއްޖެހި ކަވާބެއް....ތެލަށް ލުމުގެ ކުރިން...ޔަޤީން\nއޮކްޓޯބަރ 31, 2018 19:30\nއެއީ ޙަމަ ބުޅަލެއް....ވަރަށް ރީޗަށް އެނގޭ އެބަ!!.....ރީތިކޮށް ބަލާލީމަ އެކަމު އެނގެނީ!!!!!!......\nއޮކްޓޯބަރ 31, 2018 20:04\nއިޓްސް އަ ކެެެޓް... ޒޫމްކޮއްގެން ބެލީމަ ގެޓު ވާނެ....\nބަލަ މަށައް މިތަނުން އެބަފެނެޭ ބުޅަލަކާއި ކާޅެއް\nނޮވެމްބަރު 1, 2018 19:31\nނޮވެމްބަރު 1, 2018 20:35\nކަލޮ އެއީ ބުޅަލެއް


SunOnline: Bali meehunge rakkaatheri kamaa gulhey gaumee framework eh!\nބަލި މީހުންގެ ރައްކާތެރިކަމާ ގުޅޭ ގައުމީ ފްރޭމްވޯކެއް!\nއަހުމަދު ޖައިޝަން 17 Sep 2019, 23:31\nބަލި މީހުންގެ ރައްކާތެރިކަމާ ގުޅޭ ގައުމީ ފްރޭމްވޯކެއް އުފައްދައި، މިރޭ އެ ފްރޭމްވޯކް ލޯންޗުކޮށްފިއެވެ.\nހޮޓެލް ޖެންގައި މިރޭ ބޭއްވި ރަސްމިއްޔާތެއްގައި އެ ފްރޭމްވޯކް ރަސްމީކޮށް ލޯންޗުކޮށްދެއްވީ ހެލްތު މިނިސްޓަރު އަބްދުﷲ އަމީނެވެ.\nއެ ފްރޭމްވޯކް މިރޭ ލޯންޗުކޮށްފައިވަނީ "ވޯލްޑް ޕޭޝަންޓް ސޭފްޓީ" ދުވަހުގެ މުނާސަބަތާ ގުޅުވައިގެންނެވެ. ވޯލްޑް ޕޭޝަންޓް ސޭފްޓީ ދުވަހަކީ ކޮންމެ އަހަރެއްގެ ސެޕްޓެމްބަރު 17ގައި ފާހަގަކުރުމަށް ނިންމާފައިވާ ދުވަހެކެވެ.\nމިރޭ ތައާރަފުކުރި އެ ފްރޭމްވޯކްއަކީ ސިއްހީ ދާއިރާގެ ހިއްސާއާއެކުގައި ރައްޔިތުންނަށް ރައްކާތެރި ހިދުމަތް ފޯރުކޮށްދިނުމުގެ މަގުސަދުގައި ތައްޔާރުކުރި ފްރޭމްވޯކެކެވެ.\nބައިނަލްއަގުވާމީ ގޮތުން އަމަލުކުރާ އެންމެ ރަނގަޅު ގޮތްތައް އެ ފްރޭމްވޯކުގައި ހިމަނާފައިވާނެއެވެ. އޭގެ ސަބަބުން ރަނގަޅު ހިދުމަތެއް ފޯރުކޮށްދިނުމުގައި ސިއްހީ ހިދުމަތްތެރީންނަށް އެކި ކަންކަން ދަސްކުރުމަށާއި ހިދުމަތްތައް ރަނގަޅުކުރުމަށް މަގުފަހިކޮށްދޭނެއެވެ.\nމިރޭގެ ރަސްމިއްޔާތުގައި ހެލްތު މިނިސްޓަރު އަބްދުﷲ އަމީން ވާހަކަފުޅުދައްކަވަނީ --- ފޮޓޯ : ހެލްތު މިނިސްޓްރީ\nމިރޭގެ ރަސްމިއްޔާތުގައި ވާހަކަފުޅު ދައްކަވަމުން ހެލްތު މިނިސްޓަރު އަމީން ވިދާޅުވީ ބަލި މީހުންގެ ރައްކާތެރިކަމަކީ ވަރަށް މުހިއްމު ކަމެއް ކަމަށެވެ. އެއީ އޭގެ ސަބަބުން އެކި ކަހަލަ ނުރައްކާތެރި ހާދިސާތައް ކުރިމަތިވާ ކަމަށް މިނިސްޓަރު ފާހަގަކުރެއްވިއެވެ.\n"ހިދުމަތް ފޯރުކޮށްދިނުމުގައި ބަލި މީހުންނަށް ލިބެން ޖެހޭ ހިދުމަތް ނުލިބުމުގެ ސަބަބުން ދެ މިލިއަން މީހުން އެބަ މަރުވޭ،" އަމީން ވިދާޅުވިއެވެ.\nސިއްހީ ހިދުމަތުގެ ތެރޭގައި ހުންނަ އެއް ކަމަކީ އަސާސީ ކަމަކަށް ނުވި ނަމަވެސް އެއީ ވަރަށް މުހިންމު ކަމަކަށް ވެދާނެ ކަމަށް މިނިސްޓަރު ވިދާޅުވިއެވެ.\n"ސިއްހީ ހިދުމަތުގެ ތެރޭގައި ހުންނަ ކޮންމެ އަސާސެއް ފުރިހަމަގޮތުގައި ފޯރުކޮށްދިނުމަށް މަސައްކަތް ކުރަންވާނެ،" އޭނާ ވިދާޅުވިއެވެ.


"Terrorism ah hiyvarudhey post thah kuri meehaku neynge"\nޓެރަރިޒަމަށް ހިތްވަރުދޭ ޕޯސްޓްތައްްކުރި މީހަކު ނޭންގެ: ދިފާއު\nޓެރަރިޒަމަށް ފަންޑުކުރާ ބައެއްގެ އަތުން ފައިސާ ހޯދިކަމަށް ދައުލަތުން ތުހުމަތުކުރާ ހދ. ނޭކުރެންދޫ ޝާޒިން، މުހައްމަދު މުނާޒް މިއަދު ޝަރީއަތުގެ މަޖިލީހުގައި --\nފޭސްބުކް އެކައުންޓްތަކެއް މެދުވެރިކޮށް އެމެރިކާގެ ޓެރެރިސްޓުންތަކެއްގެ އަތުން ފައިސާ ހޯދި ކަމުގެ ތުހުމަތުގައި ދައުލަތުން ދައުވާ އުފުލާފައިވާ ހދ. ނޭކުރެންދޫ ޝާޒިން، މުހައްމަދު މުނާޒް އެ ޕޯސްޓްތައް ކޮށްފައިވާ ކަމާމެދު ދިފާއުން ސުވާލު އުފައްދައިފި އެވެ.\nމި މައްސަލައިގައި މިއަދު ކުރިއަށް ގެންގޮސްފައި ވަނީ ހުލާސާ ބަޔާން އިއްވުމުގެ އަޑުއެހުމެވެ.\nމުނާޒްގެ މައްޗަށް 2019 ވަނަ އަހަރު ދައުލަތުން ދައުވާކުރީ "އަބޫ ޔޫސުފް" އާއި "އަބޫ މިޝްކާ"ގެ ނަމުގައި ހުޅުވާފައިވާ ފޭސްބުކް އެކައުންޓްތަކަކުން އިސްލާމިކް ސްޓޭޓް (އައިއެސް)ގެ ޓެރަރިޒަމަށް ހިތްވަރުދޭ ބަޔަކާ މުއާމަލާތްކޮށް ފައިސާ ހޯދާފައިވާ މައްސަލައެއްގަ އެވެ.\nއޭނާގެ މައްޗަށް ދައުލަތުން އުފުލާފައިވަނީ ޓެރަރިޒަމްގެ އަމަލެއް ހިންގުމަށް ހިތްވަރު ދިނުމުގެ ކުށުގެ ދައުވާ އާއި ޓެރަރިޒަމަށް ފައިނޭންސް ކުރުމުގެ ކުށުގެ ދައުވާ އެވެ. އޭނާ އެ ފައިސާ ހޯދާފައިވަނީ ޓެރަރިސްޓް ޖަމާއަތަކަށް ފަންޑު ކުރަން ކަމަށް ވެސް ދައުލަތުން ވަނީ ތުހުމަތުކޮށްފަ އެވެ.\nމި މައްސަލައިގެ ހުލާސާ ބަޔާން އިއްވަމުން ދިފާއީ ވަކީލް ހުސްނީ މުބާރަކް ވިދާޅުވެފައި ވަނީ މުނާޒް ފޭސްބުކަށް ވަންނަނީ އެކި މީހުންގެ ފޯނުން ކަމަށެވެ. އަދި ފަހުން އޭނާއަށް އަމިއްލަ އެކައުންޓަށް ލޮގިން ނުވެވޭ ކަމަށް ތަހުގީގުގައި ވެސް އޭނާ ބުނެފައިވާ ކަމަށެވެ. އެހެންކަމުން އެހެން މީހުންގެ ފޯނުން ފޭސްބުކަށް ވަންނައިރު އެއީ ސީދާ މުނާޒް ކޮށްފައިވާ ޕޯސްޓްތަކެއް ކަމާމެދު ޝައްކު އުފެދޭ ކަމަށެވެ. އަދި މުނާޒްގެ އަމިއްލަ ފޯނުން އެ އެކައުންޓްތަކަށް ލޮގިން ވެފައިވާކަން ފުލުހުން ހޯދާފައިނުވާކަން ވެސް ފާހަގަކުރެއްވި އެވެ.\nދައުލަތުގެ ވަކީލް އައިޝަތު މިލްނާ ވިދާޅުވެފައި ވަނީ "އަބޫ ޔޫސުފް" އެކައުންޓުން މުނާޒް އެކި ދުވަސްމަތިން ޓެރަރިޒަމަށް ހިތްވަރުދޭ ޕޯސްޓްތައް ކޮށްފައިވާ ކަމަށެވެ. އެގޮތުން އެ އެކައުންޓްގެ ކަވާ ފޮޓޯގައި ޓެރަރިސްޓް ޖަމާއަތެއް ކަމަށްވާ އައިއެސްގެ ދިދަ ފެންނަ ފޮޓޯއެއް އަޕްލޯޑްކޮށްފައިވާ ކަމަށެވެ. އަދި ދިވެހި ދައުލަތާއި ރައްޔިތުންގެ މަޖިލީހުގެ މެމްބަރުންނަކީ ކުފުރުވެފައިވާ ބައެއްކަމަށް ބުނެ ޕޯސްޓްތައް ކޮށްފައިވާ ކަމަށެވެ. މީގެ އިތުރުން ޖިހާދަށް ދިއުމަށް ހިތްވަރުދީ ޕޯސްޓްތައް ކޮށްފައިވާ ކަމަށެވެ.\nއެކަމަކު މުނާޒްގެ ފަރާތުން އެކަންކަމަށް ވަނީ އިންކާރުކޮށްފަ އެވެ. ދިފާއުން އިތުރަށް ފާހަގަކޮށްފައި ވަނީ، ޓެރަރިސްޓެއް ކަމަށް ތުހުމަތުކޮށް އެމެރިކާއިން ހައްޔަރުކޮށްފައިވާ މީހެއް ކަމަށްވާ ލަޔަނަލް ވިލިއަމްސް ކިޔާ މީހެއްގެ އަތުންނާއި އައިއެސްއަށް ތާއީދުކުރާކަމަށް ތުހުމަތުކުރެވޭ ޕާކިސްތާނު މީހެއް ކަމަށްވާ މުހައްމަދު އިމްރާން ކިޔާ މީހެއްގެ އަތުން ވެސްޓާން ޔޫނިއަން މަނީ ޓްރާންސްފާ މެދުވެރިކޮށް ފައިސާ ހޯދާފައިވާ ޓްރާންސެކްޝަންތަކުގެ ތަފްސީލް ދައުލަތުން ހޯދާފައި ވަނީ ގާނޫނާ ހިލާފަށް ކަމަށެވެ. ކޯޓު އަމުރަކާ ނުލައި ފުލުހުންނާއި އެ ބޭންކާ ދެމެދު މުއާމަލާތް ނުހިންގޭނެ ކަމަށް ހުސްނީ މުބާރަކް ހުލާސާ ބަޔާން އިއްވަމުން ފާހަގަކުރެއްވި އެވެ.\nދައުލަތުން ބުނެފައި ވަނީ އެ ބޭންކަކީ ދިވެހިންނަށް ވެސް ހިދުމަތް ދޭ ބޭންކަކަށްވާއިރު އެ މައުލޫމާތު ފުލުހުން ހޯދާފައި ވަނީ ލިޔުމުން ހުށަހަޅައިގެން ކަމަށެވެ. އެ މައުލޫމާތުތައް ހޯދާފައި ވަނީ ގާނޫނީ އިމުގެ ތެރެއިން ފުލުހުންނަށް ލިބިދީފައިވާ އިހުތިޔާރުގެ ތެެރެއިން ކަމަށެވެ.\nމުނާޒް ދިރިއުޅޭ ގެ ބަލައި ފާސްކުރިއިރު ވެސްޓާން ޔޫނިއަން މަނީ ޓްރާންސްފާގެ ސްލިޕްތަކެއް ފެނިފައިވާ ކަމަށާއި އެހެންކަމުން އެ މުއާމަލާތްތައް ކޮށްފައިވަނީ މުނާޒްއާކަން އެނގެން އޮތް ކަމަށް ވެސް ދައުލަތުން ވަނީ ބުނެފަ އެވެ. ނަމަވެސް ދިފާއީ ވަކީލް ވިދާޅުވެފައި ވަނީ އެ ބޭންކުން މުއާމަލާތް ކުރުމަކީ ކުށެއް ނޫން ކަމަށާއި، އެއީ ސީދާ ދައުލަތުން ފާހަގަކޮށްފައިވާ ޓެރަރިޒަމަށް ހިތްވަރުދޭކަމަށް ތުހުމަތުކުރާ މީހުންނާއެކު ކޮށްފައިވާ މުއާމަލާތްތަކެއްކަން ކަށަވަރު ނުވާ ކަމަށެވެ. އެހެންކަމުން އެކަން ވެސް ދައުލަތަށް ސާބިތުކޮށްދެވިފައި ނުވާ ކަމަށެވެ.\nމީގެ ކުރީގެ އަޑުއެހުމެއްގައި މުނާޒްގެ ފަރާތުން ބުނެފައި ވަނީ އެ ފައިސާ ހޯދާފައި ވަނީ ސަލާން ޖަހާ އުސޫލުން ކަމަށެވެ.\nމި މައްސަލައިގައި ދެން އޮންނާނީ ހުކުމް ކުރުމެވެ. ހުކުމް ކުރާ މަޖިލިސް އޮންނާނީ އަންނަ ޖެނުވަރީ 27 ވަނަ ދުވަހު ކަމަށް ގާޒީ އިސްމާއީލް ޝަފީއު ވަނީ ވިދާޅުވެފަ އެވެ.


Border miles ge furathama partner akah cross road hamajassaifi - Dhiyares\nބޯޑާ މައިލްސްގެ ފުރަތަމަ ޕާޓްނަރަކަށް ކްރޮސްރޯޑް ހަމަޖައްސައިފި\nކްރޮސްރޯޑްސް މޯލްޑިވްސް- ފޮޓޯ:ދިޔަރެސް\nއާމިނަތު ޝަމާ އަބްދުﷲ\nމޯލްޑިވްސް ބޯޑާ މައިލްސް ޕްރޮގްރާމްގެ ފުރަތަމަ ޕާޓްނަރަކަށް ކްރޮސްރޯޑްސް ހަމަޖައްސައިފިއެވެ.\nމޯލްޑިވްސް އިމިގްރޭޝަނުން މި ޕްރޮގްރާމްގެ ޕާޓްނަރުންނަށް ވުމަށް އާއްމުކޮށް ހުޅުވާލީ މިދިޔަ ނޮވެމްބަރު މަހުގެ 17 ވަނަ ދުވަހުއެވެ. މިއީ ދުނިޔޭގެ ފުރަތަމަ ބޯޑާ މައިލްސް ޕްރޮގްރާމް ކަމަށްވާއިރު، ދިވެހިރާއްޖޭގައި ރަޖިސްޓްރީކޮށްގެން ހިންގާ ފަތުރުވެރިންނަށް ހިދުމަތްދޭ އަދި ފަތުރުވެރިކަމުގެ ސިނާއަތާއި ގުޅުންހުރި ހުރިހާ ވިޔަފާރިތަކަށްވެސް ޕާޓްނަރަކަށް ވުމުގެ ފުރުސަތުވަނީ ހުޅުވާލާފައެވެ.\nމޯލްޑިވްސް ބޯޑާ މައިލްސް ޕްރޮގްރާމަކީ ރާއްޖެ އަންނަ ފަތުރުވެރިންނަށް ގިނަ ޕްރިވިލެޖްތަކެއް ލިބޭގޮތަށް ތައްޔާރުކޮށްފައިވާ ޕްރޮގްރާމެކެވެ. އަދި ފަތުރުވެރިންނަށް އެކި ކަހަލަ ބެނެފިޓްތައް ރިސޯޓުތަކުން ލިބިގެންދާނެއެވެ. އަދި އެ ފަތުރުވެރިންނަށް އެކްސްކްލޫސިވް ހިދުމަތްތަވެސް އެފަރާތްތަކަށް ލިބިގެންދާނެ އެވެ. މި ޕްރޮގްރާމުގެ ދަށުން ފަތުރުވެރިން ރާއްޖެއަށް އަންނަ ކޮންމެ ފަހަރަކު ޕޮއިންޓް ލިބޭނެއެވެ. އަދި ޕޮއިންޓު އެއްކޮށްގެން ޕްރޮގްރާމުގެ ޕާޓްނާ ތަންތަނުން ޑިސްކައުންޓު ލިބޭނެއެވެ. މި ޕްރޮގްރާމުގެ ދަށުން ތަފާތު ކަންކަމުގައި އަންނަ ފަތުރުވެރިންނަށް ލިބޭ ޕޮއިންޓުތައްވެސް ތަފާތު ވާނެއެވެ. އަދި ރާއްޖޭގައި ހޭދަކުރާ ދުވަހުގެ އަދަދަށް ބަލައި ވެސް ޕޮއިންޓުތައް އިތުރުވާނެ އެވެ.\nފަތުރުވެރިންނަށް މި ސްކީމް މެދުވެރިކޮށް ޕޮއިންޓް ލިބިގެންދަނީ ބޯޑާ ހުރަސްކުރާއިރު އާއި ހާއްސަ މުނާސަބަތުގައި ކުރާ ދަތުރުތަކަށެވެ. ޕޮއިންޓް ސިސްޓަމް ވަނީ ތިން ފަންތިއަކަށް ބަހާލާފައެވެ. އެއީ ބްރޮންޒް، ސިލްވާ އަދި ގޯލްޑެވެ. އެގޮތުން ބްރޮންޒް އަށް ދީފައިވާ ނަމަކީ "އައިދަ" އެވެ. ސިލްވާ އަށް "އަންތަރަ" އަދި ގޯލްޑް އަށް "އަބާރަނަ" އެވެ. މީގެތެރެއިން އައިދަ ދަރަޖަ ހޯދަން 500 ޕޮއިންޓު ހޯދަން ޖެހޭއިރު، އަންތަރަ ދަރަޖަ ހޯދަން 2،000 ، އަދި އަބާރަނަ ދަރަޖަ ހޯދަން 4،000 ޕޮއިންޓް ހޯދަން ޖެހޭނެއެވެ.\nކްރޮސްރޯޑްސް މޯލްޑިވްސް ފަތުރުވެރިކަން\nއެސްޓީއޯއިން އެޅި ހޮޓާ ތަރައްޤީކުރާނެ ބަޔަކު ހޯދަން އިއުލާނުކޮށްފި\nފަތުރުވެރިކަމަށް ބަރޯސާވާ މެދުފަންތީގެ އިޤުތިޞާދުތަކަށް ދަތިވާނެ: އައިއެމްއެފް


BREAKING: Ungoofaarah araa feybun manaakoffi | Fainu Online\nއިބްރާހިމް ފަހީމް 19 މާރިޗު 2021, ހުކުރު, 20:34\nއުނގޫފާރުން ކޮމިއުނިޓީ ތެރެއިން މީހަކު ކޮވިޑަށް ޕޮޒިޓިވްވެއްޖެއެވެ.\nއެޗް.ޕީ.އޭއިން ދާދި ދެންމެއަކު ވަނީ އުނގޫފާރަށް އަރާފޭބުން މަނާކޮށްފައެވެ. މަޢުލޫމާތު ލިބިފައިވާ ގޮތުގައި ޕޮޒިޓިވްވެފައިވަނީ، އެރަށުގައި މާލެ ދަތުރުކުރާ ބޯޓެއްގެ އިސްމީހެއްގެ އާއިލާ މީހެކެވެ.\nއުނގޫފާރު ރީޖަނަލް ހޮސްޕިޓަލްގެ މެނޭޖަރ ޒަޔާން ވިދާޅުވީ، ޕޮޒިޓިވް ވެފައިވަނީ، ރެންޑަމް ސާމްޕަލެއް ނޫން ކަމަށާއި، އެމީހާގެ ފަރާތުން އަލާމާތްތައް ފެނިގެން ޓެސްޓް ކުރުމުން ޕޮޒިޓިވް ވެފައިވާކަން އެނގިފައިވާ ކަމަށެވެ.\nއުނގޫފާރު ރީޖަނަލް ހޮސްޕިޓަލްގެ ފަރާތުން މިހާރު ދަނީ ކޮންޓެކްޓް ޓްރޭސިންގެ މަސައްކަތް ކުރަމުންނެވެ. އަދި ބައެއް ސާމްޕަލް ނަގާފައިވާ ކަމަށް ވަނީ މަޢުލޫމާތު ލިބިފައެވެ.


90 dhuvastherey KalhuVakaru Miskiy alun raavanee\n90 ދުވަސްތެރޭ ކަޅުވަކަރު މިސްކިތް އަލުން ރާވަނީ\nމި ސަރުކާރުގެ ފުރަތަމަ 100 ދުވަހުގެ ތެރޭގައި ކަޅުވަކަރު މިސްކިތް އަލުން ރޭވުމަށް ވައުދުވެއްޖެ އެވެ.\nހެރިޓޭޖް ދާއިރާއިން ފުރަތަމަ 100 ދުވަހުގެ ތެރޭގައި މި ސަރުކާރުން ކުރާނެ ކަންތައްތަކުގެ ތެރޭގައި ހިމަނާފައި ވަނީ، ކަޅުވަކަރު މިސްކިތް އަލުން ހޯދުމާއި، އެ މިސްކިތް އަލުން ރޭވުމެވެ. އެ މަސައްކަތް މި ސަރުކާރުގެ ފުރަތަމަ 90 ދުވަހުގެ ތެރޭގައި ނިންމުމަށް ވަނީ އަމާޒުކޮށްފަ އެވެ.\nސަލްޓަންޕާކާ ޖެހިގެން ލިލީ މަގަށްވާ ގޮތަށް ހުރި، ކަޅުވަކަރު މިސްކިތް ރައީސް އަބްދުﷲ ޔާމީންގެ ސަރުކާރުން އެ ތަނުން ނެގީ، އެ ސަރަހައްދުގައި ސްނޯ ތީމް ޕާކެއް ހެދުމަށް، 2016 ވަނަ އަހަރުގެ އޮގަސްޓް މަސްހާތާނގަ އެވެ. އެ މިސްކިތް އެންމެ ފުރަތަމަ ބަދަލު ކުރަން ނިންމީ، ހުޅުމާލޭގެ ދެވަނަ ފޭސްގައި ތަރައްގީ ކުރާ ހެރިޓޭޖް އައިލެންޑްއަށެވެ. އެކަމަކު ފަހުން އެ މިސްކިތް ތިނަދުއަށް ގެންގޮސް އެރަށުގައި ރާވާނެ ކަމަށް ސަރުކާރުން ބުންޏެވެ. އެކަމަކު ދައުރު ނިމުނު އިރުވެސް އެކަން ކޮށްފައެއް ނުވެ އެވެ.\nހެރިޓޭޖް ޑިޕާޓްމަންޓުން އެންމެ ފަހުން ބުނެފައިވާ ގޮތުގައި އެ މިސްކިތުގެ ބައިތައް ތިނަދުއަށް ގެންދަން ރައްކާތެރި ކަމާ އެކު ބަންދުކުރެވި އެ ޑިޕާޓްމަންޓްގެ ބެލުމުގެ ދަށުގައި އެބަ ހުއްޓެވެ.\nހެރިޓޭޖް ދާއިރާއިން 100 ދުވަހުގެ ތެރޭގައި ކުރަން ދެން ރާވާފައިވާ ކަމަކީ، ރާއްޖޭގެ އެކި ސަރަހައްދުތަކުގައި ހުރި ތަރިކަތައް ރައްކާތެރި ކުރުމަކީ ގާނޫނީ ގޮތުން ލާޒިމްވާ ކަމެއްގެ ގޮތުގައި ހަދައި އެކަމަށް ޒިންމާވާނެ ފަރާތްތަކެއް ކަނޑައެޅުމެވެ. އަދި ރާއްޖޭގައި ހުރި ތަރިކަތަކުގެ ލިސްޓެއް ކަނޑައަޅައި އެފަދަ ތަންތަން ހަރުދަނާ އުސޫލަކުން ބެލެހެއްޓޭނެ އިންތިޒާމް ހަމަޖެއްސުން ވެސް ވަނީ 100 ދުވަހުގެ ޕްލޭންގައި ހިމަނައިފަ އެވެ.\nރައީސް އިބްރާހިމް މުހައްމަދު ސޯލިހު އިއްޔެ އެކުލަވާލެއްވި ކެބިނެޓްގައި، އާޓްސް ކަލްޗާ އެންޑް ހެރިޓޭޖް މިނިސްޓަރަކަށް ޔުމްނާ މައުމޫން ވަނީ ހަމަޖައްސަވައިފަ އެވެ. ކަޅުވަކަރު މިސްކިތް އެތަނުން ނަގާތީ ޔުމްނާ ވަނީ މީގެ ކުރިން ވަރަށް ބޮޑަށް ސަރުކާރަށް ފާޑު ވިދާޅުވެފަ އެވެ.


Israel in dhekki vaahak ah UN kanbodu vejje\nފަލަސްތީން ސަޕޯޓަރުން ދިދަ ހިފައިގެން ހައްގުތަކަށް ވަކާލާތުކުރުމުގައި\nފަލަސްޠީނުގެ ހައްގުތަކަށް މަސައްކަތް ކުރަނީ ޓެރަރިސްޓް ޖަމާއަތްތަކެއް ކަމަށް ބުނެ އިޒްރޭލުން ލޭބަލް ކޮށްފައި ވާތީ ކަންބޮޑުވާ ކަމަށް އދ. އިން ބުނެފިއެވެ. އދ. އިން ހުކުރު ދުވަހު ބުނި ގޮތުގައި ފަލަސްތީންގައި ހަރަކާތްތެރިވާ ހަ ޖަމާއަތުގައި ވެސް މަސައްކަތް ކުރަނީ ޓެރަރިސްޓުން ކަމަށް ބުނުމަކީ އިންސާފެއް ނޫނެވެ.\nފަލަސްތީން އަތުން ޔަހޫދީ އިޒްރޭލުން ޖަހައިގެން ފައި އޮތް ބިމުގައި ހުންނަ އދ. ގެ އިންސާނީ ހައްގުތަކާ ބެހޭ އޮފީހުން ނެރުނު ބަޔާނެއްގައި ބުނެފައިވާ ގޮތުން ޓެރަރިޒަމާ ދެކޮޅަށް ހަދާ ގާނޫނަކީ އިންސާނީ ހައްގުތަކަށް ހުރަސް އަޅަން ބޭނުން ކުރާ ވަސީލަތަކަށް ވެގެން ނުވާނެ އެވެ.\nއދ. ގެ އިންސާނީ ހައްގުތަކާބެހޭ އޮފީހުން އިސްރާއީލަށް ގޮވާލަނީ ޖަމާއަތްތަކަށް އަދި އެ ތަންތަނުގައި މަސައްކަތްކުރާ މުވައްޒަފުންނަށް އެއްވެސް ކަހަލަ ނުފޫޒެއް ފުރައްސާރައެއް ނުކުރުމަށެވެ. އަދި އެއްވެ އުޅުމާއި ހިޔާލުފާޅުކުރުމުގެ މިނިވަންކަން ކަށަވަރުކޮށް ދިނުމަށެވެ. އިންސާނީ ހައްގުތަކަށް ފުރިހަމައަށް އިހްތިރާމް ކުރުމަށް ވެސް އޮތީ ގޮވާލާފަ އެވެ.\nޔޫރޯ-މެޑިޓެރޭނިއަން ހިއުމަން ރައިޓްސް މޮނިޓާއިން ބަޔާނެއް މެދުވެރިކޮށް ބުނެފައި ވަނީ އިޒްރޭލުގެ މިއަމަލަކީ ފަލަސްތީނުގެ ބިންތަކުގައި މަދަނީ އަދި އިންސާނީ ހައްގުތަކަށް މަސައްކަތް ކުރުމުގެ ހައްގު ނިގުޅައިގަތުމުގެ ސިލްސިލާގެ އިތުރު ބޮޅެއް ކަމަށެވެ.\nއެ ޖަމާއަތުން ގޮވާލަނީ ފަލަސްތީނުގެ ބިންތަކުގައި އިސްރޭލުން ހިންގަމުން ގެންދާ އަމަލުތަކާއި ގަތުލުއާންމުތައް ބޭޒާރުކުރަން ކުރާ މަސައްކަތްތައް އިތުރުކުރުމަށެވެ. އަދި ހައްގުތަކަށް މަސައްކަތްކުރާ މީހުންގެ އަޑުކަނޑުވާލަން އިޒްރޭލުން ކުރާ މަސައްކަތް ބައިނަލްއަގުވާމީ މުމުތަމައަށް އުފުލައި އިޒްރޭލަށް ޕްރެޝަރު ކުރުމަށެވެ.\nޔޫއެން ފަލަސްތީން އިޒްރޭލް + މެދު އިރުމަތި


China ge baeh loan thah dhehkun vanee faskohdheefai: Raees office\nޗައިނާގެ ބައެއް ލޯނުތައް ދެއްކުން ފަސްކޮށް ދީފައިވާ ކަމަށް ރައީސް އޮފީހުން ބުނެފި އެވެ.\nރައީސް އޮފީހުން ބުނި ގޮތުގައި ވޯލްޑް ބޭންކުންގެ ޖީ-20ގެ ޑެޓް ސާވިސް ސަސްޕެންޝަން އިނީޝިއޭޓިވްގެ ދަށުން، ޗައިނާ އިން ބައެއް ލޯނުތައް ފަސްކޮށްދީފައިވާ ކަމަށެވެ. މި ނިންމުމާއެކު ޗައިނާގެ އިތުރުން ޔޫރަޕުގެ ގައުމު ތަކުން ނަގާފައިވާ ލޯނުތައް ވެސް ހިމެނޭ ކަމަށެވެ.\nރާއްޖޭގެ ލޯނުތައް ފަސްކޮށް ދީފައިވާ ކަމަށް ސަރުކާރުން ބުނިއިރު، ރައްޔިތުންގެ މަޖިލީހުގެ ރައީސް މުހައްމަދު ނަޝީދު ވަނީ ޗައިނާ އިން ލޯނުތަކަށް ލުއި ނުދޭ ކަމަށް ވިދާޅުވެފަ އެވެ. އަދި ޗައިނާ އިން ރާއްޖޭގައި ތިބި ހަތަރު ލައްކަ މީހުން ކައިރީގައި "ފައްޓަރުބައި ވިއްކާފައި" އެ ގައުމުގެ ބޭންކު ތަކަށް އަނބުރާ ފައިސާ ދައްކާށޭ ބުނާތީ އަޖައިބުވެ އަންތަރީސްވެ ވަޑައިގަންނަވާ ކަމަށް އެ މަނިކުފާނު ވިދާޅުވި އެވެ.\nއަންނަ އަހަރުގެ ބަޖެޓުގައި ދަރަނި ދައްކަން ހަތަރު ބިލިއަން ރުފިޔާ ކަނޑައަޅާފައިވެ އެވެ. ފިނޭންސް މިނިސްޓްރީގެ ތަފާސް ހިސާބުތައް ދައްކާ ގޮތުގައި އަންނަ އަހަރު ދައުލަތުގެ ދަރަނި ހުންނާނީ 70.3 ބިލިއަން ރުފިޔާގަ އެވެ.\nރައީސް އިބްރާހިމް މުހައްމަދު ސޯލިހު ޗައިނާ ދައުލަތުގެ ބަޖެޓް + ފިނޭންސް މިނިސްޓްރީ ދައުލަތުގެ އާމްދަނީ އިގްތިސޯދު އިބްރާހިމް އަމީރު ދައުލަތުގެ ދަރަނި ދިވެހި ރާއްޖެއާ ޗައިނާގެ ގުޅުން


Kandoodhoo mirus lankga gai hahdhaigen genes agu vahthaalaifi\nކަނޑޫދޫ މިރުސް ލަންކާގައި ހައްދައިގެން ގެނެސް އަގު ވައްޓާލައިފި\nބާޒާރުގައި ވިއްކަން ހުރި ކަނޑޫދޫ މިރުސްތަކެއް: މިހާރު މި މިރުހުގެ އަގެއް ނެތް -- ފޮޓޯ: އަވަސް\nރާއްޖޭގައި އެންމެ އަގު ބޮޑުކޮށް ވިއްކާ އަދި ވިކޭ، މަޝްހޫރު ކަނޑޫދޫ މިރުހުގެ މުޑުވައް ސްރީލަންކާއަށް އެކްސްޕޯޓްކޮށް އެ މިރުސް ލަންކާގައި ހައްދައިގެން ގެނެސް ކަނޑޫދޫ މިރުގެ އަގު ބާޒާރުގައި ވައްޓާލައިފި އެވެ.\nރޯދަ މަހު އެންމެ ބޮޑަށް އަގު މަތިވާ މިރުހުގެ އެއް ވައްތަރު ކަމަށްވާ ކަނޑޫދޫ މިރުހަކީ ދިވެހި ދަނޑުވެރިން އެންމެ ބޮޑު ފައިދާއެއް ހޯދާ އެއް ބާވަތެވެ. ތ. އަތޮޅު ކަނޑޫދޫއަށް ނިސްބަތްވާ އެކަމަކު ފަހުން މުޅި ރާއްޖޭގައި ހައްދާ ކަނޑޫދޫ މިރުހުގެ އަގު މިދިޔަ އަހަރު ކިލޯއެއްގެ އަގު 2،500ރ. އަށް ވެސް އުފުލުނެވެ.\nނަމަވެސް، މި އަހަރު ކަނޑޫދޫ މިރުހަކީ މިރުހުގެ އެންމެ އަގުދަށް ބާވަތަށެވެ. މިހާރު ކަނޑޫދޫ މިރުސް 100ގ. އެންމެ 20ރ. އަށް ލިބެ އެވެ. ކަނޑޫދޫ މިރުސް ކިލޯއެއް މިހާރު ވިއްކަނީ 180ރ. އާއި 200ރ. އާ ދެމެދުގަ އެވެ.\nމިކަން ކުރީ ލަންކާގެ ކުންފުންޏަކުން\nރޯދަ މަހުގެ ފުރަތަމަ ހަފުތާ ނިމެން ދާއިރު މިރުހުގެ އަގު އެއްވަރެއްގައި ހުރުމަކީ ދުވަހަކު ވެސް ވީކަމެއް ނޫނެވެ. ބެލިބެލުމުން އެނގުނީ ކަނޑޫދޫ މިރުސް އަވައްޓެރި ސްރީލަންކާގައި ހައްދައިގެން ގެނެސް މާލޭ ބާޒާރަށް "ފްލަޑް" ކޮށްލާފައިވާ ކަމެވެ. މިކަން ކޮށްފައިވަނީ އެ ގައުމުގެ ބޮޑު ކުންފުންޏަކުންނެވެ. މީގެ އަޑީގައި ތިބީ ސްރީލަންކާ ބަޔަކާއި ގުޅިފައިވާ ދިވެހިންނެވެ. އެމީހުން ކޮންމެ ދުވަހަކު ވެސް ސްރީލަންކާއިން ވައިގެ މަގުން ދަނީ ކަނޑޫދޫ މިރުސް ގެނެސް ވިއްކަމުންނެވެ.\nދިވެހި ދަނޑުވެރިންނަށް ބޮޑު ގެއްލުމެއް\nރާއްޖޭގައި އެންމެ ފުޅާކޮށް ދަނޑުވެރިކަން ކުރާ ގަމީރާ އާދަމް ބުނި ގޮތުގައި ކަނޑޫދޫ މިރުހުގެ އަގުދަށްވެފައި ވަނީ ލަންކާގައި ހައްދައިގެން އެ މިރުސް ގެނައުމުގެ ސަބަބުންނެވެ. މިއީ ދިވެހި ދަނޑުވެރިންނަށް ބަޔަކު ދިން ބޮޑު ދެރައެކެވެ.\n"މިއީ ވަރަށް ދެރަކަމެއް. ދިވެހި އުފެއްދުންތެރިންގެ މަސައްކަތުގައި އެއްވެސް އަގެއް ނެތް މިހާރަކު. މިކަން މިހެން ވެގެނެއް ނުވާނެ،" ގަމީރާ ބުންޏެވެ.\nމިއީ ވަރަށް ދެރަކަމެއް. ދިވެހި އުފެއްދުންތެރިންގެ މަސައްކަތުގައި އެއްވެސް އަގެއް ނެތް މިހާރަކު. މިކަން މިހެން ވެގެން ނުވާނެ\nގަމީރާ އާދަމް | ދަނޑުވެރިއެއް\nއޭނާ ބުނި ގޮތުގައި ދަނޑުވެރިންނަށް ވެސް ހަމަ އަގެއް ނުލިބެ އެވެ. އެހެން އޮތް އިރު ރާއްޖޭގައި އާއްމުކޮށް ހައްދާ ތަކެތި ބޭރުގައި ހައްދައިގެން ގެނެސް "ފްލަޑް" ކުރިޔަ ދީގެން ނުވާނެ އެވެ.\n"ދިވެހިން ހައްދާ ރާއްޖޭގައި ހެދޭ ތަކެތިން ބޮޑު ޑިއުޓީއެއް ނެގެން ޖެހޭ. އެ އެތެރެ ކުރުން ކޮންޓްރޯލް ކުރެވެން ޖެހޭ. އެހެން ނޫނީ މިކަމެއް ނުކުރެވޭނެ،" ގަމީރާ ބުންޏެވެ.\nރޯދަ މަހާ ރޯއްޖާ ދަނޑުވެރިކަން ކަނޑޫދޫ


Hageegee Haadhisaa : Badhunaseebu Loabiveriyaa - Vaguthu\nހަގީގީ ހާދިސާ : ބަދުނަސީބު ލޯބިވެރިޔާ\nމިއީ މިހާރު އުމުރުން 25 އަހަރުގެ ޒުވާނަކަށް ކުރިމަތިވި ހަގީގީ ހާދިސާ އެއްގެ މައްޗައް، އެމީހާގެ އަސްލު ނަން ބޭނުން ނުކޮށް "ވަގުތު" އަށް ދީފައިވާ މައުލޫމާތުގެ މައްޗައް ލިޔެފައިވާ ވާހަކައެވެ.\nސުނާއު އަށް އެންމެ ފުރަތަމަ އަންހެނެއް ދެކެ ލޯބިވެވުނީ ސީދާ ކޮން އުމުރެއްގައި ކަމެއް އޭނާ ހަނދާނެއް ނުހުރެއެވެ. ނަމަވެސް އެންމެ ކުޑައިރުން ފެށިގެން އެކުގައި ކުޅެން އުޅުނު އަންހެން ކުއްޖެއް ދެކެ އޭނާ އެންމެ ކުޑައިރުން ފެށިގެން ވަރަށް ގަޔާވެއެވެ. އުތުރުގެ ރަށަކަށް ނިސްބަތްވާ ސުނާއު ދިރިއުޅޭ ގޭގެ ކުރިމަތީގައި އުޅެނީ ޝައުފާއެވެ. އޭނާގެ ލޯބިވެރިޔާއެވެ.\nސުނާއު އޭނާގެ އަމިއްލަ ރަށަށް ގޮސް އުޅެނީ ވަރަށް މަދުންނެވެ. އެއީ އޭނާ ވިހެއިންސުރެ ދިރިއުޅެމުން އަންނަނީ މާލޭގައި ކަމަށް ވާތީއެވެ. ނަމަވެސް ރަށަށް ދާ ކޮންމެ ފަހަރަކުވެސް އޭނާ އުޅެނީ ޝައުފާ އާއި އެކީގައެވެ. ސުނާއު ހަނދާންވާ ގޮތުގައި އެމީހުން އެކަކު އަނެކަކަށް ގަޔާވާކަން އެނގުނީ ގްރޭޑް 4ގައި އުޅެނިކޮށެވެ. އޭރު ދެމީހުން އެކުގައި ކުޅެންގޮސް، ހަވީރު ހިނގާލަން ދެވުމުން އޭނާގެ ދުނިޔެ ރަން ވެގެންދާ ކަހަލައެވެ. ގްރޭޑް 4ގެ ޗުއްޓީ އަށް ރަށަށް ގޮސް ޝައުފާ އާއި އެކު ހޭދަކުރެވުނު އުފާވެރި ހަނދާންތަކާއި އެކު ސުނާއު އަނެއްކާވެސް އެނބުރި މާލެ ދާން ޖެހުނެވެ.\nމާލޭގައި އުޅުމަށް ފަހު ސުނާއުގެ ބައްޕަ ނިންމީ އިންޑިއާ އަށް ދިރިއުޅުން ބަދަލު ކުރާށެވެ. މިކަން ކުރަން ސުނާއު އެހައި ބޭނުމެއް ނުވިއެވެ. އެއީ ޝައުފާ އާއި ދުރަށް ދާން ޖެހޭތީއެވެ. އެކަމަކުވެސް އޭނާގެ އާއިލާ އާއިއެކު ސުނާއު އިންޑިއާ އަށް ދިރިއުޅުން ބަދަލުކުރިއެވެ. އެތަނުގައި އޭނާ ކިޔެވުމަށް ހާއްސަ އިސްކަމެއް ދެމުން ގެންދިޔަ ނަމަވެސް ޝައުފާ މަތިން އޭނާ އިންތިހާ އަށް ހަނދާންވެއެވެ. އިންޑިއާގައި އެއް އަހަރު ކިޔެވުމަށް ފަހު ޗުއްޓީ އަށް ސުނާއު އެނބުރި ރާއްޖެ އައެވެ. އިންޑިއާގެ ސްކޫލުން އަހަރީ ޗުއްޓީ ދިނީ ޖޫން މަހުގައި ކަމުން އެއީ ރާއްޖޭގެ ސްކޫލްތައް ބަންދުވާ ދުވަސްވަރެއް ނޫނެވެ. އެހެންނަމަވެސް ސުނާއު ދިޔައީ ޝައުފާ ކައިރިއަށް ދިއުމުގެ ބޭނުމުގައި އޭނާގެ ރަށަށެވެ.\nގޭ ކުރިމަތީގައި ޝައުފާ އުޅޭކަމުން ދިމާ ކުރާކަށް އެހައި އުނދަގުލެއް ނުވެއެވެ. އޭނާ ސްކޫލް ނިންމާލާފައި ހަވީރު ކޮންމެ ދުުވަހަކު ރައްޓެހި ކުދިންނާއި އެކު ކުޅެން ދަނީ ސުނާއުވެސް ގޮވައިގެންނެވެ. ޗުއްޓީ ހަމަވާން ކައިރިވެގެން އެނބުރި އިންޑިއާ އަށް ދާ ވާހަކަ ސުނާއު ގާތު އޭނާގެ ބައްޕަ ދެއްކުމުން ސުނާއު ބުނީ އެނބުރި އިންޑިއާ އަށް ދާން ބޭނުން ނުވާ ކަމަށާއި އެކޮޅުގައި ވަރަށް ފޫހިވާ ކަމަށެވެ. މިހެން ބުނުމުން ސުނާއުގެ ބައްޕަ އޭނާ ރަށަށް ބަދަލުކުރަން ނިންމިއެވެ. އެއީ އޭނާގެ ބައްޕަ ހިންގާ ކުންފުނީގެ މަސައްކަތްތައް އޭނާ އިންޑިއާގައި ހުރުމުން ކުރިއަށް ގެންދަން އުނދަގޫވާތީ އާއިވެސް އެކުގައެވެ.\nކޮންމެއަކަސް، ޝައުފާ އާއި އެއް ގްރޭޑަކަށް ސުނާއު ރަށު ސްކޫލަށް ވަނެވެ. އޭނާ ބޭނުން ކްލާހަކަށް ދެވެން އޮތް ނަމަވެސް ސުނާއު ނިންމީ ޝައުފާ އާއި ދެ ކުލާހަކަށް ދިއުމަށެވެ. އެއީ އޭނާގެ ކިޔެވުމަށް ބުރޫ އަރާފާނެތީއެވެ. ދުވަސްތައް ފާއިތުވަމުން ދިޔައިރު ދެމީހުންގެ ލޯބިވެސް ދިޔައީ އިތުރުވަމުންނެވެ. ގްރޭޑު 7ށް ސުނާއު ދިޔައިރު އޭނާ އާއި އެކު އުޅުނު ރައްޓެހިން ފޯނު ގެންގުޅެއެވެ. ނުވިތާކަށް ޝައުފާ އަތުގައިވެސް ފޯނެއް އޮވެއެވެ. މިހެންވުމުން ސުނާއުވެސް ގަސްތުކުރީ ފޯނެއް ހޯދާށެވެ. ނަމަވެސް އެކަމަށް އޭނާގެ މައިންބަފައިން ނުރުހޭނެކަން އެނގޭތީ އެކަން ކުރީ ވަގަށެވެ.\nރަހުމަތްތެރިއެއްގެ ފޯނެއް ނަގައި ޝައުފާ އާއި ވާހަކަ ދައްކަމުންގޮސް ދެމީހުން ރޭގަނޑު ބައްދަލު ކުރާ ހިސާބަށް ގޮސްފިއެވެ. ރޭގަނޑު އިޝާ ނަމާދަށް ގެއިން ނިކުމެފައި ސުނާއު ދަނީ ޝައުފާ ކައިރިއަށެވެ. ދެމީހުން ދިމާ ކޮށް ހަދަނީ އެރަށުގެ ހިތްގައިމު އަތިރިމަތީގައި އިންނަ ހޮޅުއައްޓަކުންނެވެ. މި ދެލޯބިވެރިން އެ ހޮޅުއަށީގައި ތިބޭ މަންޒަރު އަތިރިމަތިން ހިނގާފައި ދާ ބައެއް މުސްކުޅިފުރައިގެ މީހުންނަށް ފެނިގެން ސުނާއުގެ އާއިލާ މީހުންނަށް އެ ޙަބަރު ދިނެވެ.\nސުނާއުގެ އާއިލާ އަކީ ރަށުގެ ގަދަރުވެރި އާއިލާ އަކަށްވުމުން އެމީހުުންނަށް މި ވާހަކަ އަޑުއިވުމުން ވަރަށް ރުޅިއައެވެ. އަދި ސުނާއު އަށް ވިސްނުވައިދޭތޯ ވަރަށް މަސައްކަތް ކުރިއެވެ. ނަމަވެސް އެކަން ވާގޮތެއް ނުވިއެވެ. ސުނާއު އާއި ޝައުފާގެ ގުޅުން ދިޔައީ އެމީހުންގެ އުމުރާއި އެއްވަރަށް ހެދިބޮޑުވަމުންނެވެ.\nއޭގެ އެއް އަހަރު ފަހުން ދަންވަރު ގަޑީގައި ސުނާއު ގެއިން ނިކުމެގެން ޝައުފާ ކައިރިއަށް ދާއިރު، މިކަން ސުނާއު ގޭ މީހުންނަށްވެސް އެނގެއެވެ. ސުނާއު ހުއްޓުވަން އޭނާ ވަގަށް ގެންގުޅޭ ފޯނު އަތުލައި، އަރާ ފައިވާންތައް ފޮރުވައި ރޭގަނޑު ގޭ ދޮރު ތަޅުލާފައި ބެހެއްޓުމުންވެސް ސުނާއު ކޮންމެވެސް ގޮތަކަށް ޝައުފާ އާއި ދިމާ ކުރަން ދެއެވެ.\nމި މައްސަލަ ބޮޑުވެގެން ސުނާއުގެ މައިންބަފައިން ގަސްތުކުރީ އޭނާ އަނެއްކާވެސް މާލެ ބަދަލުކުރާށެވެ. ސުނާއު ގްރޭޑް 8 ނިމުނުތަނާ ވަގުތުން އެކަން ކުރިއެވެ. ނަމަވެސް ސުނާއު ފުރަން އޮތް ގަޑީގެ 30 މިނެޓު ކުރިންވެސް އޭނާގެ މައިންބަފައިން ޖެހުނީ ސުނާއު ނުފެނިގެން އުޅޭށެވެ. އެދުވަހަކީ ސުނާއު އަށް ޝައުފާ ފެނުނު އެންމެ ފަހު ދުވަހެވެ. ދެމީހުން އެކަކު އަނެކަކަށް ވަފާތެރިވާނޭ ކަމަށް ބުނެ އެންމެ ފަހުގެ ވެދުންތައް ކޮށްފައި ސުނާއު އެރަށުން ފުރައިފިއެވެ.\nމާލެ އައިސް ފޯނެއް ހޯދައިގެން ޝައުފާ އަށް ގުޅި ވަގުތު އޭނާ ހުރީ ވެއިޓިންގައެވެ. އެކަން މާބޮޑު މައްސަލައަކަށް ނުހަދައި ސުނާއު ހުރީ ޝައުފާ އެ ކޯލު ނިންމާފައި ގުޅަންދެންނެވެ. އެއްގަޑިއިރު ފާއިތުވުމުންވެސް ޝައުފާ ހަބަރެއް ނުވުމުން ސުނާއު އަނެއްކާވެސް އޭނާ އަށް ގުޅިއިރު ހުރީ ހަމަ ވެއިޓިންގައެވެ. ކުރާ މެސެޖުތަކަށް ރިޕްލައި އެއް ނާދެއެވެ. ނަމަވެސް ސުނާއު ދިޔައީ ހުއްްޓުމެއް ނެތި ޝައުފާ އަށް ގުޅަމުންނެވެ. އޭގެ5ވަރަކަށް ގަޑިއިރު ފަހުން ޝައުފާ އަށް ގުޅުމުން އޭނާ ކޮންމެވެސް ފިރިހެނަކާއި ކޮންފަރެންސް ހެދި ކަމަށް ސުނާއު ބުނެއެވެ. ނަމަވެސް ކޮންފަރެސް ހަދާފައި ވާހަކަ ދެއްކީ ޝައުފާ އެއް ނޫނެވެ. ސުނާއު އަށް ވުރެން މާބޮޑު ފިރިހެނެކެވެ.\n"އެ ފިރިހެން މީހާ ބުނީ ޝައުފާ އަށް ނުގުޅުމަށް. އަހަރެން އޭނާ ކިޔާ އެއްޗަކަށް އަޅާ ނުލާ ޝައު އަށް ގޮވަމުން ދިޔައީ. އެކަމު ޝައު ނުބުނޭ އެއްވެސް އެއްޗެއް. އޭރު އަހަންނަށް ހުރީ ރޮވިފަ. އަޑުންވެސް އިނގޭނެ ރޮވިފަކަން ހުރީ. އެންމެފަހުން އަހަންނަށް ކެތް ނުކުރެވިގެން ފޯނު ކަނޑާލީ" ސުނާއު ބުނެފައިވެއެވެ.\nސުނާއު ރަށުން ފުރުމާއި އެކު ޝައުފާ އެހެން ލޯބިވެރިޔަކު ހޯދައިފިއެވެ. ނަމަވެސް ސުނާއު އޭރުވެސް ޝައުފާ ދެކެ އިންތިހާ އަށް ލޯބިވެއެވެ. އޭގެ ފަހުން ޝައުފާ އެ މީހާ އާއި ރުޅިވެ އަނެއްކާވެސް އެނބުރި ސުނާއު ކައިރިއަށް އައެވެ. ނަމަވެސް ދުވަސްކޮޅަކު އުޅުމަށް ފަހު އޭނާ ސުނާއު ދޫކޮށްފައި ދިޔައީ ކީއްވެގެން ކަމެއް ޙުދު ސުނާއު އަކަށްވެސް ނޭނގެއެވެ. އެތައް އަންހެނުންތަކަކާއި ސުނާއު އެފަހުން ރައްޓެހިވި ނަމަވެސް ޝައުފާ މަތިން ހަނދާން ނައްތަލައެއް ނުލެވެއެވެ.\nޝައުފާ އޭގެ2ވަރަކަށް އަހަރު ފަހުން ސުނާއު ކައިރީ މައާފަށް އެދުނެވެ. ސުނާއު އަށް އަޑުއިވިފައި އޮތް ގޮތުން ޝައުފާ އޭރު އުޅެނީ ރަށު ތެރޭގައި މަސްތުވާތަކެތި ބޭނުންކުރާ މީހަކާއި ލޯބީގެ ގޮތުން ގުޅިިގެންނެވެ. އަދި އޭގެ ދުވަސްކޮޅެއް ފަހުން ޝައުފާ ވަނީ އެހެން މީހަކާއި ކައިވެނިވެސް ކޮށްފައެވެ.\nސުނާއި އެ ދުވަހު ރަށުން ފޭބި ގޮތަށް އަދިވެސް އޭނާގެ އަމިއްލަ ރަށަކަށް ނުދެއެވެ. މިހާރު އެތައް އަހަރެއް މިވަނީ ފާއިތުވެގެން ގޮސްފައެވެ.\nމިހާރު ޝައުފާ އަކީ ދީންވެރި، ފަސް ވަގުތު ނަމާދު ކުރާ އަންހެނެއް ކަމަށް ސުނާއު ބުނެއެވެ. އެ ދެމީހުން މިހާރު ވާހަކަ އެއް ނުދައްކައެވެ. ސުނާއު ޝައުފާ އަށް ފަހު އަތުގެ އިނގިލިތަކުން ގުނައި އަދަދު ނުކުރެވޭހާ އަންހެނުންނާއި ރައްޓެހިވި ނަމަވެސް ޝައުފާ ދެކެ ވެވުނު ލޯބި އެހެން މީހަކު ދެކެ ނުވެވެއެވެ.\nއެއީ ކީއްވެގެންތޯ ސުނާއު އޭނާގެ ރައްޓެހިން ކައިރީ ވަރަށް ސުވާލު އުފައްދައެވެ. ލޯބި ވެވޭނީ އެންމެ މީހަކު ދެކެ ހެއްޔެވެ؟ ޝައުފާ ސުނާއު އަށް ގެއްލުމުން އޭނާ އަށް އެހެން މީހަކާއި އެކު އުފަލުގައި ނޫޅެވޭނެ ހެއްޔެވެ؟ އަދި މިހައިތަނަށް ސުނާއު އަށް ޝައުފާ ނޫން މީހަކާއި އެކު އުފަލުގައި އުޅެވިފައެއް ނެތެވެ. ސުނާއު ދެކޭ ގޮތުގައި އޭނާ އަކީ މި ދުނިޔެމަތީގައި ތިބި ބަދުނަސީބު ލޯބިވެރިންގެ ތެރެއިން މީހެކެވެ. ސުނާއުގެ މުޅި އުމުރު އޭނާ ހޭދަ ކުރަން ޖެހޭނީ އެފަދަ ގޮތަކަށް ކަމަށް އޭނާ ދެކެއެވެ. އެ ދެމީހުން ބައްދަލު ކޮށް ހެދި ހޮޅުއަށިވެސް މިހާރު ނެތެވެ. ރަށް ގިރުމުގެ ހާދިސާގައި އެތަން ވަނީ އެއްކޮށް ގިރިގެން ގޮސްފައެވެ. ޝައުފާ އާއި ސުނާއުގެ ލޯބީގެ ރަމްޒު ގިރިގެން ދިޔަ ފަދައިން އެމީހުން ވި ލޯބިވެސް ވަނީ ގިރިގެން ގޮސްފައެވެ. ސުނާއު އަށް އުފާވެރި ދިރިއުޅުމެއް އުޅެވޭނެ ގޮތެއް ހަމަ ނެތީ ހެއްޔެވެ؟\nޑިސެމްބަރު 6, 2019 19:10\nކޮބާ ތަމެންނަށް ފެނޭތޭ ފެނޭދޯ ފެނޭތޭ ފެނޭދޯ ފެނޭތޭ ފެނޭދޯ. ގެޓް ދަ ޕޮއިންޓް. ގުޑް ގުޑް...\nޑިސެމްބަރު 6, 2019 19:11\nމަޟާ އިންނަން ވީނު! އޭރަށް އޭނަ މަތިން ހަނދާންނެތޭ ވަރަށް ލޯބި ދޭނަން. 💯\nތަމެން ބުނާ ފަސޭހަ އުސޫލުން ތިޔާ ކަން ކުރެވެން ނޯންނާނެއޭ ތަމެން އުޅޭ ގެދޮރަށް ދަންދެން ލޯން ނަގައިގެން އުޅެނީ އެމެންނާއި އެކުވެގެންނޭ ތަމެން ދެން މަހަށްދޭބަލަ މަހަށް މަހަށް ދޭބަލަ...\nޑިސެމްބަރު 6, 2019 23:06


Ibu vadaigathumun emme bodu foari eh negee Gaddhoo In | Mihaaru\nއިބޫ އަށް މިރޭ ގައްދޫ އިން މަރުހަބާ ދަންނަވަނީ. - ފޮޓޯ: އެމްޑީޕީ\n01 ސެޕްޓެމްބަރ 2018 - 22:25\nއިދިކޮޅު ކޯލިޝަންގެ ރިޔާސީ ކެންޑިޑޭޓު، އިބްރާހިމް މުހައްމަދު ސޯލިހް (އިބޫ) މިއަދު ގދ. ގައްދު އަށް ވަޑައިގަތުމުން، އިދިކޮޅު ސަޕޯޓަރުން މިރޭ ހޫނު މަރުހަބާއެއް ދަންނަވައިފި އެވެ. މިއީ، މި މަހުގެ 23 ގައި ބާއްވާ ރިޔާސީ އިންތިހާބުގެ ކެމްޕެއިނަށް އިބޫ ރަށަކަށް ވަޑައިގަތުމުން މިހާ ބޮޑު ފޯރިއެއް ނެގި އެއް ރަށެވެ.\nގއ. އަދި ގދ. އަތޮޅުގެ ރަށްތަކަށް އިބޫ ކުރައްވަމުން ގެންދަވާ ހަތަރު ދުވަހުގެ ދަތުރުގައި، އިބޫ މިހާތަނަށް ވަނީ ގައްދުއާ އެކު، ނުވަ ރަށަކަށް ވަޑައިގެންފަ އެވެ. އެ ރަށްތަކުގެ ތެރެއިން އެންމެ ބޮޑު ތަރުހީބެއް އަދި އާދަޔާ ހިލާފު ފޯރިއެއް ނެގީ ވެސް ގައްދޫގައި ތިބި އިދިކޮޅު ސަޕޯޓަރުންނެވެ.\nއިބޫ އަށް މިރޭ ގައްދޫ ވަޑައިގެން ދެ ޒުވާނަކާއެކު ސެލްފީއެއް ނަންގަވަނީ. - ފޮޓޯ: އެމްޑީޕީ\nއެމްޑީޕީގެ ބޮޑު ތާއީދެއް އޮންނަ ގައްދު އަށް އިބޫ ވަޑައިގަތުމުން، އެ ރަށުގެ ގިނަ ބަޔަކު ދިގު ސަފެއް ހެދިއިރު، އެމީހުންނާ ސަލާމް ކުރައްވަން އިބޫ ބައިގަޑި އިރަށް ވުރެ ގިނައިރު ހޭދަ ކުރެއްވި އެވެ. އެ ރަށުގެ އިދިކޮޅު ސަޕޯޓަރުން އިބޫ އަށް ދެންނެވީ ވެސް ރަތް ދޫލައިގެ މަރުހަބާ އެކެވެ.\nއިބޫ، އިދިކޮޅު ސަޕޯޓަރުންނާ ސަލާމް ކުރައްވަމުން ގެންދެވިއިރު، އެންމެ ބޮޑު ފޯރިއެއް ނެގި އެއް ބަޔަކީ ރަށުގެ ޒުވާނުންނެވެ. އެގޮތުން، "އިބޫ ހޮޕް ހޮޕް"، "އިބޫ އަށް ތާއީދު"، "އިބޫ ހޮވާނަން" މިފަދަ އެކިއެކި ޝުއޫރުތައް ފާޅުކުރި އެވެ. ސަލާންކޮށް ނިމެންދެން، އެ ޝުއޫރުތައް ފާޅުކުރަމުން ދިޔަ އެވެ.\nއިބޫ ވަނީ ގައްދު އަށް ވަޑައިގެން، އެ ރަށުގައި ދެ ޖަގަހައެއް ހުޅުއްވައި ދެއްވައިފަ އެވެ. އަދި އިދިކޮޅު ކޯލިޝަންގެ ބޮޑު ޖަލްސާއެއް މިރޭ ގައްދޫގައި ބޭއްވުމަށް ވަނީ ހަމަޖެހިފަ އެވެ.\nއިބޫ މިރޭ، އިދިކޮޅު ކޯލިޝަންގެ ޖަގަހައެއް ހުޅުއްވައިދެއްވަނީ. - ފޮޓޯ: އެމްޑީޕީ\n"މިހާރު" އާ ވާހަކަ ދައްކަވަމުން، ގައްދު އަށް އުފަން އަދި އިލެކްޝަންސް ކޮމިޝަން (އީސީ) އިން ގޮނޑި ގެއްލުނު ކަމަށް ކަނޑައެޅި މަޑުއްވަރީ ދާއިރާގެ މެމްބަރު އަހުމަދު އަމީތު ވިދާޅުވީ، ގައްދޫ ރައްޔިތުން ރައީސް އަބްދުﷲ ޔާމީނަށް ތާއީދު ނުކުރަނީ ރައްޔިތުންނަށް އަނިޔާވެރި ވަމުންދާތީ ކަމަށެވެ. އަދި އެ ގައްދޫގެ ރައްޔިތުން ތިބީ ބަދަލަކަށް ބޭނުން ވެފައި ކަމަށް ވެސް އިބޫ ވިދާޅުވި އެވެ.\nއޭނާ ވިދާޅުވި ގޮތުގައި، ގައްދޫގެ ބޮޑު އަޣުލަބިއްޔަތެއް އިދިކޮޅު ކޯލިޝަނަށް ލިބޭނެ އެވެ. އަދި އިބޫ އަށް މަރުހަބާ ދަންނަވަން ނުކުތް މީހުންގެ ތެރޭގައި ސިވިލް ސާވިސް ވަޒީފާ އާއި ސަރުކާރުގެ ކުންފުނިތަކުގައި މަސައްކަތް ކުރާ މުވައްޒަފުން ވެސް ހިމެނޭ ކަމަށް އޭނާ ވިދާޅުވި އެވެ.\nއިބޫ މިއަދު ކޮލަމާފުއްޓަށް ވަޑައިގެން، އެ ރަށުގެ އުޅޭ އަންހެނަކާ ސަލާމް ކުރައްވަނީ. - ފޮޓޯ: އެމްޑީޕީ\nގައްދޫ އިން އިބޫ އަށް ދެންނެވި ހޫނު މަރުހަބާ އިދިކޮޅު ކޯލިޝަންގެ އިސް ބޭފުޅުން ސިފަ ކުރެއްވީ "ވަރަށް ސަޅި" ކަމެއްގެ ގޮތުގަ އެވެ. އެގޮތުން، އެންމެ ފުރިހަމައަށް އިބޫ އަށް މަރުހަބާ ދެންނެވި އެއް ރަށަށް ގައްދޫ ވެގެންދާނެ ކަމަށް ވެސް އިދިކޮޅު ބައެއް މެމްބަރުން ވިދާޅުވި އެވެ.\nރިޔާސީ އިންތިޚާބުގެ ކެމްޕެއިނަށް 22 ދުވަހަށް ވެފައިވަނިކޮށް، އިބޫ ގއ. އަދި ގދ. އަތޮޅަށް ކުރައްވާ ކެމްޕެއިން ދަތުރުގައި އޭނާ ގައްދޫ އަށް ވަޑައިގެންނެވީ ގއ. ކަނޑުހުޅުދޫގެ އިދިކޮޅު ސަޕޯޓަރުންނާ ބައްދަލު ކުރެއްވުމަށް ފަހު އެވެ. އެ ރަށުން ވެސް އިބޫ އަށް ހޫނު މަރުހަބާއެއް ދެންނެވި އެވެ.\nއެމްޑީޕީ ގދ. އަތޮޅު އިދިކޮޅު ފަރާތްތައް އަދާލަތު ޕާޓީ ޖުމްހޫރީ ޕާޓީ ގދ. ގައްދޫ ރައީސް އިބްރާހިމް މުހައްމަދު ސޯލިހް\n31 ކޮމެންޓް, 440 ރިއެކްޝަންސް\nބަކުރުބޭ ތިބުނުއްވި ކަންތައްތައް ހުރީ ނިމިފަތޯ އަމިއްލަޔަށް ބައްލަވާ ލެއްވުން ކީތޯ؟\nއެއީ ގައްދޫ އެމްޕީ ރަޝީދު ދެކެ ހިތްހަމަނުޖެހިގެން ބަޔަކުދިން ވޯޓްތަކަކާއެކު.\nމިހާރު ގައްދޫ މީހުނަށް ވިސްނިއްޖެ. އެހެން މީހުންވެސް ގައްދޫ މީހުން އުޅޭހެން އުޅެބަލަ.\nދެން ގައްދޫ ރައޔިތުންނަށް ތަަރައްޤީ ފެންނާނީ ހުވަފެނުން ހާދަ ޝުކުރުވެރި ނުވާ ބައެކޭ?\nގައްދޫ އެމްޑީޕީ ސަޕޯޓަރުން ޖަވާބްދީބަލަ ، ގައްދޫ ފެނާއި ނަރުދަމާ އެޅީ ކޮންސަރކާރަކުން ، ބީއެމް އެލް ބްރާންޗާއި އައިސްޕްލާންޓް އަޅާދިނީ ކޮންސަރުކާރަކުން ، މަދަރާއި މިސްކިތް ހައްދަވާ ދެއްވީ ކޮންސަރުކާރަކުން ، ޒުވާނުން ކުޅިވަރު ކުޅޭނެ ސަރަހައްދެއް ހައްދަވާ ދެއްވާ އެސްޓީ އޯ ބޭސް ފިހާރައެއް ހުޅުވާ ބޭސްލިބޭނެ ގޮތް ހައްދަވާ ދެއްވީ ކޮންސަރުކާރަކުން ، ގައްދޫ ވަށާގެން ރިވެޓްމެންޓް ޖަހާ ސްކޫލްގެ އާއިމާރާތެއް3ބުރިއަށް ހައްދަވާ ދެއްވީ ކޮންސަރުކާރަކުން ، ޖަވާބަކީ ރައީސް ޔާމީނުގެ ސަރުކާރުންނޭ ، އެމްޑީޕީން ފީ އިލޮއްޓެއްވެސް ނެތް ގައދޫގެ ތަރައްގީ އަށް ޖަހާދީފައި ، ދެން ވޯޓް ދޭންވީ ފަރާތް މިއޮތީ އެގެން\nރައްޔިތު މީހާބޭނުންވަނީކީ ކޮންކްރީޓް ތަރައްޤީއެއްނޫން. އަދުލް އިންސާފަށް ލޯބިކުރާ، ވައްކަން ނުކުރާ އަދި ރައްޔިތު ދެކެ ލޯބިވާ ވެރިއެއް\nޔާމިނުއަށް ވޯޓެއް ނުދޭނަން\nގައްދޫ ހަބޭސް... ދަރުބާރުގެ ފެކްޝަން ވޯޓުން ތަޅާ ބަލި ކުރާނަން..\nކީއްކުރަންބާ ތިނަދޫ މީހުން ގައްދޫ އަށް މިއަދު އައީ. މާވެއްދޫ އެއަޕޯރޓް ހުއްޓުވީ ތިނަދޫ ގަސަމް އާއި ނާޒިމު އަދި ރަޝާދު އަޑީގައި ތިބެގެން ރައީސް ނަޝީދު ލައްވާ. މިއީ ދޮގެއްތޯ ރައީސް ނަޝީދުކުރެން އައްސަވާ. އަދި ޒާހިރު އާދަމް ކުރެން އައްސަވާ.\nގައްދޫ އަކީ ނިސްބަތުން ގދ.ތިނަދުއަށްވުރެ މާބޮޑަށްވެސް ހޭލުންތެރި ރަށެއް. ޔަހޫދީ ސިފަ ގައްދޫގައި ޕްރޮމޯޓްކުރަން ދަތިވާނެ.\nގައްދޫ ރައްޔިތުންނަށް ވަރަށް ސާފުކޮށް މިހާރު އިނގޭނެ އިތުބާރުކުރަންވީ ކޮން ކެންޑިޑޭޓަކަށް ކަން. އެއްކޮޅުގައި ވައުދުވާ މީހެއް. އަނެއްކޮޅުގައި ޔަޤީނުންވެސް ވާ ވައުދު ފުއްދައިދޭ މީހެއް.\nއިބޫވެސް ވިދާޅުވީ ޒާހިރުބެޔޯ އެއަޕޯޓް ނިންމާނީ. އަމީތު ވީތަނެއްވެސް ނޭގިގެން މަޑުއްވަރީ ޕިންކް ކުދިން އެބައުޅޭ. ޑީލްހަދައިގެން އެކުދިންނަށްވެސް ކޮންމެވެސް އެއްޗެއް ދޭނވާނެތާ.


India sifain beyru kurevey dhuvahakun Yameen ah ghaazee ge lagabu haqquvaane: Shareef\nކުރީގެ ރައީސް ޔާމީން އަބްދުލްގައްޔޫމް ފުލުހަށް ހާޒިރުވުމަށްފަހު ސަޕޯޓަރުންނާއި މީޑިއާ އާއި ބައްދަލުކުރެއްވުން --- އަވަސް ފައިލް ފޮޓޯ\nރާއްޖޭގައި ތިބި އިންޑިއާ ސިފައިން ބޭރުކުރެވުނު ދުވަހަކުން ކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ޣާޒީއެއްގެ ލަގަބު ހައްގުވާނެ ކަމަށް ކުރީގެ ޑިފެންސް މިނިސްޓަރު އަދި ޕީއެންސީގެ ޕީޖީ ގުރޫޕްގެ ލީޑަރު އާދަމް ޝަރީފް އުމަރު ވިދާޅުވެއްޖެ އެވެ.\nއާދަމް ޝަރީފް އުމަރު މިހެން ވިދާޅުވީ ރައީސް ޔާމީން އިސްވެ ހުންނަވާ ކުރިއަށް ގެންދަވާ "އިންޑިއާ އައުޓް" ކެމްްޕެއިނާއި ގުޅިގެން އެމަނިކުފާނު ހައްޔަރު ކުުރުމަށް އެމްޑީޕީގެ ޗެއާޕާސަން ހަސަން ލަތީފް ގޮވާލެއްވުމާއި ގުޅިގެންނެވެ. ހަސަން ވިދާޅުވީ "އިންޑިއާ އައުޓް" ކެމްްޕެއިން އަމާޒުކޮށްފައި ވަނީ ރާއްޖޭގައި ތިބި އިންޑިއާގެ ހިދުމަތްތެރިންނާ ދެކޮޅަށް ކަމަށެވެ. އަދި ގައުމުގެ ސަލާމަތަށް ނުރައްކާ ހުރި ވާހަކަތަކެއް ރައީސް ޔާމީން ދައްކަވަމުން ގެންދަވާ ކަމަށް ވިދާޅުވެ އެމަނިކުފާނު ހައްޔަރު ކުރެއްވުމަށް ހަސަން ގޮވާލެއްވިއެވެ.\nޔާމީންގެ މައްސަލަ މަޖިލީހުން ބަލަން ޖެހޭ ކަމަށްވެސް ވިދާޅުވިއެވެ.\n"ލަސްނުކޮށް ރައީސް ޔާމީން ހިފާ ހައްޔަރުކުރަން ޖެހޭ، މި ގައުމުގެ ސަލާމަތަށް ނުރައްކާ ހުރި ވާހަކަ ތަކެއް މިހާރު ރައީސް ޔާމީން ދައްކަވަމުން އެ ގެންދަވަނީ،" ކޮމަންޑޫގައި އޮތް ޖަލްސާއެއްގައި ހަސަން ވިދާޅުވިއެވެ.\nއެކަމަށް އިޝާރާތް ކުރައްވާ އާދަމް ޝަރީފް އުމަރު ވިދާޅުވީ އިންޑިއާ ސިފައިން ތިބުމާ ދެކޮޅަށް ވަކާލާތު ކުރެއްވުމަކީ ރައީސް ޔާމީން ހައްޔަރު ކުރަން ޖެހޭ ކަމެއް ނޫން ކަމަށެވެ. އަދި ރާއްޖޭގައި ތިބި އިންޑިއާ ސިފައިން ބޭރުކުރެވުނު ދުވަހަކުން ކުރީގެ ރައީސް އަބްދުﷲ ޔާމީން އަބްދުލްގައްޔޫމަށް ޣާޒީއެއްގެ ލަގަބު ހައްގުވާނެ ކަމަށް ވިދާޅުވިއެވެ.\n"ހައްޔަރު ކުރަންވީ ހީލަތްތެރިކޮށް ޓެކްސްޓް ފޮތްތަކުން ގުރުއާނުގެ އާޔަތްތައް އުނިކުރަން އެންގި މީހުން،" ހަސަން ލަތީފަށް ރައްދު ދެއްވާ ޝަރީފް ވިދާޅުވިއެވެ.\nރައީސް އަބްދުﷲ ޔާމީން އާދަމް ޝަރީފު އުމަރު ހަސަން ލަތީފް + ދިވެހި އިންޑިއާގެ ގުޅުން\nރާއްޖޭގެ މިނިވަން ކަަމަށް އިންޑިއާ މުހިންމު: ހަސަން


vnews - Iraq aai Iran gulhey sarahahdhah ai binhelumugai 135 meehun maruvejje.\nއިރާނާއި އިރާގުގެ ބޯޑަރު ސަރަހައްދަށް އައި ބިންހެލުމުގައި 135 މީހުން މަރުވެއްޖެ\nބިންހެލުމުގައި ހަލަބްޖާގެ ފިހާރައަކަށް ގެއްލުންވެފައި - ފޮޓޯ: ރޮއިޓަސް\nއިރާންއާއި އިރާގުގެ ބޯޑަރު ގުޅޭ ސަހަރައްދަށް 7.3 މެގްނިޓިއުޑްގެ ބާރު މިނުގައި އައި ބިންހެލުމެއްގައި 135 މީހުން މަރުވެއްޖެ އެވެ. އަދި 100 އަށް ވުރެ ގިނަ މީހުންނަށް އެކިވަރުގެ އަނިޔާތައް ލިބިފައިވާ ކަަމަށްވެސް ރިޕޯޓްތައް ބުނެ އެވެ.\nއިރާންގެ ހުޅަނގުން ކަރްމަންޝާހު ޕްރޮވިންސުގައި އެކަނިވެސް 129 މީހުން މަރުވި ކަމަށް އެ ގައުމުގެ އޮފިޝަލަކާ ހަވާލާދީ ސްޓޭޓް މީޑިއާއިން ބުނެ އެވެ. އަދި އިރާގުން ހަ މީހަކު މަރުވެފައިވާކަން ކަށަވަރުވެފައިވާއިރު މަރުވި މީހުންގެ އަދަދު އިތުރުވާނެ ކަމަށް ބެލެވެ އެވެ.\nބާރުގަދަ މިބިންހެލުމުގެ ސަބަބުން ފަހުން އެރި ލޮޅުންތަކާއި އެކު އާންމުން ވަނީ ހާސްކަމެއްގެ ތެރެއަށް ވެއްޓި ރައްކާތެރިކަން ހޯދުމުގެ ގޮތުން އެމީހުންގެ ގެތަށް ދޫކޮށް މަގުމައްޗަށް ނިކުމެފަ އެވެ. އަދި އިރާގުގެ ވެރިރަށް ބަގްދާދުގެ މިސްކިތްތަކުން ގެންދަނީ ލައުޑް ސްފީކަރު ބޭނުންކޮށްގެން ދުއާތަކުގެ އަޑު އިއްވަމުންނެވެ.\nރައްކާތެރިކަން ހޯދުމުގެ ގޮތުން ބަޤްދާދުގެ ބައެއް މީހުން ގެތަކުން ނިކުމެ މަގުމަތީގައި - ފޮޓޯ: ރޮއިޓަސް\nބިންހެލުމުގެ ސަބަބުން އެންމެ ބޮޑު ގެއްލުމެއް ލިބުނީ ސަރްޕޯލް-އީ ޒަހަބް ޓައުންގެ މީހުންނަށެވެ. އެއީ އިރާނުގެ ބޯޑަރާއި 10 މޭލު ދުރުގައިވާ ސަރަހައްދެކެވެ.\nއިރާނުގެ އޮފިޝަލަކާ ހަވާދީ އެ ގައުމުގެ ގައުމީ ޓީވީން ބުނީ ސަރްޕޯލް-އީ ޒަހަބް ޓައުންގެ މައި ދެ ހޮސްޕިޓަލުވެސް ވަނީ ބިންހެލުމުގެ ސަބަބުން ވަރަށް ބޮޑަށް ހަލާކުވެފައި ކަމަށެވެ. އެހެންކަމުން އަނިޔާ ލިބުނު މީހުންނަށް ފަރުވާ ދިނުމުގައި ބޮޑެތި ދަތިތަކެއް ކުރިމަތިވެފައިވާ ކަމަށެވެ.\nއިރާންގެ ރެޑްކްރެސެންޓުން ބުނީ މިހާތަނަށް އައް ވިލެޖަކަށް ގެއްލުން ލިބުނު ކަމުގެ ރިޕޯޓް ލިބިފައިވާ ކަމަށެވެ. މި ގެއްލުންތަކުގެ ސަބަބުން އިރާނުގެ މުވާސަލާތީ ގުޅުމުގެ ނިޒާމަށްވެސް ވަނީ ވަރަށް ބޮޑަށް ބުރޫއަރާފަ އެވެ.\nބިންހެލުމުގައި ބިންގަނޑު ކަނޑައިގެން ގޮސްފައިވާ ސަރަހައްދުތަކުގައި މިހާރުވެސް މީހުން ސަލާމަތް ކުރުމުގެ މަސައްކަތުގައި ހަރަކާތްތެރިވާ ޓީމުންތައް ގެންދަނީ ހަރަކާތްތެރިވަމުންނެވެ.\nއިރާގަށް ބަލާއިރު އެންމެ ބޮޑު ގެއްލުމެއް ލިބިފައިވަނީ ޑަރްބަންދިހާން ޓައުން އަށެވެ. އެއީ ކުރުދިސްތާން ރީޖަނުގެ އިރުން 47 މޭލު ދުރުގައިވާ ސުލެއިމާނިއްޔާ ސިޓީ ހިމެނޭ ސަރަހައްދެވެ.\nމި ބިން ހެލުން އައިސްފައިވަނީ ހަލަބްޖާގެ ހުޅަނގު ދެކުނުން 19 މޭލު ދުރަށް އިރާންގެ ބޯޑަރާއި އިރާގު ގުޅޭ ހިސާބަށް ކަމަށް އެމެރިކާގެ ޖިއޮލޮޖިކަލް ސާވޭއިން ދައްކަ އެވެ. މި ބިންހެލުން އުފެދިފައިވަނީ 21 މޭލު އަޑިން ކަމަށްވާތީ ތުރުކީއާއި އިސްރާއީލް އަދި ކުވެއިތަށްވެސް ލޮޅުންތަކުގެ އަސަރު ކުރި އެވެ.


AFC Cup : Maziya ah dhe million rufiyaa ah vure bodu gellumeh | Mihaaru\nއޭއެފްސީ ކަޕް: މާޒިޔާ އަށް ދެ މިލިއަން ރުފިޔާ އަށް ވުރެ ބޮޑު ގެއްލުމެއް\nއޭއެފްސީ ކަޕްގައި މާޒިޔާގެ އަސަދުﷲ (ވ) އަބަހާނީ ކުޅުންތެރިއަކު ކައިރިން ބޯޅަ ހިފައިގެންދަނީ--. ފޮޓޯ:ނިޝާން އަލީ/މިހާރު\n13 ސެޕްޓެމްބަރ 2020 - 13:55\nމާޒިޔާ އިން މި އަހަރުގެ އޭއެފްސީ ކަޕާ ކުރިމަތިލީ ވަރަށް ރަނގަޅު ތައްޔާރީތަކަކާ އެކީ އެވެ. އެ ޓީމުން ވަނީ ކޮލިފައިން ބުރުގައި ބަންގްލަދޭޝްގެ ޑާކާ އަބަހާނީ އާއި ސަރަހައްދުގެ ގަދަބާރު އިންޑިއާގެ ބެންގަލޫރު އެފްސީ ކަޓުވާލައި މުބާރާތުގެ ގްރޫޕް ސްޓޭޖުން ފުރުސަތު ހޯދައިފަ އެވެ. ގްރޫޕް ސްޓޭޖުގެ ފުރަތަމަ މެޗުގައި ރަށުން ބޭރުގައި އިންޑިއާގެ ޗެންނާއީ ސިޓީއާ 2-2 އިން އެއްވަރުވި މެޗު ކުޅުނު ފަހުން އޭއެފްސީން މުބާރާތް މެދުކަނޑާލީ އެވެ. އެއީ ކޮވިޑް-19 ހަލުވިކަމާ އެކު ފެތުރެމުންދާތީ އެވެ.\nއޭއެފްސީން ކްލަބްތަކާއި މެމްބަރު އެސޯސިއޭޝަންތަކާ އެކީ ބޭއްވި ބައްދަލުވުމަށް ފަހު މުބާރާތް ސެންޓްރަލައިޒްކޮށް ކުރިއަށް ގެންދަން ރޭވި އެވެ. އެ ގޮތުން ދެކުނު އޭޝިއާ ސަރަހައްދުގެ ގްރޫޕްގެ މެޗުތައް ހޯސްޓް ކުރަން ރާއްޖޭން ބިޑްކޮށް އެ ފުރުސަތު ހޯދި އެވެ. ރާއްޖޭގައި އަންނަ މަހު 23 އިން ނޮވެމްބަރު ހަތަރަަށް މެޗުތައް ކުޅެން ރާވައި ޝެޑިއުލް ވެސް އާންމުކުރުމަށް ފަހު އޭއެފްސީން މިދިޔަ ބުރާސްފަތި ދުވަހަކު ބޭއްވި އެ ފެޑެރޭޝަނުގެ ހިންގާ ކޮމިޓީގެ ބައްދަލުވުމަކަށް ފަހު ނިންމީ މުބާރާތް ކެންސަލްކުރާށެވެ. އެއީ ބައެއް ގްރޫޕްތަކުގެ މެޗުތައް ހޯސްޓްކުރާނެ ގައުމެއް ނުލިބުމުންނެވެ.\nAFC Cup cancel koffi\nއޭއެފްސީ ކަޕް ކެންސަލްކުރަން ނިންމިއިރު މި ސަރަހައްދުން މުބާރާތަށް ޕްރެކްޓިސް ފަށާފައިވާ ހަމައެކަނި ކްލަބަކީ މާޒިޔާ އެވެ. އެ ޓީމުން ޕްރެކްޓިސް ފެށީ ކުޅުންތެރިންނަށް ދޭން ޖެހޭ އެޑްވާންސް ފައިސާ ހަމަޖައްސައިދީ އާ ކޯޗަކަށް މުހައްމަދު ނިޒާމް (ނިޒާމްބެ) ވެސް ގެނެސްގެންނެވެ. ވަރަށް ރަނގަޅު ތައްޔާރީތަކަކާ އެކު މާޒިޔާ އިން އުއްމީދާ އެކު މަސައްކަތްކުރަނިކޮށް ހުރިހާ ކަމެއް ބަދަލުވީ މުބާރާތް ކެންސަލްވުމުންނެވެ.\n"ފުޓްބޯޅައިގެ ހަރަދަކީ މި ވަގުތަށް ބަލާއިރު މާޒިޔާ އިން ގެއްލުމުގައި ކުރާ ކަމެއް. މިކަމަށް އޮންނަ ޝައުގުވެރިކަމެއްގެ ބޮޑުކަމުން ކްލަބުން މާ ބޮޑު ބަދަލެއް ލިބޭތީ ކުރާ ކަމެއް ނޫން. އެ ވިސްނުމުގައި އޭއެފްސީ ކަޕަށް ވަރަށް ހަރަދުކޮށްގެން ވަރަށް ވަރުގަދަ އަށް ތައްޔާރުވެގެން ޕްރެކްޓިސް ފަށާފައި އޮއްވާ މުބާރާތް ކެންސަލް މިވީ. މިއީ ފޫނުބެއްދޭނެ ގެއްލުމެއް،" މާޒިޔާގެ ޖެނެރަލް ސެކްރެޓަރީ އަބްދުލްވައްހާބް (ވައްކޭ) މިއަދު "މިހާރަ"ށް ވިދާޅުވި އެވެ.\n"ހަގީގަތުގައި އޭއެފްސީ ކަޕް ކެންސަލްކުރުމުން މާޒިޔާ އަށް މާލީ ގޮތުން ބަލާއިރު2މިލިއަނަށް ވުރެ ބޮޑު ގެއްލުމެއް މިވީ،"\nމާޒިޔާ އިން މި ފަހަރުގެ އޭއެފްސީ ކަޕަށް ތައްޔާރުވީ ގްރޫޕް ސްޓޭޖު ފަަހަނައަޅައި ދެވޭ ވަރުގެ ޓީމެއް އެކުލަވާލައިގެންނެވެ. ބިދޭސީ ކުޅުންތެރިން ޓީމަށް ގެނައުމުގައި ވެސް ބެލީ އެ ފެންވަރު ހުރި ކުޅުންތެރިން ގެންނާށެވެ. އޭއެފްސީ ކަޕަށް ހާއްސަކޮށް ވިސްނައިގެން އެ ކުޅުންތެރިންގެ ކޮންޓްރެކްޓް ހަދައި ހުރިހާ ކަމެއް ކޮށް މުބާރާތް ކެންސަލްކުރަން ޖެހުމުން މިހާރު އެ ކުޅުންތެރިންނާ ވާހަކަ ދައްކައިގެން ހައްލުތަކެއް ހޯދަން މަސައްކަތްކުރާ ކަމަށް ވައްހާބު ވިދާޅުވި އެވެ.\n"މި އޮތީ މާލީ ގޮތުން ބަލާއިރު އަދަވަޅަކަަށް ވެއްޓިފައި. މިކަމުން އަރައިގަންނަން ކްލަބްގެ ޗެއާމަން އަހުމަދު ސާޖިދު ވެސް ވަރަށް ބޮޑު އެއްބާރުލުމެއް އެބަދެއްވާ. ދެން އެފްއޭއެމްގެ ރައީސް ބައްސާމް އަދީލް ޖަލީލް ވެސް އެހީތެރިވެދެއްވާ. ސްޕޯޓްސް މިނިސްޓަރު އަހުމަދު މަހުލޫފް ވެސް އަޅުގަނޑުމެންނާ ވަނީ ބައްދަލުކަރައްވާފައި،" ވައްހާބު ވިދާޅުވި އެވެ.\nބަދަލު ހޯދަން އޭއެފްސީ އަށް ސިޓީ އެއް\nއޭއެފްސީ ކަޕްގެ ސެންޓްރަލައިޒްކޮށް ބާއްވަން ޕްލޭން ކުރިއިރު އޭއެފްސީން ކްލަބްތަކަށް ދޭނެ މާލީ އެހީތައް ވަނީ އެ ޓީމުތަކަށް އަންގައިފަ އެވެ. އެ ގޮތުން މީޑިއާގައި އާންމުވި ރިޕޯޓްތަަކަށް ބަލާއިރު ސެންޓްލައިޒްކޮށް އެއް ގައުމެއްގައި މުބާރާގުގެ މެޗުތައް ބާއްވަން ނިންމިއިރު މާލީ އެހީގެ ގޮތުގައި ކޮންމެ ޓީމަކަށް މަދުވެގެން 90،000 ޑޮލަރު (1.3 މިލިއަން ރުފިޔާ) ދޭން ހިމަނާފައިވެ އެވެ. އަދި އެހެނިހެން ގޮތްގޮތުން ދޭ އެހީ ހިމަނާނަމަ އެ އަދަދު އިތުރުވާނެ އެވެ.\nމާޒިޔާ އެކޭ އެއްގޮތަށް އޭއެފްސީ ކަޕަށް ދެން ބޮޑު ހަރަދެއް ކޮށްގެން ތައްޔާރުވި ޓީމަކީ ބަންގްލަދޭޝްގެ ޗެމްޕިއަން ބަޝުންދުރާ ކިންގްސް އެވެ. އޭއެފްސީ ކަޕް ކެންސަލްކުރަން ނިންމިއިރު ބަޝުންދުރާ އިން ވަނީ އެ މުބާރާތަށް ތައްޔާރުވާން އެ ޓީމުން ގެނައި ބިދޭސީ ތިން ކުޅުންތެރިން ގެނެސްފަ އެވެ. ބަންގްލަދޭޝްގެ މީޑިއާ އަށް ބަޝުންދުރާ އިން ދިން އިންޓަވިއުއެއްގައި ވަނީ އޭއެފްސީ ކަޕް ކެންސަލްކުރުމުން އެ ކްލަބަށް ލިބުނު ގެއްލުމުގެ ބަދަލެއް ހޯދަން އޭއެފްސީ އަށް ހުށަހަޅާނެ ކަމަށް ބުނެފަ އެވެ.\nމާޒިޔާގެ ނޫސްވެރިންގެ ބައްދަލުވުމެއްގެ ތެރެއިން ވައްހާބު ވާހަކަ ދައްކަވަނީ.--ފޮޓޯ: މިހާރު ފައިލް ފޮޓޯ\nވައްހާބު ވިދާޅުވީ އެފްއޭއެމާ މަޝްވަރާ ކުރުމަށް ފަހު މާޒިޔާގެ ވިސްނުން ހުރީ ވެސް އޭއެފްސީ އަށް ހުށަހެޅުމަށް ކަމަށެވެ.\n"ހަގީގަތުގައި ދުނިޔޭގައި ވެސް މާލީ ގޮތުން އެތައް ދަތިތަކެއް ހުރި ދުވަސްވަރެއްގައި މި ވަރުގެ މާލީ އަޑިގަނޑަކަށް ކްލަބް މިދިޔައީ. އޭއެފްސީ ކަޕް ކެންސަލް މިވީ ޝެޑިއުލް ނެރެފައި އޮއްވައި އަދި މާޒިޔާ އިން ޕްރެކްޓިސް ވެސް ފަށާފައިވަނިކޮށް. މި ހުރިހާ ކަމަކަށް ބަލާއިރު މާޒިޔާ އަށް ކުރިއަށް ދިއުމުގައި މި ހުރި ދަތިތަކުން އަރައިގަންނަން އޭއެފްސީ އަށް ވެސް ލިޔުމަށް ކްލަބުން ވިސްނަނީ،" ވައްހާބު ވިދާޅުވި އެވެ.\nއޭއެފްސީ ކަޕަށް ޕްރެކްޓިސް ފެށި ނަމަވެސް މުބާރާތް ކެންސަލްވުމުން މާޒިޔާ އިން މިހާރު ވަނީ އެ ޓީމުގެ ޕްރެކްޓިސްތައް ހުއްޓާލައިފަ އެވެ. އަލުން ޕްރެކްޓިސް ފަށަން ނިންމާފައިވަނީ ލޯކަލް ސީޒަން ފަށާ ދުވަހެއް ފައިނަލްވުމުން އެކަށީގެންވާ ޕްރީ ސީޒަނެއް ފުރިހަމަ ކުރެވޭނެ މުއްދަތެއްގެ ތެރޭގަ އެވެ. ވައްހާބު ވިދާޅުވީ މާޒިޔާ އަށް އިތުރު ގެއްލުމެއް ލިބުމުން ދެން ސަލާމަތްވާން އޮތީ މި އަހަރު ތެރޭގައި ލޯކަލް ސީޒަން ފެށިގެން ކަމަށެވެ.\n"ދެން އެންމެ މުހިއްމު ކަމަކީ މި އަހަރު ތެރޭގައި ލޯކަލް ސީޒަން ފެށުން. އެކަން އެ ގޮތަށް ވާނެ ކަމުގެ ފެހި ސިގްނަލެއް އެފްއޭއެމްގެ ފަރާތުން ލިބިފައިވަނީ. އެކަމަކު އެވެސް އެއްކޮށް ޔަގީނެއް ނޫން އެއީ ކޮވިޑް-19ގެ ކަންތައްތަކުގެ ހާލަތު ވެދާނެ ގޮތެއް ނޭނގޭތީ. ހަގީގަތުގައި ދެން މި އަހަރު ލޯކަލް ސީޒަން ނުފެށިއްޖެނަމަ މާޒިޔާ އަށް ކުރިމަތިވާނީ ރިހޭ ފައި މައްޗަށް ފޮއި ވެއްޓުން ފަދަ ހާލަތަކަށް،" ވައްހާބު ވިދާޅުވި އެވެ.\nރާއްޖޭގެ ކްލަބްތަކުގެ ތެރެއިން ގަވާއިދުން ކުޅުންތެރިންނަށް މުސާރަ ދޭ ހަމައެކަނި ކްލަބަކީ މާޒިޔާ އެވެ. އެ ޓީމުގައި މި ވަގުތު ތިބި ކުޅުންތެރިންނަށް ބަލާއިރު ގައުމީ ޓީމަށް ނިސްބަތްވާ ގިނަ ކުޅުންތެރިން އެބަތިއްބެވެ. ފުޓްބޯޅަ ސީޒަން މި އަހަރު ފަށަން އެފްއޭއެމުން މަސައްކަތްތަކެއް ކުރަމުން އަންނައިރު، ވައްހާބު ވިދާޅުވީ ކުޅުންތެރިންގެ ހައްގަށްޓަކައި ކޮންމެހެނެއް ވެސް ފުރުސަތު ލިބުނުހާ އަވަހަކަށް ސީޒަން ފަށަން ޖެހޭ ކަމަށެވެ.\n"ވަރަށް ގިނަ ކުޅުންތެރިން އެބަތިބި ފުޓްބޯޅައިން ދިރިއުޅުމަށް އާމްދަނީ ހޯދާ. އެ ކުޅުންތެރިންނަށް ކައިގެން ބޮއެގެން އުޅެވޭނެ މަގެއް އޮތީ ސީޒަން ފަށައިގެން މުސާރަ ވެސް ހިނގަން ފެށީމަ. އެކަން ވާން އޮތީ ފުރުސަތު ލިބުމުން ސީޒަން ފަށައިގެން،" ވައްހާބް ވިދާޅުވި އެވެ.\nދުނިޔޭގެ އެކި ހިސާބުތަކަށް ބަލާއިރު އެކި ގައިޑްލައިންތަކާއި ޕްލޭންތައް ހަދައިގެން ފުޓްބޯޅަ ސީޒަންތައް އަންނަނީ ފަށަމުންނެވެ. ވައްހާބު ވިދާޅުވީ ރާއްޖޭގެ ފުޓްބޯޅަ ސީޒަން ވެސް ގައިޑްލައިންތަކެއްގެ ތެރެއިން ސިއްހީ މާހިރުންގެ ލަފަޔާ އެކީ ވީ އެންމެ އަވަހަށް ފެށުމަކީ މާޒިޔާ އިން އެދޭ ގޮތް ކަމަށެވެ. އެންމެ ފަހުން އެފްއޭއެމުން ދިން މައުލޫމާތުތަކަށް ބަލާއިރު ފުޓްބޯޅަ ސީޒަން ފަށަން މަސައްކަތްކުރަނީ އަންނަ ޑިސެމްބަރު މަހު އަށް ވަނަ ދުވަހު އެވެ.\nމާޒިޔާ ސ.ރ.ކ އޭއެފްސީ ކަޕް\nހަގީަތުގައި، ސީޒަން ފަށަން މަސައްކަތްކޮށްފިއްޔާ ފެށޭނެ. މިގައުމަށްވުރެ ކޮވިޑް ލޮކްޑައުން މާބޮޑުގައުމުތަކުގައި، ސީޒަން ފަށއިގެން އެކުޅެނީ. މިގައުމުގެ ލީގުބަލަން މާގިނަ ބަޔަކު ނުވަންނައިރު، ނުފެށޭނީ، އެސޯސިއަޝަނުގެ ކަންނެތްކަމުން.\nމޭޒު ދަށުން ތިޔަކަންވެސް ނިންމާލާ ބސމ އާއި ގުޅައިގެން.\nބަޔަކަށް ގެއްލުމެއްދީފަ ތިމާމެނަށްވަކިސަލާމަތް ނުވެވޭނެކަން މިހާރު މާޒިޔާއަށް ވިސްނޭނެކަމަށް ހީކުރަން\nބއސމ އެބައި ދޭނެއެއްނު.. ހެހެ\nމާޒިއާވެސް ދަންނަން ޖެހޭ ހަގީގަތަކީ މިވައިރެހަކީ ގޮތްނޭގޭ އާވައިރަހެއް، އެއާބެހޭ އެއްޗެހި އެގެމުންދާވަރަކުން ފިޔަވަޅު އަޅަމުންދަނީ ، އަސްލު ހައްލު ކަމަށްވާ ވެކްސިން ބޭނުން ކުރެވޭނެ ދުވަހެއްވެސްނޭގޭ. އެހެންވީމާ ދުނިޔޭގެ އެންމެންވެސް މިއުޅެނީ ބޮޑުވޭނެއްގަ މާޒިއާ އެކަންޏެއްނޫން. އެތައްބައެއްގެ ވަޒީފާ ގެއްލިއްޖެ، މުސާރަ ކުޑަވެެއްޖެ، މުޅިގައުމުވެސް އޮތީ ކިރިއަކިރިއާ، ތިބޭފުޅުން އެކަންޏެއްނޫން މިލިއަނުން ގެއްލުންވެގެން އުޅެނީ.\nމާޒިއާ ދައްކާނީ މާޒިއާއަށް ލިބުނު ގެއްލުމުގެ ވާހަކަ ދެއްތޮ؟\nދިވެހި ވިޔަފާރިވެރިންނަކަށް ނުވިސްނޭ ކަމެއްދޯ މިއީ. ހުރިހާ ޚަރަދެއްވެސް ކުރަނީ އަންދާޒާކުރާ ފައިދާ ލިބޭނެކަމުގެ 100% ގެރެންޓީއާއެކު. އަސްލު ޚަރަދުކުރަންވާނީ އަތުގަހުރިއެއްޗެކަށް ބަލާފަ، ހީނުކުރާފަދަ ކަމެއް ހިނގާފާނެކަމަށް ވިސްނައިގެން. މިންވަރަށް އީމާންވުމުގެ ބައި އެބަޖެހޭ އަހަރުމެން ކިބައިގަ އަށަގަނުވަން.\nއެފްއޭއެމަކީ ވަކި ބައެއްގެ ބާރުވެރިކަމުގާ ހިންގާތަނެއް ވީމާ ކުލަބުތަކައްވާ ގެއްލުން ކުޑަކުރާކައް މަސައްކަތެއް ނުކުރާނެ އަބަދުވެސް ބަލާނީ އަމިއްލަ މަސްލަހަތައް މިސާލަކައް ރާއްޖޭގެ ބޮޑެތި ކުލަބް ތަކައްހަދާލި ގޮއެއްބަލާ ( ނިއު ވިކްޓްރީ ވެލެންސިޔާ ) ރާއްޖޭގެ ފުޓްބޯޅަ މިވަނީ ހަލާކު\nމާޒީން ފެންނަންއޮތީ މުޅި ފުޓުބޯޅައިގެ މަސްލަހަތައްްވުރެ އަމިއްލަ ފައިދާ އިސްކުރިތަން. ގިނަ ބަޔަކަށް އެކަންް އެނގޭތީ މިހަބަރަށް ހެޕީ ރިއެކްޓް އެހާ ގިނައީ..\nއެހެންވެ ދޯ މިބުނަނީ ނިއުއާ ޖައްސާލަފަ އޮވެގެން ވީ މޮޅެއް އެބައޮތް\nކަމެއްގޯސްކޮށް ކޮށްފައެކަން ރަނގަޅުކުރަން ކިތަންމެ ބޭނުންވިޔަސް ދެނެއްރަނގަޅެއް ނުވާނެއެވެ. ދެރަގޮތެެއްވާކަށް ނެތިން! އެކަމް އެފްއޭއެމް ބަދަލުވާނެ ދުވަހަކަށް އެދެން!